
CARTEA ŞI BIBLIOTECA -— SURSE ALE 
ÎNȚELEPCIUNII 


Nevoia de cunoaştere a fost întotdeauna unul 
dintre atributele fundamentale ale umanității. 
Cunoaşterea presupune receptarea unor informaţii, 
experimentarea sau învăţarea lor şi, ulterior, 
valorificarea experienței acumulate. Totul în jurul 
nostru este informaţie, fiecare segment al lumii (obiect, 
fiinţă, stare, culoare, cuvânt, senzaţie etc.) este un semn 
care, în funcţie de contexte, semnifică ceva, se încarcă 
de diferite sensuri. Fiinţei cunoscătoare îi revine rolul 
de a descifra sensurile lumii, omul explicându-se pe 
sine şi tot ceea ce-l înconjoară pentru ca, mai apoi, să 
aibă datoria de a transmite şi celorlalți — contemporani 
sau generaţii viitoare — informaţiile receptate. 

Relația cu Celălalt sau cu Ceilalți presupune 
comunicare. Omul există atâta vreme cât comunică şi 
se comunică, fie că o face prin gesturi, reacţii, atitudini 
(mijloace non-verbale), fie prin sunete, cuvinte, 
structuri lingvistice coerente (adică prin mijloace 
verbale). Nevoia de comunicare caracterizează oricare 
tip de comunitate umană, încă de la începuturi. Dacă în 
Antichitate printre formele de comunicare non-verbală 
se regăseau unele extrem de simple, dar foarte necesare, 
utile şi rapide (focul şi fumul, sunetele anumitor 

instrumente, gesturile etc.), omului i-a fost hărăzită o 
formă de comunicare specială, pe care a perfecționat-o 
constant şi care îl distinge definitiv printre celelalte 
ființe: CUVÂNTUL. Cuvintele au devenit cele mai 
utile suporturi pentru stocarea şi transmiterea 
informației. Găsind pentru fiecare realitate un suport 
verbal adecvat, individualizat, omul a deschis de fapt 
calea spre  eternizarea propriilor experiențe, 
comunicarea prin cuvinte (la început exclusiv orală, 
mai târziu şi scrisă) devenind modalitatea cea mai 
eficientă şi deplin elaborată de relaţionare între indivizi. 
Nevoia de a permanentiza mesajele a dus la 
stocarea lor convenţională, inițial pe suporturi 
rezistente şi durabile (scoarță de copac, argilă, piatră, 
piele de animal, pânză, ceramică, papirus etc.), mai 
apoi în forme moderne, elegante şi foarte performante. 
Cea mai veche formă de scriere cunoscută este 
scrierea  cuneiformă, elaborată de sumerieni şi 
transmisă, ulterior, şi babilonienilor, perşilor şi 
asirienilor. După inventarea sistemelor de scriere, 
stocarea informaţiei s-a făcut, pe tăblițe de lut şi pe 
pergament. Hârtia a fost inventată de chinezi, în jurul 
anilor 104-105 d.Hr., având la bază, ca materiale, fire 
de mătase şi bambus. Mai târziu, prin 610 d.Hr, 
secretul hârtiei a ajuns la japonezi, prin intermediul 
coreenilor, apoi la arabi, care îl vor transmite şi 
europenilor în jurul anului 1000. Până prin secolul al 
XVII-lea, hârtia se prelucra manual, din diverse fibre 
încleiate sub formă de coli (de exemplu fibre din 
cânepă, in, bumbac, frunze de dud), obţinute în aşa- 

numitele mori de măcinat fibre. Abia din secolul al 
XVII-lea fibrele sunt înlocuite cu pasta de lemn 
măcinat iar transparenţa se va realiza prin prelungirea 
timpului de măcinare până la obținerea unei paste 
gelatinoase care face posibilă obținerea pergamentului. 

Dacă ar fi să ne întrebăm, măcar metaforic, care 
au fost cele mai vechi „cărți” ale omenirii, tăblițele 
cuneiforme din argilă arsă din Mesopotamia şi sulurile 
de papirus din Egipt par să răspundă acestei probleme. 
Se ştie că tăblițele aveau forme dreptunghiulare, cu 
dimensiuni variate (până în 37 cm lungime). Practic, 
atunci când a devenit necesară cea de a doua tăbliță 
vorbim de apariția... cărții. 

Dacă în Antichitate  „cartea” era scrisă, 
preponderent, pe papirus sau pe piele de animale şi 
avea forma unui rulou sau a unui sul înfăşurat în jurul 
unui băț de lemn, os sau fildeş, Evul Mediu aduce 
evoluţia spre rulourile de pergament şi hârtie. Întrucât 
foile de pergament sau de papirus erau mai subțiri, se 
legau adesea mai multe la un loc, rezultând codex-ul. 

De scrierea sau copierea manuală a cărților se 
ocupau scribii sau sclavii. Până la apariția tiparului, 
cărțile se multiplicau extrem de greu, printr-o muncă 
migăloasă a copiştilor, în număr redus de exemplare, 
care nu satisfăceau nevoia de difuzare. Fiecare mare 
bibliotecă a umanităţii dispunea de aşa-numitul 
scriptorium, unde locuiau şi lucrau copiştii (care în 
Orient aparțineau diferitelor profesiuni, iar în Europa 
erau, în general, călugări ştiutori de carte). Însă în 
istoria umanităţii sunt cunoscuţi şi câțiva împărați care 

s-au  îndeletnicit cu realizarea manuscriselor şi 
întemeierea unor biblioteci de renume. Trecerea de la 
manuscris la textul tipărit a constituit un adevărat 
progres în istoria omenirii, acesta fiind de fapt 
momentul trecerii de la păstrarea informaţiei pe cale 
orală (într-o formă degradabilă şi perisabilă, lipsită de 
fidelitate şi anonimă) la crearea unor depozite de 
informație scrisă, adică a textelor tipărite, cu o 
circulație largă şi caracterizate printr-o calitate aparte a 
mesajelor. 

Evoluţia umanității şi dezvoltarea tehnicilor de 
lucru în variate domenii de activitate vor duce la 
apariția tiparului la mijlocul secolului al XV-lea, fapt ce 
va revoluţiona definitiv mijloacele de comunicare 
dintre indivizi, societăți şi culturi. Tiparul rămâne una 
dintre descoperirile fundamentale ale omenirii. În 
istoria umanității se vorbeşte de „Galaxia” sau 
„revoluţia ” Gutenberg, Johann Gutenberg (Johann 
Genschfleisch) fiind un meşteşugar renumit de pe 
Valea Rinului, de profesie giuvaergiu. Invenţia lui a 
pornit de la peceţile cu inițiale rabatabile de pe inele, 
prin extinderea tehnicii el utilizând literele mobile, 
detaşabile, care puteau fi mutate de îndată ce se făcea 
imprimarea unor pagini. În 1456 a tipărit la Mainz, 
împreună cu asociatul său J. Just, o Biblie latină, 
cunoscută sub numele de Biblia de 42 de rânduri sau 
Biblia lui Gutenberg. Cartea a fost realizată din 
pergament, in folio, iar caracterul literelor tipărite era 
identic cu acela al manuscriselor. De altfel, până prin 
1500, literele cărților tipărite imitau literele din 

manuscrise (incunabul din lat. incunabula, -orum = 
„început, obârşie”; aici are sensul de „carte de 
început”). Tiparul, această plăsmuire remarcabilă a 
minții umane, s-a răspândit ulterior cu repeziciune în 
toate colţurile lumii. 

La noi, tiparul este deja cunoscut prin 1508, când 
Macarie tipăreşte în Ţara Românească un Liturghier 
slavonesc, la tipografia care exista la Târgovişte, între 
1508-1512, în timpul domniei lui Radu cel Mare. În 
secolul al XVI-lea în Transilvania se înfiinţaseră deja 
câteva tipografii la Sibiu, Alba Iulia, Braşov, Orăştie, 
dar cele mai numeroase centre se vor regăsi în Ţările 
Române în secolul al XVII-lea. 

In timp, biblioteca, instituție publică sau 
particulară, indiferent în ce ţară a lumi, a ajuns 
principalul depozitar şi focar de cultură, bibliotecile — 
ca instituții publice — achiziționând şi punând la 
dispoziția celor interesaţi colecții de cărți, periodice, 
manuscrise, incunabule, hărţi, fotografii, stampe ş.a. 

În istoria omenirii există câteva mari astfel de 
forme de cultură, fiecare bibliotecă a lumii găzduind 
importante mărturii despre evoluţia societăților şi a 
culturilor, a mentalităților şi a fenomenelor artistice. Se 
pare că prima bibliotecă a Antichității a fost aşa-numita 
Bibliotecă a regelui asirian Assurbanipal (668-626 
î.Hr.), realizată în palatul său din Ninive şi conținând 
peste 22000 de tăblițe de lut cu scrieri în alfabetul 
cuneiform (poeme epice, fabule, texte magice, scrieri 
astrologice, liste cronologice de regi, chiar studii de 
medicină veterinară). 

Însă cea mai celebră bibliotecă antică a fost 
Biblioteca din Alexandria, devenită un mit al ideii de 
cultură, perpetuat până azi. Oraşul Alexandria de pe 
țărmul mediteraneean al Egiptului, fondat în anii 332- 
334 î. Hr., avea să găzduiască unul dintre cele mai 
celebre aşezăminte de cultură ale Antichității, 
Biblioteca din Alexandria conţinând iniţial aproximativ 
400000 de rulouri scrise; această bibliotecă a fost 
întemeiată de Ptolemeu al II-lea Philadelful, fost rege al 
Egiptului (285-246 î.Hr.). Biblioteca a fost condusă de 
personalităţi de seamă ale Antichității şi aici au predat 
Euclid, Arhimede, Eratostene, Demetrios din Phaleron, 
Callimachos din Efes, Appolonios din Rodos, de 
numele oraşului Alexandria legându-se şi o faimoasă 
şcoală filologică. 

O altă bibliotecă celebră este cea din Pergam, 
care, după ce a intrat în posesia reginei Egiptului, 
Cleopatra, a fost alăturată celei din Alexandria. De 
asemenea, în anul 354 Constantin cel Mare a fondat la 
Constantinopol o impresionantă bibliotecă imperială, ce 
va funcționa până la căderea oraşului sub turci. 

În epoca medievală, în întreaga lume s-au pus 
bazele câtorva biblioteci renumite, care au reunit 
activitatea intelectualilor şi a clericilor vremii 
(Biblioteca Vaticanului, cele de la mănăstirile din 
Athos, Biblioteca Patriarhiei din Alexandria, din 
Ierusalim, din Antiohia şi Bizanţ, de la mănăstirile din 
Patmos,  Monte-Cassino, Canterbury, Westminster 
ş.m.a. Devin celebre, tot acum, bibliotecile unor mari 

universități, precum cele din Florenţa, Praga, Padova, 
Kâln, Viena, Cracovia, Moscova. 

Pe teritoriul ţării noastre, cele mai vechi 
biblioteci sunt atestate deja înainte de secolul al XIV- 
lea, pe lângă sediile episcopale din Oradea, Alba Iulia, 
Sibiu şi Târgu Mureş, pe lângă marile mănăstiri din 
Țara Românească şi Moldova. În secolul al XVI-lea 
apar şi bibliotecile voievodale sau domneşti, cum sunt 
cele întemeiate de Alexandru Lăpuşneanu, Petru Rareş, 
Stolnicul Constantin Cantacuzino. 

În secolul al XVIII-lea, mulţi dintre domnitorii 
români şi-au dedicat activitatea intelectuală deopotrivă 
scrierii şi colecționării cărților, devenind fondatori ai 
unor impresionante biblioteci; printre ei, îi amintim pe 
Antim Ivireanu  (?-1716),  Stolnicul Constantin 
Cantacuzino (1640-1716), Dimitrie Cantemir (1673- 
1723), Constantin Brâncoveanu (1688-1714). În 
Transilvania apar acum marile colecţii personale, între 
cele ce se pot consulta şi astăzi remarcându-se 
Biblioteca  Batthyanaeum (Alba Iulia), Biblioteca 
Brukenthal (Sibiu) şi Biblioteca Teleki (Târgu Mureş). 

Astăzi, tot ceea ce ţine de structura şi conţinutul 
bibliotecii ca instituţie de cultură s-a modernizat, odată 
cu sporirea cerințelor cititorilor şi cu progresul 
tehnologic. Evoluţia culturii şi a mentalităților, sporirea 
nevoii de informare a tuturor structurilor sociale, 
precum şi valenţele moderne ale sistemului educaţional 
au transformat biblioteca într-un focar de cultură fără 
precedent. A devenit, la superlativ,  depozitara 

privilegiată a tot ceea ce mintea şi spiritul omului 
generează ca valoare. 

Dincolo de accesul tradițional la depozitele de 
carte ale unei biblioteci, vorbim acum şi de accesarea 
on-line a acestora. Implicit, şi raportul dintre cititor şi 
carte s-a modificat, la fel cum există şi alte motivații 
pentru lectura însăşi a unei cărţi, date de nuanţarea setei 
de cultură în lumea contemporană. Vorbim astăzi 
despre biblioteci digitale şi despre ebooks. Este foarte 
adevărat că noile instrumente electronice de lucru cu 
informația, nevoia de rapiditate în comunicare dar şi în 
achiziționarea informațiilor necesare au făcut să 
prolifereze la nesfârşit cele mai ingenioase, hiper- 
tehnologizate strategii de lucru cu cartea. Cărţile în 
format electronic permit accesarea unor volume din 
depozite aflate la mare distanță sau foarte rare, 
lejerizează strategiile de lectură, sunt avantajoase 
pentru că cititorul economiseşte timp şi energie. Numai 
că, dincolo de toate aceste avantaje de netăgăduit, 
rămâne un aspect care nu poate cunoaşte vindecare: a 
nu avea contact direct cu o carte — văzută ca artefact, ca 
obiect fizic, cu încărcătură estetică — distorsionează 
principala finalitate a însuşi actului lecturii: întâlnirea 
dincolo de timp şi de spațiu dintre cititor şi scriitor nu 
mai este una caldă, intervine un mediator „tehnolo- 
gizat”, rece, ecranul calculatorului anulează plăcerea 
rafinată de a răsfoi paginile de hârtie ale cărții, cititorul 
nu mai resimte bucuria „„miresmelor culturii”. Fiecare 
cititor, în lucrul său cu cartea, dezvoltă unele tabieturi, 
acceptă o grilă de contact cu textul scris, poate accesa — 

prin simplul gest de a deschide cartea — în orice 
moment, o lume care i se oferă cu maximă autenticitate, 
fără graniţe. Însă atunci când depinde de comenzile 
calculatorului, canalul de comunicare cu textul este 
mult îngustat: cititorul câştigă rapiditate, dar pierde 
plăcere, profunzime şi bucurie. 

I. TIPURI DE TEXTE TIPĂRITE. CĂRȚI 
ŞI PUBLICAȚII PERIODICE 


De la apariţia sa, textul tipărit îmbracă diferite 
forme. La început, textele tipărite au fost în 
exclusivitate cărţi. În secolul al XVI-lea au apărut un 
număr impresionant de broşuri care relatau evenimente 
importante ale timpului. Primele periodice apar abia 
spre sfârşitul secolului al XVII-lea, inițial cu o apariție 
lunară, apoi săptămânală şi abia spre sfârşitul secolului 
al XVIII-lea unele publicații apar zilnic. Astăzi putem 
vorbi de o întreagă diversitate de texte tipărite, care pot 
fi clasificate după conţinutul lor. CARTEA este un text 
tipărit, cu o structură unitară care, în funcție de 
dimensiunile sale, apare în unul, două sau mai multe 
volume (cu apariție simultană sau la anumite intervale 
de timp). PERIODICUL este o publicaţie care apare cu 
o frecvență prestabilită cronologic, cel mai adesea cu o 
structură şi un volum inferioare celor specifice cărții şi 
având formate variate. SERIALELE ŞI COLECȚIILE 
sunt o serie de publicații care apar numai în momentul 
în care s-au acumulat suficiente materiale care să 
justifice apariţia unui nou număr. O astfel de apariţie 
este, spre exemplu, colecția de legi publicată de 
Guvernul României sau seria de legi şi decrete din 
Monitorul Oficial. 

1. CARTEA. ELEMENTE DEFINITORII 
ALE CĂRŢII 


1.1. Cartea -— între simbol şi utilitate 


Instrumentul de lucru fundamental al 
cercetătorului este cartea, una dintre cele mai vechi şi 
mai rezistente forme de înregistrare, depozitare 
(memorare) şi păstrare a experiențelor vaste ale 
umanității prin informaţiile stocate în paginile ei. 
Întreaga cultură scrisă se bazează pe acest tip de 
materiale — cărțile, care eternizează gândurile şi 
cuvintele. Modernitatea vorbeşte chiar de o „civilizație 
a cărţii”, date fiind funcțiuile multiple şi importanţa ei în 
devenirea omenirii. Dacă ne gândim că această 
conştiinţă a nevoii de a lăsa în urma ta valorile gândului 
şi ale afectivității prinse între paginile unei cărți este 
aproape la fel de bătrână ca şi nevoia de creaţia e 
omului, vom conchide, aidoma cronicarului Miron 
Costin: „„...cartea este lucru vecinicu...” şi „nu este mai 
plăcută omului zăbavă decât cetitul cărților...”. 

Teoreticianul Adrian Marino încearcă o definiție 
actuală a cărții ca produs cultural: „Cartea — suport 
privilegiat al scrierii, forma cea mai tipică a scrierii în 
epoca modernă — fixează, conservă, multiplică şi 

difuzează totalitatea expresiei verbale”. Pentru toţi cei 
dornici de cunoaştere, cartea rămâne un element 
indispensabil şi esenţial. La o analiză atentă, cărții ca 
produs cultural i se relevă o dublă realitate: pe de o 
parte, cartea este o realitate materială, un obiect 
tipografic aparte (şi presupune o tehnică a imprimării 
tipografice: ilustrație, paginaţie, legare, multiplicare 
etc.), pe de altă parte cartea este un produs spiritual, o 
formă de relaționare între scriitor şi cititor, ambii cu 
personalități puternice, primul oferind prin intermediul 
cărții ceva din propria-i înțelepciune, cultură şi 
spiritualitate, celălalt având un orizont de aşteptare şi 
fiind deschis spre întâlnirea cu creatorul prin mijlocirea 
lecturii. 

Indiferent de conținutul lor, cărțile nu există de 
sine stătător, ci intră într-un sistem de relaţii obligatorii: 
fie pe orizontală, aşezându-se adică într-o devenire 
cronologică a publicisticii şi a istoriei literare, ştiinţifice 
şi culturale, fie pe verticală, stabilind raporturi cu texte 
din aceeaşi sferă tematică sau din vecinătăți din care 
cartea se revendică prin conținuturile ei. Mai mult, când 
ne referim la cărțile de critică, la cele cu un caracter 
ştiinţific ori analitic, sau la studii rezultate în urma unor 
proiecte de cercetare ample, cartea se va raporta 
obligatoriu şi la textele înrudite care o preced în 
abordarea temei de cercetare. Activitatea de critică 
literară sau artistică, spre exemplu, presupune nu doar 
stabilirea unor conexiuni cu textul de referință, ci şi 


! Adrian Marino, Biografia ideii de literatură, vol. 4, Cluj-Napoca, 
Editura Dacia, 1997, p. 194. 

raportarea la studii anterioare, ca şi activarea unor 
demersuri în linia creației artistice. Criticului, 
teoreticianului sau istoricului literar, cercetătorului din 
orice domeniu al culturii, în fond, li se cere deopotrivă 
obiectivitate şi talent artistic, ei fiind cei cărora le 
revine rolul de a atrage atenţia, la modul teoretic şi 
aplicat, asupra dimensiunilor valorice ale unei opere. 
La fel se întâmplă pe toate palierele domeniului 
umanistic, în teologie, literatură, istorie, filozofie, 
sociologie, artă. Referitor la acest aspect, amintim o 
aserțiune — credem noi exemplară — a poetului Marin 
Sorescu (Uşor cu pianul pe scări): „Prin natura sa, o 
carte de critică este o carte neisprăvită. Având ca 
subiect alte cărți, ce pot fi fără număr, ea e o galerie 
care nu poate ieşi la un capăt şi se înfundă în propriul 
traseu, devenit până la urmă unicul scop. Îmi închipui o 
armată de critici săpând o infinitate de tuneluri; şi o altă 
infinitate de critici săpând altă infinitate de tuneluri, de 
partea cealaltă a unui munte de cărți. Ei ar trebui să se- 
ntâlnească, într-o anumită zi, într-un anumit loc. Ei 
bine, nu se-ntâlnesc! Fiecare deviind cu câte un 
milimetru, trec unii pe lângă alţii fluierând. Însă 
menirea tot şi-au îndeplinit-o: au produs găuri, au făcut 
muntele de cărți şvaițer la rădăcină, i-au dat 
posibilitatea să cânte: galeriile s-au umplut de ecouri! 
Ceea ce e foarte important!”. Chiar aşa este, întrucât, în 
momentul în care şi-a definitivat textul, autorul se 
desparte — metaforic vorbind — de cartea sa: aceasta 
primeşte o identitate proprie, prin care iese în lume; 
cititorul o poate înălța în vârful piramidei valorice sau o 


18 


Introducere în cercetarea ştiinţifică 


poate  prăbuşi în necunoscut... Semn de 
responsabilitate! 

Tot despre responsabilităţi dintre cele mai 
întemeiate vorbim şi în cazul cercetării filologice sau 
teologice propriu-zise, cu aplecare, spre exemplu, 
asupra textelor vechi. Este cunoscut faptul că, în cazul 
textelor vechi, filologia modernă îşi asumă reguli de 
redare, editare şi interpretare a acestora, respectând o 
grilă de norme care impun maxima fidelitate faţă de 
textul de referință. Dacă primele fenomene de cultură 
teologică, literară şi istorică scrisă s-au sedimentat în 
cultura română într-o limbă de împrumut — cea slavonă 
sau greacă veche — este evident de ce cultura majoră 
actuală cere cu necesitate cunoaşterea acestora, într-o 
grafie contemporană, elaborarea edițiilor critice fiind 
un act de mare responsabilitate şi presupunând erudiție 
şi cunoaşterea sistemului de reguli lingvistice, 
semantice, metodologice pe care o astfel de cercetare le 
implică. Cercetătorii lansați într-un atare demers de 
critică textuală sunt chemaţi să demonstreze şi să 
confirme autenticitatea unor astfel de texte (date fiind 
diferenţele de conţinut şi structură frecvente între copii 
şi originale, spre exemplu), să interpreteze — în baza 
unor convenţii — grafia textelor, să stabilească, după 
caz, paternitatea lucrărilor vizate, data şi locul 
elaborării lor, identificarea, în funcție de indicații 
specifice, a originalului şi formularea diferenţierilor 
acestuia de variante şi de câpii, discutarea fidelității 
traducerilor şi chiar problemele de editare a unor astfel 
de texte vechi. Implicit, editarea din ce în ce mai 

frecventă a unor ediţii critice este un fenomen cultural 
care certifică importanța substanței estetice, istorice, 
religioase, literare, filosofice, sociologice pe care cărțile 
de oricând şi de oriunde o presupun. 

Cartea este, prin urmare, un loc privilegiat de 
întâlnire a cititorului cu lumea, putând fi definită — fără 
teama supralicitărilor — drept suport al întregii educaţii 
umane şi carte de vizită a fiecărei generații sau a 
indivizilor, pur şi simplu. Dacă omul, în esenţa sa, se 
defineşte prin ceea ce lasă în urmă, în mod evident 
Cartea este cea mai elegantă formă de a ne oferi 
celorlalți, cu toate valorile noastre... 


1.2. Elementele definitorii ale cărţii 


Fiecare element constitutiv al cărţii este un semn, o 
marcă ce semnifică şi care se cere descifrată şi în 
funcție de orizontul de aşteptare al cititorului. 

Coperta a apărut odată cu codexul. În Evul Mediu, 
coperta (scoarţa) era confecționată din scândurele de 
lemn, fiind uneori înfrumuseţată cu pietre scumpe şi 
fildeş. Astăzi coperta se confecționează din hârtie 
groasă sau carton, fiind formată dintr-o bucată întreagă 
de carton special sau din două părți de carton (tartajele), 
unite între ele printr-un cotor. Pe copertă se imprimă 
numele autorului şi titlul cărții, iar în partea de Jos 
localitatea, editura şi anul apariției cărții (cu succesiune 
variabilă, în funcție de uzanțele fiecărei edituri). 
Autorul şi titlul se trec, de obicei, şi pe cotorul cărții. 

Supracoperta (sau  „îmbrăcămintea” exterioară, 
care protejează coperta) şi coperta sunt cele care 
mediază primul contact, cel superficial, vizual-estetic şi 
tactil, dintre carte şi cititor. Tehnologia modernă 
permite realizarea unei infinite game de modele şi 
culori pe care cărțile le pot „îmbrăca”. Doar că acest 
„înveliş” facilitează abia contactul fragil cu oameni şi 
opere, strict vizual (prin imagine) şi vag informativ 
(prin prezenţa pe coperta exterioară şi pe coperta 
propriu-zisă a numelui/numelor autorului/autorilor şi a 
titlului cărții). 

Forzaţul este o foaie dublă de hârtie, albă sau 
colorată, ornamentată sau simplă, care face legătura 
între blocul de carte şi copertă. 

Pagina de gardă este prima pagină din volum, pe 
care figurează doar numele autorului/autorilor şi titlul 
cărții (inserate în partea de sus a paginii). 

Pagina de titlu este „cartea de vizită”, componenta 
care furnizează cea mai mare parte a informaţiilor 
privitoare la statutul şi structura cărții (motiv pentru 
care aceasta trebuie consultată atunci când se 
realizează descrierea bibliografică a unei cărți, şi nu 
supracoperta sau coperta!). Aici figurează toate datele 
cărții: autorul/autorii, titlul şi subtitlul cărții, date 
despre ediţie, traducător, îngrijitor, prefaţator (în 
funcție de situaţie), localitatea, editura şi anul apariției 
Cărții. 


a. Autorul este persoana care a conceput, a scris şi 
căreia îi aparţine de drept conţinutul cărții publicate, 

are obligaţiile şi drepturile ce decurg din acest 
statut. Cărțile cu mai mulți autori sunt de obicei 
specifice domeniilor ştiinţelor exacte, cazuri în care 
varietatea şi volumul mare de informaţii pot fi greu 
stăpânite de o singură persoană. În acest caz, 
colaboratorii sunt coordonaţi de un redactor sau 
redactor responsabil, care ÎŞI asumă 
responsabilitatea  ordonării şi omogenizării 
materialului inclus în volum şi decide privitor la 
structura cărții. La acest tip de publicații se numeşte 
ŞI un secretar de redacţie care are rolul de a 
omogeniza, sub raport redacțional, volumul. 

În general, numele autorului nu este însoţit de 
titlul academic sau de gradele didactice. Excepția 
acceptată priveşte numai autorii cu rang înalt în 
ierarhiile  clericale sau oficiale (ambasadori, 
academicieni), cazuri în care indicaţia respectivă 
face corp comun din punct de vedere semantic cu 
numele autorului, individualizându-l în baza unui 
protocol prestabilit. 

Pe coperta cărților cu mai mulți autori figurează, 
de obicei, numele tuturor celor care au contribuit la 
realizarea cărții, dacă în situație nu sunt mai mult de 
cinci persoane. Ordinea  inserării în lista 
colaboratorilor/co-autorilor poate urma regula 
alfabetică sau, eventual, o formulă dată de aportul 
(cantitativ sau calitativ) adus la realizarea cărții 
respective. Dacă o carte are mai mult de cinci 
autori, de obicei figurează pe copertă doar numele 
coordonatorului volumului, numele autorilor 

figurând, obligatoriu, în Cuprinsul cărţii, în dreptul 

secvențelor care le sunt atribuite fiecăruia în parte. 

Exemplificăm prin Dicționarul general al 

literaturii române, vol. | — A, B, care are ca autor o 

instituție — Academia Română; în realitate, vorbim 

de un colectiv de câteva zeci de autori, filologi, 
avându-l drept coordonator general pe Acad. Eugen 

Simion, volum apărut în Bucureşti, la Editura 

Univers Enciclopedic, în 2004. 

Există, de asemenea, publicaţii ale unor instituții 

sau elaborate de o colectivitate; şi în acest caz 

vorbim despre un autor colectiv. 

e De exemplu: Ordonanțele Consiliului de 
Miniştri au ca autor Guvernul României, iar 
legile votate de Camera Deputaţilor sau Senat 
au ca autor Parlamentul României. 


Titlul este identic cu „numele” dat volumului de 
către autor sau de autorii textului. În special după 
apariția tiparului, posibilitatea de a multiplica 
variate tipuri şi exemplare de carte a impus titlul ca 
o formă clară de a distinge volumele şi de a 
atenţiona asupra conţinutului lor. În secolele XVII- 
XIX, titlurile erau foarte ample, incluzând chiar o 
prezentare succintă a conţinutului cărții (spre 
exemplu: Antim Ivireanul, Sfătuiri creştine şi 
politice către preacredinciosul şi preainălțatul 
domn şi stăpânitor a toată Ungrovlahia, domnul 
domn loan Ștefan Cantacuzino voievod, de 
preasfințitul şi alesul de Dumnezeu mitropolit, 

domnul domn Antim din Ivir, de curând tipărite cu 
câteva rugăciuni folositoare sufletului pentru 
întreaga săptămână... 

În perioada modernă, titlurile cărţilor au o dublă 
determinare: pe de o parte ele trebuie să reflecte 
conținutul operei pe care o denumesc şi, în plus, se 
constituie şi ca o formă de prezentare („reclamă”) în 
concurența pe piață cu alte cărți. Titlurile trebuie deci 
să fie perfect adecvate conţinuturilor. În cazul unei cărţi 
ştiinţifice, de pildă, titlul va fi foarte clar, concis, 
exprimând direct conţinutul volumului. Pentru o operă 
literară însă, titlul însuşi trebuie să se supună rigorilor 
literaturii, el fiind prima formă de a-l atrage pe cititor. 
Prin urmare, titlul poate să fie unul metaforic, poetic ori 
sugestiv prin simbolistica sa. 

De la o epocă la alta, scriitorii recurg la forme 
tot mai originale de a-şi intitula scrierile. În secolul XX, 
dată fiind deschiderea spre realism a scriitorilor noştri, 
titlurile erau extrem de transparente, anunțând direct 
tema (Liviu Rebreanu, Răscoala, Stendhal, Roşu şi 
negru, Lev Tolstoi, Război şi pace etc.), protagonistul 
naraţiunilor (Mircea Eliade, Domnișoara Christina, 
Gustav Flaubert, Doamna  Bovary, Marin Preda, 
Moromeţii), locul desfăşurării acţiunii (Ionel 
Teodoreanu, La Medeleni) şi mai rar au o relevanţă 
metaforică sau încărcătură estetică şi simbolică mai 
pregnantă (Camil Petrescu, Patul lui Procust, Hermann 
Hesse, Jocul cu mărgele de sticlă).  Prozele 
contemporane poartă însă preponderent titluri 
simbolice, provocând curiozitatea şi interesul 

deopotrivă afectiv şi intelectual al cititorului (Augustin 
Buzura, Feţele tăcerii, Mircea Cărtărescu, Orbitor). 

În cazul volumelor de lirică, titlul însuşi este 
încărcat de valori poetice, ascunzând în sintagmele sau 
metaforele sale esenţa ideatică a poemelor incluse (de 
ex. Şt. Aug. Doinaş, Anotimpul discret, Nichita 
Stănescu, Ordinea cuvintelor, A. E. Baconsky, Fluxul 
memoriei). 

Conchidem că a da titlu unei cărți nu este o 
simplă formalitate, ci o artă! 


c. Editorul sau îngrijitorul cărții. Pentru lucrările şi 
textele vechi ori pentru operele reeditate, editorul 
sau îngrijitorul cărții îşi asumă rolul de a transcrie şi 
de a explica textele. Amintim că aproape toate 
textele care aparțin literaturii române vechi sau 
cărțile vechi cu conţinut teologic sunt redactate mai 
ales cu caractere chirilice şi, prin urmare, editorul 
este cel care operează transcrierea textului original 
cât mai fidel, făcându-l accesibil cititorului modern 
(de obicei, edițiile de acest fel sunt însoţite de note 
şi comentarii asupra unor probleme de transcriere). 
Operațiunea de editare presupune asumarea unei 
mari responsabilități pentru că de modul de redare a 
unui text depind posibilele lui analize şi interpretări 
care îl pot plasa în anumite vecinătăți culturale 
(exemplificăm prin editarea variată a operei lui 
Mihai Eminescu, despre care se ştie că a fost 
redactată folosindu-se ortografia influenţată de 
scrierea latiniştilor, lectura într-un fel sau în altul a 

unor cuvinte sau sintagme generând interpretări 
diferite ale aceluiaşi text; sau putem aminti 
Învățăturile lui Neagoe Basarab către fiul său 
Theodosie, text descoperit în trei variante: în greacă 
veche, în slavonă şi, mai târziu, în română). 


Traducătorul este persoana care a efectuat 
operațiunea de traducere, de tălmăcire a unei opere 
din limba originală într-o altă limbă. Şi operaţiunea 
de traducere este una de mare fineţe şi 
responsabilitate, traducătorul fiind chemat să 
păstreze cât mai fidel nuanțele ideatice şi estetice 
ale textului. Acolo unde apar mici probleme de 
traducere, textul este însoţit de note şi explicații 
(mai ales în cazul formelor intraductibile în noua 
limbă, jocuri de cuvinte etc.). În anumite perioade 
ale istoriei literare, unii traducători au mers până 
acolo încât au imprimat note personale textelor 
traduse, acestea îndepărtându-se de original şi 
primind ceva din personalitatea traducătorului. 
Alteori, traducerile sunt foarte fidele originalului 
(să ne amintim traducerile Sepruagintei, ori 
traducerile poemului dramatic Faust al lui Goethe 
de către Lucian Blaga sau Şt. Aug. Doinaş). 


Localitatea, editura şi anul apariției unei cărţi se 
află notate în josul paginii de titlu. Dacă aceste trei 
elemente nu sunt complete în josul paginii de titlu, 
ele pot să apară pe contrapagina foii de titlu sau, 
eventual, în caseta redacțională de la sfârşitul cărții 

respective (a nu se confunda cu localitatea unde este 
tipărită cartea). 


Discursurile de escortă sunt o suită de structuri 
interne ale cărții care însoțesc textul propriu-zis: 
nota editorului, prefața şi postfaţa. Acestea sunt 
texte aparținând autorului sau altor persoane (de 
obicei specialişti în domeniul respectiv), cu rol de a 
explica şi de a recomanda conţinutul volumului. 
Prefeţele/postfeţele au şi rolul de a situa textul într- 
un anumit context cultural,  prefaţatorului 
revenindu-i rolul de a stârni interesul cititorului 
potențial al cărții, bănuit a fi sceptic şi presupus a fi 
stimulat spre lectură prin fondul de idei al acestui 
discurs de escortă. Numele prefaţatorului se 
precizează pe pagina de titlu (imediat după editor şi 
traducător); îngrijitorul unei ediţii poate fi şi 
prefaţatorul ei. 


Textul şi ilustrațiile se tipăresc pe foi mari de 
hârtie, care au dimensiuni de tipul: 60x84, 60x90, 
70x108, 84* 108 cm. Pe fiecare coală pot fi plasate 
mai multe pagini ale cărții. După tipărire, coala de 
hârtie este fălțuită, adică îndoită şi împăturită într- 
un anumit fel, proces în urma căruia rezultă ceea ce 
se numeşte, în structura unei cărți, caietul. Acesta 
poate avea 4, 8, 16 sau 32 pagini. Cu cât numărul de 
îndoituri e mai mare, cu atât formatul e mai mic. 
Când coala de hârtie e împăturită în două, rezultă 
formatul „in folio” (în 1/2 parte a colii), acesta 

fund specific pentru o carte foarte mare, cu 
formatul colii 84x*108 cm. Există însă şi volume 
alcătuite din caiete în format „in quatro” (adică 1/4 
parte a colii) sau „in octavio” (adică 1/8 parte). 
Pentru colecționarii de miniaturi au devenit însă 
obişnuite şi cărți cu dimensiuni foarte mici (cărţi cu 
formatul de 1/128 sau 1/256 parte a colii). 


Alăturăm câteva modele de pagini de titlu, cu diverse 
conținuturi: 








PATERICUL 
„SAU 
APOFTEGMELE PĂRINȚILOR DIN PUSTIU 


COLECŢIA ALFABETICĂ. TEXT INTEGRAL 


Traducere, introducere şi prezentări de Cristian Bădiliţă 


POLIROM 
2003 

NICHITA STĂNESCU 


ORDINEA CUVINTELOR 


Versuri 
(1957-1983) 
vol. | 


CUVÂNT ÎNAINTE DE NICHITA STĂNESCU 


Prefaţă, cronologie şi ediție îngrijită de 
ALEXANDRU CONDEESCU 
cu acordul autorului 


EDITURA CARTEA ROMÂNEASCĂ 
1985 

UMBERTO ECO 
Cum se face o teză de licență 


Disciplinele umaniste 


În româneşte de George Popescu 


PONTICA, 2000 











Universitatea „| Decembrie 1918” 
Facultatea de Teologie Ortodoxă 


SPIRITUALITATE ŞI CONSUMISM ÎN EUROPA 
UNITĂ 


Referatele Simpozionului Internaţional 
„Spiritualitate şi consumism în Europa unită”, 
organizat de Facultatea de Teologie Ortodoxă 
a Universităţii „| Decembrie 1918” Alba Iulia 
(26-27 aprilie 2004) 


Editura Reîntregirea 
Alba Iulia, 2004 

NOTA BENE! 


La realizarea descrierii bibliografice minimale a unei 
cărți (respectiv informațiile cerute în sistemul de note şi 
trimiteri bibliografice şi în bibliografiile de la sfârşitul 
lucrărilor de cercetare) se vor preciza următoarele 
informaţii, în această ordine şi despărțite prin virgulă; 
singura situație când nu se poate folosi virgula este 
aceea în care volumul prezentat are informaţii 
secundare (prefaţator, editor, îngrijitor, traducător etc.) 
şi atunci aceste informaţii se despart de titlu prin punct, 
începându-se redactarea lor cu majusculă: 





prenumele şi numele autorului, titlul (eventual şi 
subtitlul) cărţii, date privitoare la traducătorul/ 
îngrijitorul / editorul / prefațatorul ediției (dacă 
există astfel de informaţii), localitatea, editura, anul 
apariției cărții 





NOTA BENE! Atragem atenţia asupra unui aspect 
privind topica acestor informaţii. Potrivit tradiţiei 
încetăţenite în baza cerințelor de redactare promovate 
de Editura Academiei Române şi prin normele acesteia, 
ordinea corectă este: 
LOCALITATE, EDITURA, AN 

Insă, ca în orice domeniu, au apărut mutații până şi 
la nivelul acestor uzanţe, aşa încât, din ce în ce mai des 
în anii din urmă, se acceptă (inclusiv în studii de 
specialitate) inversarea: EDITURĂ, LOCALITATE, 
AN. Ambele variante sunt socotite a fi corecte şi circulă 

în paralel, în funcție de normele interne ale fiecărei 
edituri. În ceea ce ne priveşte, recomandăm prima 
variantă. 


CA Oferim câteva exemple de descrieri 


bibliografice ale unor lucrări; urmăriți conţinutul lor şi 
detaliile de redactare: 


Mateiu ]. Caragiale, Opere. Ediţie, studiu introductiv şi note 
de Barbu Cioculescu, Bucureşti, Editura Fundaţiei Culturale 
Române, 1994. 


Teodor Baconsky, Despre necunoscut, Bucureşti, 
Humanitas, 2007. 


Albert Camus, Fața şi reversul. Nunta. Mitul lui Sisif. Omul 
revoltat. Vara. Traducere din limba franceză de Irina 
Mavrodin, Mihaela Simion, Modest Morariu, introducere de 
Irina Mavrodin, Bucureşti, Editura RAO, 1994. 


Max Blecher, Întâmplări în _irealitatea imediată. Inimi 
cicatrizate. Vizuina luminată. Corp transparent. 
Corespondenţă. Ediţie îngrijită, tabel cronologic şi referințe 
critice de Constantin M. Popa şi Nicolae Ţone, prefață de 
Radu G. Ţeposu, Craiova-Bucureşti, Editura Aius-Editura 
Vinea, 1999. 


Ernest Hemingway, Bătrânul şi marea. În româneşte de 


Mircea Alexandrescu şi Costache Popa, Bucureşti, Editura 
Tineretului, 1960. 

Thomas Mann, Muntele vrăjit. Traducere de Petru Manoliu, 
prefață de Ion lanoşi, Bucureşti, Editura pentru Literatură 
Universală, 1967. 


Pr. Prof. Boris Bobrinskoy, Împărtăşirea Sfântului Duh. 
Trad. de Măriuca şi Adrian Alexandrescu, Bucureşti, Editura 
IBMBOR, 1999. 


*** PATERICUL SAU APOFTEGMELE PAÂRINŢILOR DIN 
PUSTIU. Colecţia alfabetică, text integral. Traducere, 
introducere şi prezentări de Cristian Bădilițţă, Bucureşti, 
Editura POLIROM, 2003. 


Robert F. Taft, Ritul bizantin — Scurtă istorie. Traducere din 
limba engleză de Dumitru Vanca şi Alin Mehes. Tipărită cu 
binecuvântarea  Înaltpreasfinţitului Părinte Andrei, 
Arhiepiscop al Alba Iuliei, Alba Iulia, Editura Reîntregirea, 
2008. 


*** ACTELE MARTIRICE. Studiu introductiv, traducere şi 
note de Pr. Prof. dr. loan Rămureanu, Bucureşti, Editura 
IBMBOR, 1997. 


[ Se observă că în notele şi trimiterile bibliografice ale 
unei lucrări, dar şi în descrierile bibliografice sporadice 
(neimplicate într-o ordonare alfabetică), numele 
autorilor se notează după formula firească 

PRENUME urmat de NUMELE DE FAMILIE 


| Titlurile cărților se tehnoredactează cu litere cursive 
(italice, înclinate), iar în manuscris se subliniază cu o 


33 


Diana Câmpan 


linie. ATENȚIE! Titlurile operelor nu se notează 
între ghilimele!!!! 


| Toate informaţiile necesare unei descrieri 
bibliografice se vor prelua din pagina de titlu şi nu de 
pe copertă sau de pe supracopertă (pe acestea din urmă 
informaţiile necesare sunt, de cele mai multe ori, 
incomplete)!!! 

2. PERIODICELE. ELEMENTE 
DEFINITORII ALE PUBLICAŢIILOR 
PERIODICE 


2. 1. Tipuri de periodice 


Periodicele sunt publicații care apar cu o 
anumită frecvenţă, de obicei la intervale constante de 
timp. Deşi au unele elemente comune cu cele ale cărții, 
periodicele sunt caracterizate şi de unele aspecte 
structurale, de format şi de realizare care le 
diferențiază. Trebuie să atragem atenţia şi asupra unor 
caracteristici speciale ale publicaţiilor periodice care 
vin dinspre funcționalitățile pe care le presupun şi 
dinspre conţinutul lor. Publicaţiile periodice, 
adresându-se, de cele mai multe ori, unor cititori extrem 
de diversificați cultural şi, implicit, ca expectații, 
trebuie să cultive stilul publicistic elevat, folosind un 
limbaj de nivel mediu, dar cu o atenție sporită acordată 
normelor limbii literare. Respectarea caracterului 
normat al limbii sporeşte atractivitatea publicaţiei, 
regulile de editare impunând acuratețe stilistică, discurs 
concis, obiectiv, elegant în ciuda caracterului sintetic al 
comunicării. Faptul că publicaţiile periodice (de tip 
ziare şi reviste) permit accesul rapid la informaţii din 
toate domeniile nu anulează obligativitatea respectării 
standardelor academice şi a drepturilor de autor. Deşi 
periodicele includ materiale (articole, recenzii, cronici, 
comunicate de presă etc.) adesea extrem de 
diversificate, calitatea, impactul şi prestanţa lor sunt 

date totuşi de păstrarea unor structuri interne constante 
(rubrici) care facilitează orientarea cititorului spre acele 
secvenţe care îi rețin interesul. Aşa cum se întâmplă în 
cazul autorilor de carte, şi persoanele care publică în 
periodice se înscriu în sistemul de drepturi şi 
responsabilităţi ale autorilor,  nesemnarea unor 
materiale publicate (tehnică tot mai frecventă şi deloc 
elegantă!) atrăgând un şir de întrebări privitoare la 
validitatea, fidelitatea, obiectivitatea informaţiilor şi, 
implicit, la onestitatea autorilor. Ne vin în minte, în 
acest context, cuvintele cronicarului moldovean Miron 
Costin, primul care afirmă conştientizarea 
responsabilităţii de a fi scriitor: „Eu voi da samă de ale 
mele câte scriu...”. 

În funcţie de ritmul de apariţie, publicaţiile 
periodice pot fi: 

a) ZIARUL. Apare, de obicei, zilnic (sau, mai 
rar, de 2-3 ori pe săptămână). Este numit şi cotidian. 
Scopul acestei publicații este de a informa cititorii cât 
mai rapid privitor la noutăţile din diferite domenii 
(politică, societate, economie, cultură, religie, sport 
etc.). Informaţiile sunt furnizate prompt, într-un stil 
concis, necomplicate prin analize ample, dar însoţite de 
scurte comentarii ale autorilor articolelor, care fixează 
fondul problemelor. Rubricile culturale sunt inserate 
arareori, de obicei fiind prezente în numerele de la 
sfârşit de săptămână. Tot mai frecvente sunt, în paginile 
ziarelor, secvențele publicitare. Ziarele, cotidiene şi 
săptămânale, sunt publicate sub formă de foi nelegate 
sau lipite simplu. 

b) REVISTELE ŞI ALTE PERIODICE 
(săptămânale,  bilunare, lunare, trimestriale sau 
semestriale), includ articole care tratează subiecte de 
interes general, dar uneori ele sunt în mod special 
consacrate informaţiilor privitoare la chestiuni 
specifice: cultură, religie, finanțe, legislație, comerţ, 
medicină, modă, sport etc. 

SAĂPTĂÂMÂNALUL este o publicaţie periodică, 
de obicei cu apariție într-o zi fixă a săptămânii. Conţine 
rubrici de informare şi divertisment, dar uneori şi 
reclame, desene şi caricaturi. Unele săptămânale pot fi 
specializate pe un domeniu aparte (cultură, economie, 
informaţii, sport, radio-TV etc.). 

MENSUALUL (lat. mensa = „lună”) sau 
publicația lunară are un profil limitat la un singur 
domeniu (literar, economic, politic, artistic). 
Materialele incluse au o ţinută ştiinţifică superioară, 
nemaifiind restrictiv legate de evenimentul zilnic. Ca 
format, poate păstra caracteristicile ziarului, dar apare 
uncori şi sub forma unui volum (broșură). 


c) ANUARUL este o publicaţie a unei instituţii, 
cu apariție anuală. Conţinutul este restrâns la un 
domeniu de activitate precis şi se adresează unui grup 
de cititori specializați. Spre exemplu, bătrânul „Anuar 
Statistic al României” prezintă evoluția societăţii din 
țara noastră, incluzând probleme demografice, 
economice, sociale, culturale etc. Anuarul nu trebuie 
confundat cu analele, care adună într-un număr variabil 

de numere publicaţiile unei societăți ştiinţifice sau ale 
unei instituții (de exemplu, Analele Academiei Române 
apar din 1865 şi reunesc anual, într-un volum, un 
număr variabil de studii care, în prealabil, au apărut şi 
ca lucrări independente). 


2. 2. Elemente definitorii ale periodicelor 


DENUMIREA  PERIODICULUI. Toate marile 
periodice poartă o denumire care, în general, rămâne 
constantă pe toată durata apariției lor. Există totuşi 
periodice cu o apariție mai îndelungată care au operat 
schimbări în titlurile sau subtitlurile lor, de cele mai 
multe ori justificate prin schimbarea sau nuanțarea 
profilului revistei sau prin modificarea normelor 
ortografice. 
. Spre exemplu, revista „Gazeta literară” 
(apărută la 18 martie 1954, la Bucureşti) şi-a 
schimbat numele, în 1968, în „România literară”, 
nume sub care apare şi astăzi. La fel s-a 
întâmplat şi cu revista „Almanahul literar” 
(apărută la Cluj-Napoca, în 1949) şi care din 
1954 se va numi „Steaua”, revista continuându- 
şi activitatea sub acest nume şi astăzi. În schimb, 
revista „Viaţa Românească”, apărută la 
Bucureşti în prima jumătate a secolului XX, îşi 
păstrează şi în prezent numele. 


Unele periodice cultural-literare au apărut cu 
intermitențe, în anumite perioade istorice publicarea lor 

fiind interzisă din raţiuni politice ori încetând din 
motive organizatorice sau financiare. În momentul când 
s-a decis reintrarea lor în circuitul cultural, au intervenit 
variate modificări de structură, conținut, format şi, de 
obicei, diversificarea colectivelor de redacție. Faptul că 
revistele de acest tip apar sub o nouă formulă este 
precizat prin sintagma SERIE NOUĂ. 

Unele periodice poartă şi o indicație secundară 
sau un subtitlu, care pot conţine referiri la profilul 
revistei respective, la apartenența ei sau la conținutul 
numărului respectiv (spre exemplu Revistă a Uniunii 
Scriitorilor din România, Revistă de cultură şi artă, 
Publicaţie lunară pentru tineret, Revistă de informare 
economică ş.a.). 

Alăturăm, spre exemplificare, câteva dintre 
revistele literare şi culturale naționale actuale: 
„Adevărul literar şi artistic”, Revistă cultural-literară 
(Bucureşti); „Ateneu”, Revistă social-culturală (Bacău); 
„Caiete critice”, inițial supliment al revistei „Viaţa 
Românească”, actualmente revistă de sine stătătoare, 
apărută sub egida Academiei Române; „Convorbiri 
literare”, Revistă literară editată de Uniunea Scriitorilor 
(laşi); „Cuvântul”, Revistă de cultură şi atitudine; 
„Dilema Veche” (Bucureşti); „Ekklesia”, Revistă de 
spiritualitate ortodoxă; „Familia”, Revistă de cultură 
(Oradea); „Ideea Europeană” (Bucureşti); „Idei în 
dialog” (Revistă lunară de cultura ideilor), Bucureşti; 
„Luceafărul”, săptămânal editat de Uniunea Scriitorilor 
(Bucureşti), „Observator cultural” (Bucureşti); 

„Oglinda literară”, Revistă de cultură, civilizaţie şi 

atitudine; „Orizont”, Săptămânal politic, social şi literar 
(Timişoara), „Orizont Literar”, Revistă a Uniunii 
Scriitorilor din România; „Paradigma”, Revista de 
cultură şi literatură; „România literară”, Săptămânal de 
literatură şi artă editat de Uniunea Scriitorilor 
(Bucureşti), „Rost”, Revistă de cultură şi religie; 
„Secolul 21” (Bucureşti); „Steaua”, Revistă literară şi 
culturală editată de Uniunea Scriitorilor (Cluj); „Tabor” 
(Cluj-Napoca); „Transilvania” (Sibiu); „Vatra”, Revistă 
a Uniunii Scriitorilor (Târgu-Mureş), „Viaţa 
Românească”, Revistă editată de Uniunea Scriitorilor 
(Bucureşti) ş. m. a. 





ANUL/TOMUL/VOLUMUL. Indicația privitoare la 
ANUL de apariție se inserează pe frontispiciul 
revistelor şi conține, de obicei, o cifră romană precedată 
de substantivul an (articulat sau nearticulat). 

În cazul publicaţiilor cu apariție îndelungată şi 
care realizează mai multe apariții pe an, în bibliotecile 
mari se obişnuieşte cumularea (legarea) lor în 
TOMURI (volume). Astfel, fiecărui an calendaristic de 
apariţie a revistei îi pot corespunde un tom (sau volum), 
care se notează cu cifre romane. 

Spre exemplu: „Transilvania”, anul XXXI, nr. 4, 2001 
„Steaua”, an LI, nr. 5-6, 2000 
NUMĂRUL. Ziarele, revistele şi celelalte tipuri de 
periodice care apar în mai multe numere pe an recurg la 
numerotarea lor cu cifre arabe, începând cu numărul 1. 
În unele cazuri, numerotarea se face continuativ, fără a 
se ţine strict cont de numerele apărute într-un an. În 


40 


Introducere în cercetarea ştiinţifică 


această situaţie, periodicele dau un număr curent pentru 
anul în curs şi, în paranteză, un număr general pentru 
întreaga colecție. Tot mai adesea revistele optează 
pentru compactarea în numere duble sau triple a 
materialelor corespunzătoare pentru două sau chiar trei 
luni ale anului; în acest caz se obişnuieşte precizarea 
lunilor aferente numărului respectiv. 


INDICAȚIA CALENDARISTICĂ: Fiecare apariţie a 
unui număr revuistic acoperă, conform frecvenţei 
uzuale de apariţie a revistei, o anumită perioadă de timp 
(de la o zi în cazul cotidianului, până la 
săptămână/săptămâni sau lună/luni în cazul revistelor 
specializate pe un anumit domeniu. Perioada exactă 
este precizată cu claritate pe frontispiciul publicaţiei, 
putând conţine informaţii cu forme diferite, de tipul: 

10 septembrie 1998, 14-20 decembrie 2008, ianuarie 
2009, ianuarie-februarie 2005. Aceste informaţii se 
preiau întocmai în descrierea bibliografică a publicaţiei 
pe care o cităm sau o consultăm. 


De exemplu: 

„TABOR”, anul II, nr. 6, septembrie 2008. 

(indicație simplă, număr simplu, aferent lunii septembrie a 
anului 2008) 

„Poesis”, an XIII, nr. 134-135, ianuarie-februarie 
2002. 


(indicație simplă, continuativă, număr dublu) 


„Steaua”, anul LI, nr. 5-6 (622-623), mai-iunie 2000. 
(indicație dublă, număr dublu) 

FASCICOLUL. Reprezintă o apariţie editorială de 
sine stătătoare, sub formă de caiet în cazul revistelor de 
cultură şi ştiinţifice, care se caracterizează printr-o dată 
specifică de apariţie şi printr-o paginaţie independentă. 
Uneori fiecare număr are un conţinut specific, unele 
numere fiind construite din materiale realizate în jurul 
unei personalități sau în legătură cu o anumită temă. 


PAGINAȚIA. În cazul ziarelor sau periodicelor cu 
apariție mai frecventă, se preferă numerotarea fiecărei 
pagini a numărului în curs, începând cu 1. În cazul 
fascicolelor, numerotarea paginilor se poate face 
continuativ (în continuarea numărului precedent). 


[| Pentru cititori este extrem de importantă caseta care 
însoţeşte fiecare număr al periodicelor, pe frontispiciul 
acestora fiind inserate toate informaţiile privitoare la 
publicaţia periodică respectivă (totuşi, la folosirea unor 
secvenţe din articole cuprinse în periodice, descrierea 
bibliografică din sistemul de note sau de la bibliografia 
finală nu va include decât informațiile strict necesare: 
vezi iînfra). 


Exemplificăm prin următoarele: 





„Orizont”. Revistă a Uniunii Scriitorilor din România. 
Editată în colaborare cu Centrul pentru Dialog 
Multicultural „Orizont”, SERIE NOUĂ, anul XV, nr. 
4(1447), 21 aprilie 2003. 

(aflăm că revista de cultură „Orizont” apare în serie nouă, 
este în al XV-lea an de apariţie, timp în care revista a 
publicat 1447 de numere, numărul 4 din 2003 apărând la 21 
aprilie 2003) 





„TABOR”. Revistă lunară de cultură şi spiritualitate 
românească editată de Mitropolia Clujului, Albei, 
Crişanei şi Maramureşului, Anul II. nr. 6, septembrie 
2008. 








„STEAUA”. Revistă editată de Uniunea Scriitorilor şi 
Redacţia Publicaţiilor pentru Străinătate, anul LV, nr. 1- 
2, 2004. 











„Convorbiri literare”. Revistă fondată de Societatea 
Junimea din laşi, la 1 martie 1867. Editată de Uniunea 
Scriitorilor din România, anul CXXXĂVIII, nr. 6(102), 
iunie 2004. 


CASETA REDACȚIONALĂ A REVISTEI. Oferă 
informații variate, utile cititorului, privitoare la 
realizatorii şi colaboratorii periodicului. Caseta poate fi 
inserată pe prima pagină a publicației, aproape de 
frontispiciul periodicului, pe contrapagina foii de titlu 
sau pe ultima (penultima) pagină a numărului respectiv. 
Echipa redacțională este aidoma unei cărți de vizită a 
revistei; în colectivul redacțional figurând adeseori 
personalităţi culturale importante, prezența lor oferă 
informații indirecte despre profilul şi adesea chiar 
despre calitatea şi orientarea conţinutului revistei. 

Exemplificăm prin casetele redacționale ale 
revistelor „Viaţa Românească” şi „Orizont”: 





VIAȚA ROMÂNEASCĂ 
Revistă întemeiată la Iaşi, în martie 1906, de un grup de 
intelectuali în frunte cu Constantin Stere şi G. Ibrăileanu 


Editori: UNIUNEA SCRIITORILOR 
REDACŢIA PUBLICAŢIILOR PENTRU STRĂINĂTATE 
„ROMÂNIA” 


Director onorific: AL. PALEOLOGU 


Redactor-şef: CAIUS TRAIAN DRAGOMIR 
Redactor-şef adjunct: LIVIU IOAN STOICIU 


Colegiul: Nicolae Balotă, Pascal Bentoiu, Nicolae Breban, 
Matei Călinescu, Mircea Cărtărescu, Mihai Cimpoi, Ştefan 
Aug. Doinaş, Caius Traian Dragomir, Dan Erceanu, Cornel 
Mihai lonescu, Nora luga, Mircea Martin, Marin Mincu, Al. 
Paleologu, Laurenţiu Mircea Popescu, Aurel Rău, Nicolae 
Şarambei, Mihai Şora, Mihai Ursachi, Alexandru Zub 


Redactori: Vasile Andru, George Gibescu, Petre Got, 
Gheorghe Grigurcu 
Redactor de număr: VASILE ANDRU 











ORIZONT 


Revistă a Uniunii Scriitorilor din România 

Redactor-şef: Mircea Mihăieş 
Redactor-şef adjunct: Cornel Ungureanu 
Secretar general de redacție: Adriana Babeţi 


Colectivul de redacţie: Lucian Alexiu, Paul Eugen 
Banciu, Dorian Branea, Cristina  Chevereşan, Marius 
Lazurca, Viorel Marineasa, Marcel Tolcea, Ciprian Vălcan, 
Daniel Vighi. 


Colectivul tehnic: Sorin Stroe, Dorel Hîj, Vesna 
Struța  (paginare, prezentare grafică), Rodica Tompa, 
Marinela Panţiru (culegere texte). 





Unele periodice care au apărut o perioadă mai 
îndelungată de timp şi-au schimbat titlul, formatul, 
profilul, colectivul redacțional sau ritmicitatea. 

Spre exemplu, revista „Convorbiri literare”, în 
prima perioadă a apariției ei, la Iaşi, sub redacția lui 
Titu Maiorescu şi lacob Negruzzi, a avut un caracter 
preponderent beletristic. În perioada interbelică, la 
Bucureşti, sub redacția lui Al. Tzigara Samurcaş, 
„Convorbiri literare” s-a transformat într-o revistă cu 
deschidere larg culturală, dedicată diverselor ştiinţe 
umaniste şi mai puţin beletristicii. 


IL IMPORTANT! 
Descrierea bibliografică a unui articol excerptat 


(extras, preluat) dintr-un ziar sau dintr-o revistă 
conține următoarele informații (în ordine): 

prenumele şi numele de familie al autorului, titlul 
articolului, în „denumirea revistei”, serie nouă (dacă 
această indicație apare), ANUL de apariție (redactat cu 
cifre romane; a nu se confunda cu anul calendaristic), 
numărul (redactat cu cifre arabe), indicația 
calendaristică, pagina/paginile de la care a fost 
preluat articolul 





| NOTA BENE! 

e Denumirile tuturor ziarelor şi revistelor se 
notează între ghilimele (şi în manuscrise, şi în 
textele redactate la calculator). Plasarea 
denumirilor publicațiilor între ghilimele (semn 
distinctiv evident), face inutilă precedarea lor de 
substantivul revista sau de abrevierea acestuia, 
rev. Prin urmare, vom scrie corect „România 
literară” (şi nu rev. „România literară”), 
„Tabor” (şi nu rev. „Tabor”). 

e [itlurile articolelor se notează cu caractere 
cursive (italice, oblice) în  tehnoredactarea 
computerizată, iar în manuscrise se subliniază 
cu o linie. Titlurile articolelor, ca şi titlurile 
cărților, nu se notează între ghilimele!!! 

* Între secvențele care compun descrierea 
bibliografică a unui articol dintr-o publicație 
periodică se notează virgulă. 

e După titlul articolului, înaintea denumirii 
periodicului, se inserează prepoziția în. 

e Dacă articolul preluat se întinde fără întrerupere 
pe mai multe pagini, se notează pagina de 
început şi pagina de sfârşit, cu cifre arabe legate 
prin liniuță (ca sugestie a continuității). De 
exemplu: p. 34-38, p. 3-5 sau pp. 34-35. 

e Dacă articolul preluat este întrerupt de alte 
materiale şi reluat la o oarecare distanță, pe o 
altă pagină (de obicei cu menţiunea Redacţiei: 
„continuare la pagina.....”), se notează pagina de 
început şi, separată prin virgulă, pagina la care 
articolul este reluat; întreruperea este sugerată 
prin virgulă. De exemplu: p. 7, 20; p. 12, 15 sau 
pp. 7. 20. 

Exemple: 

Cornel Ungureanu, Vocaţia de a fi om de cultură, în 
„Orizont”, serie nouă, anul XV, nr. 4(1447), 21 aprilie 2003, 
p. 2. 


Maria-Elena Ganciu, Vasile Voiculescu şi experiența 
isihastă, în „Tabor”, anul II, nr. 7, octombrie 2008, p. 78-80. 

II. TEHNICA ELABORĂRII UNEI 
LUCRĂRI DE CERCETARE ÎN 
DOMENIUL ŞTIINŢELOR 
UMANISTE 


Elaborarea unei lucrări de cercetare ştiinţifică 
implică o serie de activități pregătitoare şi presupune 
cunoaşterea fenomenelor şi proceselor anterioare şi 
conexe problemei care se află în centrul de interes al 
cercetătorului (fie el elev, student, profesor sau 
cercetător). Nu se poate porni pe un drum al cercetării 
(nici măcar în faza incipientă, de cochetărie cu 
discursul elaborat în manieră ştiinţifică) fără o 
prealabilă educație în domeniu, fără un corpus 
elementar de informaţii care ţin nu numai de tema 
propusă spre abordare, ci şi de caracterul normat al 
discursului şi de regulile generale de analiză şi sinteză. 
Cercetarea ştiinţifică în domeniile Filologie şi Teologie 
(şi abordarea poate fi extinsă asupra oricărui alt 
domeniu cultural sau ştiinţific) necesită stabilirea unor 
raporturi corecte şi permanente cu alte discipline, 
precum şi investigarea unor aspecte culturale/ istorice/ 
politice/ sociale/ teologice etc., fără de care nu este 
posibilă realizarea unui studiu coerent şi competitiv. 
Atragem atenţia asupra faptului că elaborarea oricărui 

tip de lucrare de cercetare, fie că este operată de elevi şi 
studenţi, fie că face parte din sistemul de lucru al 
cercetătorilor propriu-zişi, presupune cu obligativitate 
respectarea normelor academice de structurare a 
informaţiei şi a discursului, cercetătorul fiind supus 
invariabil unui flux de responsabilități, obligaţii şi 
drepturi care derivă din statutul de autor. 


1. TIPURI DE LUCRĂRI ȘTIINȚIFICE 


Activitatea de cercetare, îndelungată şi extrem 
de migăloasă, se finalizează, de obicei, printr-o lucrare 
ştiinţifică, de dimensiuni variate şi cu un conţinut care 
oscilează de la simpla atenţionare asupra apariţiei unei 
lucrări sau semnalarea unui aspect informativ sau 
editorial nou, până la studii ample, de analiză şi 
interpretare a unor fenomene deja cunoscute. Alăturăm, 
schematic, prezentarea celor mai cunoscute şi mai 
frecvent realizate lucrări de cercetare (în rândul 
studenților, masteranzilor şi doctoranzilor, aflați în 
diferite stadii de învăţare sau de perfecționare a 
activității). 


ARTICOLUL (conform DEX: „Expunere scrisă (de 
proporții mai reduse) cu caracter publicistic, pe o temă 
politică, economică, ştiinţifică etc.”?) În prezentarea 
articolului nu vom aduce în discuție definiția şi 


2 Academia Română, Institutul de Lingvistică „lorgu Iordan”, 
Dicţionarul explicativ al limbii române, ediţia a II-a, Bucureşti, 
Editura Univers Enciclopedic, 1998 (s.v. articol). 

structura acestuia în accepțiunea sa strict 
„gazetărească”, ci îl vom identifica din perspectiva 
cercetării ştiinţifice. Articolul este un material scris, de 
dimensiuni medii (6-8 pagini), care tratează o anumită 
problemă de mică amploare şi este inclus, de obicei, 
într-o publicație periodică de specialitate. Autorul 
articolului poate trata din perspectivă personală 
problema de referință, punctând noutatea abordării şi 
adeseori implicând şi o atitudine polemică în raport cu 
materialul de la care se pleacă. În acest din urmă caz se 
va avea în vedere faptul că orice luare de poziţie trebuie 
argumentată serios şi se va recurge la un sistem de 
exemplificare atent ales. 


COMUNICAREA ŞTIINŢIFICĂ este un material de 
prezentare a unei contribuţii personale într-o anumită 
problematică ştiinţifică sau culturală, conținutul fiind 
destinat unui grup restrâns de cercetători sau 
pasionaților dintr-un domeniu sau altul. Comunicările 
ştiinţifice sunt pregătite, de obicei, în vederea susţinerii 
lor în cadrul diferitelor manifestări precum sesiuni 
studenţeşti de comunicări sau reuniuni ştiinţifice ale 
profesorilor şi studenților. Structural şi în ceea ce 
priveşte conţinutul, comunicarea ştiinţifică respectă 
normele specifice oricărei lucrări de cercetare ştiinţifică 
(prezentul capitol al lucrării noastre va aborda pe larg 
problema). Susținerea în cadrul grupurilor de 
cercetători sau studenți nu înseamnă lectura propriu- 
zisă a textului ci presupune prezentarea orală, succintă, 
a conţinutului materialului. Dacă varianta scrisă nu 

trebuie să depăşească 8-10 pagini, timpul de expunere 
verbală alocat fiecărui participant la astfel de 
manifestări nu depăşeşte 10-15 minute. Este necesară, 
tocmai de aceea, o strategie de captare a atenţiei 
ascultătorilor, renunțându-se la introducerile ample 
(punctându-se, eventual, stadiul cercetării şi reperele 
bibliografice) şi accentuându-se noutatea abordării, 
metodele de lucru, opiniile personale, nuanțele 
problemei şi toate celelalte aspecte care ar putea stârni 
interesul special al participanților. Nu se va scăpa din 
vedere faptul că discursul de susţinere a lucrării se 
adresează unor cunoscători în domeniul respectiv, aşa 
încât formulele de adresare, limbajul, judecăţile de 
valoare vor fi elevate şi se va renunţa la comunicarea 
unor informaţii puerile sau deja banalizate (măcar din 
respect pentru  ascultători!). Limitarea discursului 
propriu la timpul alocat anunțat de coordonatorul 
manifestării (aceeaşi durată a expunerii pentru toți 
participanţii) este o dovadă de conduită intelectuală 
elegantă şi întotdeauna va aduce un plus de apreciere. 


ESEUL (conform DEX: „Studiu de proporţii restrânse 
asupra unor teme filozofice, literare sau ştiinţifice, 
compus cu mijloace originale, fără pretenția de a epuiza 
problema”*) este un studiu de lungime medie asupra 
unor probleme de consistență literară, teologică, 
filosofică, istorică, ştiinţifică, politică etc., care include 
o abordare originală şi are o structură liberă, rămasă la 
latitudinea autorului şi răspunzând din punct de vedere 


3 Ibidem, (s.v.eseu). 

tehnic nevoilor şi gustului acestuia (uneori eseurile pot 
fi lipsite total de un aparat critic, alteori beneficiază de 
texte de referință esenţiale). În anii din urmă, eseul a 
devenit o scriere foarte „la modă” şi pentru că permite o 
mai mare libertate de exprimare şi, în plus, nu 
presupune cu atâta rigurozitate inserarea trimiterilor la 
aparatul critic folosit (obligatorie în cazul altor lucrări 
de cercetare). Considerăm binevenită în acest punct al 
prezentării noastre o  aserțiune a  cercetătoarei 
Magdalena Vulpe, autoarea celui mai consistent şi mai 
bine documentat Ghid al cercetătorului umanist: „Eseul 
este la modă, inclusiv în lingvistică, ştiinţă cu mai 
multe pretenții de rigoare decât filosofia sau 
interpretarea literară. Eseul atrage tineretul, care preferă 
să se dispenseze de fastidioasele «note la subsol» sau 
chiar de lectura a ceea ce au scris sau scriu înaintaşii 
sau contemporanii. Dar un eseu scris fără efort se uită 
fără efort. Verdictul poetului depăşeşte domeniul 
textului rimat: «E uşor a scrie versuri când nimic nu ai 
a spune...». Pentru a spune ceva nou, într-un mod nou şi 
personal, trebuie să ai termen de comparaţie...”?. 


RECENZIA (conform DEX: „Prezentare succintă (la 
apariție) a unei opere literare sau ştiinţifice, cu 
comentarii şi aprecieri critice”) este o scurtă prezentare 
realizată, de obicei, la apariţia unei opere literare sau a 


* Magdalena Vulpe, Ghidul al cercetătorului umanist. Introducere 
în cercetarea şi redactarea ştiinţifică, Cluj-Napoca, Edit. Clusium, 
2002, p. 31. 

5 Academia Română, Institutul de Lingvistică „lorgu Iordan”, /ucr. 
cit., (s.v.recenzie). 

unei scrieri ştiinţifice, autorul elaborând comentarii şi 
aprecieri critice personale, destinate să stârnească 
interesul pentru lectură al cititorilor. În partea de 
început a unei recenzii se va realiza descrierea 
bibliografică a cărţii în discuţie, fără a fi necesară 
ulterior prezentarea în detaliu sau sub formă de rezumat 
propriu-zis a conţinutului cărții. Referirile la acest 
aspect se pot elabora sub o formă mascată, indirect, 
apelând la structuri eseistice, cu accent pe acele 
secvenţe ale cărții pe care recenzentul le consideră 
semnificative pentru valoarea de ansamblu. 
Reproducerea „seacă” a conţinutului cărții, mai ales 
când cititorul recenziei primeşte de-a gata şi 
prezentarea în detaliu a cuprinsului (chiar a unui 
rezumat), nu fac decât să aducă un mare deserviciu 
autorului cărţii, blocând curiozitatea cititorilor în ceea 
ce priveşte întâlnirea cu textul şi cu surprizele pe care 
acesta le poate oferi. 


REFERATUL este o lucrare succintă, care abordează o 
problemă literară sau ştiinţifică, bazându-se pe 
informația extrasă din bibliografia parcursă. Referatele 
sunt destinate a fi prezentate în structuri interactive de 
lucru (mese rotunde, discuţii, cercuri, seminarii), fără a 
fi publicate ulterior. Este obligatoriu ca, anterior 
redactării textului referatului, să fie parcursă cu atenţie 
bibliografia oferită în prealabil de profesor sau selectată 
prin propriul efort de către referent. Referatul nu 
presupune inserarea obligatorie a unor opinii novatoare 
într-un domeniu sau altul, însă, cu toate acestea, nu 

trebuie realizat fără o contribuţie personală a autorului, 
măcar în ceea ce priveşte armonizarea informațiilor 
recuperate din bibliografia parcursă şi valorificarea lor 
într-un sistem logic, coerent. Se recomandă ca 
referatele să nu fie simple depozite de citate, parafrazări 
sau de opinii variate ale cercetătorilor anteriori, ci să se 
intervină prin interpretarea personală, acolo unde este 
posibil, şi prin exemplificarea afirmațiilor preluate, ca 
şi prin aducerea în discuţie a unor puncte de vedere 
care, ulterior, vor sta la baza dezbaterii de grup, 
moderate de profesorul care conduce discuţiile. 
Structura unui referat trebuie cu obligativitate să fie una 
tripartită (clasicele secvenţe: introducere, cuprins şi 
încheiere), cu precizarea că orice referat se cuvine a fi 
încheiat printr-un set de concluzii la care referentul a 
ajuns în urma activităţii sale de cercetare. Un referat 
bine închegat poate să fie o foarte bună sursă de 
informare pentru cei cărora le este prezentat, confirmă 
capacitatea de analiză şi sinteză a autorului, iar 
concluziile se pot constitui uşor în problematică pentru 
alte lucrări de cercetare viitoare. 

Se va avea în vedere faptul că un referat nu are 
pretenția unei lucrări exhaustive, ci este chemat să 
puncteze anumite aspecte legate de o lucrare sau de o 
problemă discutată, aşa încât textul referatului este bine 
să nu depăşească 6-8 pagini iar timpul de susţinere a 
acestuia nu va fi mai mare de 15-20 de minute, 
prezentarea fiind urmată de discuţii. 

STUDIUL este o lucrare ştiinţifică vastă, rod al 
cercetării îndelungate a unei probleme, de obicei cu o 
structură internă bine definită. Din punct de vedere al 
conținutului, studiul include deopotrivă raportarea la 
materialele similare (anterior elaborate sau în curs de 
elaborare de către alți cercetători) şi o abordare 
originală venită din partea cercetătorului-autor. 


TRATATUL este o lucrare ştiinţifică extinsă, care 
abordează metodic problemele fundamentale ale unei 
discipline şi consemnează opiniile variate ale 
cercetătorilor dintr-un anumit domeniu. Tratatele conţin 
de obicei şi o bibliografie sistematică privitoare la unele 
aspecte pe care lucrarea le abordează în detaliu sau 
tangențial. 


2. ETAPE ÎN ELABORAREA UNEI LUCRĂRI 
ȘTIINȚIFICE 


Deşi pare uşor provocatoare afirmaţia noastră, 
trebuie să precizăm de la bun început că o condiție 
esențială pentru realizarea unei cercetări temeinice şi cu 
folos este ca subiectul ales să fie pe placul 
cercetătorului şi să facă parte din sfera sa de interes, să 
nu-i fi fost impus cu stricteţe din exterior pentru că, în 
acest din urmă caz, intervine ceea ce s-ar putea numi 
„caznă culturală” sau munca „din obligaţie”, fără 
plăcere intelectuală (având, evident, ca efect, realizarea 
unei cercetări forțate, lipsite de profunzime, unitate şi 
calitate). Odată cu alegerea unei teme de cercetare se 

încheagă, practic, un domeniu de interes şi se produce 
cantonarea atenției pe anumiţi centri pe care se fixează 
demersul cercetătorului. În jurul acestora se va efectua 
operaţia de alegere a unei bibliografii pe care se va baza 
întreaga cercetare. 

Sugerăm o „regulă de aur”: oricare cercetător 
care se respectă şi îşi respectă munca nu poate pretinde 
să inițieze o activitate de cercetare finalizată prin 
redactarea unei lucrări fără a cunoaşte temeinic, în 
prealabil, rezultatele celor mai importante cercetări 
anterioare privitoare la problema aleasă de sine ca 
subiect de referință. 

Tocmai de aceea, prima etapă în efectuarea unei 
activități ştiinţifice este  DOCUMENTAREA. 
Informaţiile necesitate şi solicitate de cercetător 
diverselor surse (biblioteci personale sau colective, fie 
clasice, fie în sistem virtual, colecţii ale instituţiilor 
culturale, muzee, case memoriale, colegii şi colective 
de cercetare active, site-uri tematice etc.) sunt cuprinse, 
în primul rând, în sistemul referințelor bibliografice. 
Vom conchide că INFORMAREA BIBLIOGRAFICĂ 
de specialitate este etapa cea mai importantă în cadrul 
procesului de documentare şi de pregătire a lucrării 
ştiinţifice, întrucât furnizează, practic, suportul 
activităţii de cercetare. 

Ulterior documentării, cercetătorul va desfăşura 
o activitate de CERCETARE propriu-zisă, care 
presupune cu necesitate studierea, aprofundarea, 
selectarea şi analiza materialului informaţional deja 
acumulat, ca şi elaborarea unor interpretări personale 

care să inoveze (confirmând sau contestând) studiile 
anterior emise de alți cercetători. Cercetătorului 
umanist i se cere, prin urmare, competenţă în domeniul 
său, capacitate de a efectua o muncă intelectuală de 
durată, putere de analiză şi sinteză, capacitate de 
concentrare, absenţa unor idei preconcepute care i-ar 
putea afecta deschiderea intelectuală şi imaginaţia. Nu 
vom scăpa din vedere nici faptul că cercetătorul în 
domeniul filologic sau teologic trebuie să fie, mai 
devreme sau mai târziu, şi un artist ori un impecabil 
analist al conştiinţei şi al sufletului. 

Cea de a treia mare etapă în realizarea unei 
lucrări de cercetare ştiinţifică este ELABORAREA 
PROPRIU-ZISĂ A LUCRĂRII. La rândul ei, această 
etapă presupune câteva sisteme de referință şi reguli 
obligatorii pentru finalizarea cercetării printr-o lucrare 
de înaltă ţinută ştiinţifică. În cele ce urmează, ne 
propunem să analizăm fiecare dintre aceste etape 
specifice activității în domeniul ştiinţelor umaniste şi, 
de fapt, oricărui alt cercetător antrenat într-o activitate 
ştiinţifică. 


2.1. Informarea bibliografică. Sursele de 
documentare şi informare bibliografică 


Pentru că de felul în care reuşim să ne însuşim 
informațiile pe care le căutăm şi pe care le preluăm din 
sursele bibliografice depinde întreaga noastră activitate, 
este foarte importantă selectarea acelor repere 
bibliografice care corespund la modul real necesităților 

noastre de informare. Adesea bibliografuile sunt 
sugerate, ca repere fundamentale, de către profesorii 
sau cercetătorii care coordonează munca noastră. Însă 
nu trebuie să renunțăm la propriile noastre exerciții de 
căutare a materialelor bibliografice de referință, cu atât 
mai mult cu cât orice activitate de cercetare se dezvoltă 
pe principiul bulgărelui de zăpadă care, în rostogolire, 
primeşte noi dimensiuni. 

Cum nimeni nu se naşte învăţat, este firesc să 
depunem un efort intelectual organizat pentru a ne 
forma o pregătire teoretică solidă şi pentru a fi capabili, 
ulterior, să fim noi înşine şi scrierile noastre parteneri 
de dialog pentru profesionişti. Implicit, o primă şi 
foarte importantă etapă în pregătirea noastră o 
constituie /ectura, însoţită de variate forme de stocare, 
pentru uz personal, a informaţiei: notițe, conspecte, 
rezumate, fişe de lectură. 

Cu cât studiem mai mult, cu atât curiozitățile, 
aşteptările sau nevoile de informare sporesc. În plus, 
reperele bibliografice cresc, se revendică adesea unele 
din altele, selecția fiind absolut necesară, întrucât o 
lucrare de cercetare nu poate avea pretenția de a epuiza 
un subiect şi, prin urmare, materialul la care ne 
raportăm va fi restrâns în funcție de necesitățile de 
lucru. În alegerea cărţilor şi a articolelor publicate în 
periodice (ca şi a oricărui alt tip de materiale necesare) 
se va ține cont de calitatea edițiilor (inclusiv de 
calitatea traducerilor), prioritate având edițiile princeps, 
edițiile originale şi ediţiile critice realizate cu mare 
acuratețe. 

SURSELE DE DOCUMENTARE ŞI 
INFORMARE BIBLIOGRAFICĂ 


a. Colecţiile bibliotecilor 

În toate marile biblioteci există o formă comună 
de organizare a informaţiei ştiinţifice, în funcţie de tipul 
materialului: carte sau periodic. În bibliotecile mici, de 
obicei materialul este organizat tematic, periodicele şi 
cărțile fiind ordonate conform principalelor ştiinţe sau 
teme de cercetare. De cele mai multe ori însă 
bibliotecile operează cu o ordonare tipică a colecțiilor 
pe care le găzduiesc, elaborând fişiere tematice şi, 
respectiv, fişiere alfabetice. Fiecare fişă include o 
descriere bibliografică integrală a cărții, la care se 
adaugă o cotă a cărții, care facilitează accesul la fiecare 
exemplar. De obicei, publicaţiile periodice fac obiectul 
unor fişiere separate care, la rândul lor, includ fişe cu 
descrierile bibliografice complete ale publicațiilor. 

Bibliotecile beneficiază azi de diferite tipuri de 
cataloage (tradiționale şi electronice): pe autori, teme, 
titluri, chiar cataloage pe domenii sau cataloage 
geografice. Catalogul alfabetic conţine fişele cărților şi 
periodicelor aranjate după principiul alfabetic. 
Referințele sunt grupate după numele autorului 

NUME DE FAMILIE, PRENUME 

Fişele corespunzătoare operelor aceluiaşi autor 
sunt aranjate fie în ordinea anului de apariţie al fiecărei 
lucrări, fie în ordinea alfabetică a titlurilor. Criteriul 
alfabetic se aplică şi în cazul titlurilor apărute în ediții 

şi localități diferite (se păstrează ordinea alfabetică a 

localităţilor). 

e De exemplu: ALECSANDRI, VASILE, Doine şi 
lăcrămioare, Comedii, Opere, Opere alese, Opere 
complete, Poesii poporale ale românilor, Poezii, 
Poezii alese, Teatru etc. 


Catalogul tematic presupune aranjarea 
materialului în funcție de domeniile corespunzătoare 
conţinutului cărților sau periodicelor. În catalogul pe 
materii, ştiinţele şi disciplinele ştiinţifice sunt grupate 
conform Clasificării Zecimale Universale. Aceasta este 
o schemă folosită la nivel internațional, potrivit căreia 
toate publicaţiile sunt împărțite în funcție de subiectele 
tratate, în 10 clase de bază (de la 0 la 9), fiecare clasă 
având 10 subdiviziuni, care la rândul lor se ramifică 
(acoperindu-se, practic, toate domeniile cunoaşterii 
umane). Oricărui domeniu al activității umane îi 
corespunde, prin urmare, o anumită cifră. Acest sistem 
permite clasificarea foarte precisă a cărților în funcție 
de conţinutul lor, fapt care facilitează accesul cititorilor 
la materialele solicitate: 

e (0 Generalităţi. Biblioteconomie şi Asistenţă 
informațională. Informatică.  Cibernetică. 
Managementul informațional 

e 1 Filozofie. Psihologie 


e 2 Religie. Teologie. Mitologie. Spiritualitate 

e 3 Sociologie. Ştiinţe sociale. Politică. 
Afaceri şi industrie. Economie. Drept. 
Statistică. Educaţie. Pedagogie 

e 4 Vacantă (neutilizată) 

e 5 Matematică.  Stiinţe ale naturii. 
Astronomie. Biologie. Chimie. Ecologie. 
Fizică. Biotehnologie. Antropologie 

e 6 Ştiinţe aplicate. Medicină. Lehnică. 
Comunicaţii. Inginerie. Tehnologie. 
Transporturi. Agricultură 

e 7 Artă şi cultură. Artă. Arte marţiale. Dans. 
Film. Muzică. Divertisment. Hobbyuri. 
Jocuri. Sport. Turism 

e 8 Limbi şi Lingvistică. Limbi și literaturi 
străine. Filologie. Clasici. Poezie. 
Traductologie 

e 9 Istorie. Muzeografie. Geografie. Biografii 





În biblioteci, publicaţiile periodice beneficiază 
şi ele de un catalog (fişier), incluzând un catalog 
alfabetic sau un catalog tematic. 


b. Bibliografiile 

Bibliografiile (într-o accepţie a termenului) sunt 
structuri (lucrări) de sine stătătoare, care includ 
totalitatea materialelor informative (articole, cărți, 
studii, reviste, documente, manuscrise etc.) privitoare la 
o anumită ramură sau la un anumit aspect al ştiinţei sau 
al culturii. 

Există câteva principii în baza cărora se poate 
realiza o clasificare a bibliografiei: 

— Principiul geografic presupune înregistrarea 
tuturor tipăriturilor apărute pe teritoriul unui 
stat. 

— Principiul cultural este specific mai ales 
popoarelor care multă vreme nu au avut un stat 
național (evreii, spre exemplu) sau unor naţiuni 
ai căror membri se află şi dincolo de graniţele 
geografice ale țării respective (spre exemplu, 
Bibliografiile franceze înregistrează şi 
materialele apărute în state francofone precum 
Belgia sau Elveţia). 


Pentru cultura română există câteva astfel de 
bibliografii culturale, între care amintim: Bibliografia 
românească veche, redactată între 1912-1944 de Nerva 
Hodoş, lon Bianu şi Dan Simionescu (include toate 
textele apărute în cultura română între 1508, data 
imprimării primei tipărituri pe teritoriul ţării noastre — 
Liturghierul slavon tipărit de Macarie la Târgovişte şi 
1830; Bibliografia românească modernă — lucrată de 
un colectiv al Bibliotecii Academiei; pentru periodicele 
româneşti există o Bibliografie a  periodicelor 
româneşti, iniţiată de lon Bianu şi Sadi Ionescu. 


O altă clasificare a bibliografiuilor se poate face şi în 

funcție de tematica lor: 

— Bibliografii generale (includ lucrări din toate 
domeniile cunoaşterii); 

— Bibliografii speciale (includ publicaţii 
referitoare la un anumit domeniu sau la un 
anumit aspect cultural sau ştiinţific); 


Bibliografiile pot fi clasificate şi după felul în 
care sunt prezentate titlurile: 
— Bibliografii sienaletice reproduc următoarele 
informații: 


- pentru cărți: numele autorului, titlul cărții, 
informații privitoare la editor, traducător, îngrijitor, 
prefaţator etc. (dacă acestea există), locul apariţiei, 
editura, anul apariţiei, formatul cărții, numărul de 
pagini, tabele / ilustraţii 


- pentru periodice: numele autorului, titlul 
articolului, numele  periodicului, seria, anul, 
numărul, indicația calendaristică, număr de pagini 


— Bibliografii analitice: conţin informațiile 
bibliografice amintite, cărora li se adaugă note 
informative asupra conținutului. 


€. Enciclopediile, lucrările de sinteză şi 
dicționarele sunt şi ele instrumente foarte utile 
cercetătorilor, acestea depozitând informaţii extrem de 
variate la care cititorul are acces utilizând un singur 
volum (pentru cultura română, primul dicționar a fost 
Lexiconul de la Buda sau Lexiconul românesc-latinesc- 
unguresc). Dicţionarele şi enciclopediile sunt excelente 

surse de informare cu privire la sensurile, structura 
internă, evoluţia sincronică şi diacronică a unor fapte de 
limbă sau a unor concepte şi a referentului acestora. 
Cultura română propune o gamă foarte largă de astfel 
de instrumente de lucru pentru cercetători, aferentă 
diverselor domenii de activitate. 


d. Bibliografiile „ascunse” sunt, de fapt, 
listele bibliografice de la sfârşitul lucrărilor ştiinţifice, 
care oferă noi sugestii cercetătorilor privitoare la 
materiale pe care le-ar putea consulta pentru propriul 
demers ştiinţific. Pentru cercetătorii avizaţi — şi acest 
aspect s-ar cuveni să stea serios şi în atenția mai 
tinerilor cercetători -— bibliografiile inserate la finele 
unor cărți de specialitate pot deveni potenţiale forme de 
accesare a unor cărți sau articole care includ informaţii 
necesare pentru elaborarea altor lucrări pe teme 
apropiate sau conexe. Trebuie însă activat un principiu 
al selecției, căci nu orice titlu de carte care aparent este 
tangent cercetării pe care noi înşine o efectuăm se 
constituie neapărat într-o sursă de informare utilă. 


e. Bibliotecile on-line,  SITE-urile şi 
PAGINILE WEB specializate pe anumite domenii au 
devenit, în anii din urmă, cele mai moderne surse de 
informare şi documentare, cu accesare foarte rapidă şi 
oferind prompt o gamă largă de informaţii. Utilizarea 
acestora este de dorit în toate domeniile, dar atragem 
atenția asupra necesității imperative de a opera o 
selecție riguroasă a acelor surse care răspund cu 

adevărat normelor ştiinţifice şi academice pe care o 
cercetare serioasă le presupune. Nu orice informație 
preluată din astfel de surse răspunde unei obiectivități 
totale şi este greu de sesizat în ce măsură secvențele 
preluate prin sistemul electronic sunt absolut fidele 
textelor de extracție. Pentru a evita orice punere sub 
acuzația de infidelitate ştiinţifică, sugerăm notarea 
exactă a adresei site-ului sau a paginii web consultate. 


Spre exemplu: 


http://Aww.uniuneascriitorilor.ro/(accesat la data de ....) 
http://rww.viataromaneasca.cu/ (accesat la data de ....) 


http://Aww.studiiteologice.editurapatriarhiei.ro/ 
(accesat la data de ....) 


http://ww.revistaluceafarul.ro/ (accesat la data de ....) 





2.2. Adunarea şi selectarea materialului. 
Redactarea fişelor 


Dat fiind numărul mare de informaţii pe care 
cercetătorul în domeniul ştiinţelor umaniste (şi nu 
numai) trebuie să le stăpânească pentru a putea iniția 
procesul de cercetare propriu-zis şi, ulterior, de 
redactare a lucrării de cercetare, el are la dispoziţie 
câteva instrumente de lucru care îi facilitează 
tezaurizarea materialului acumulat prin parcurgerea 
bibliografiei. Cel mai util instrument este fişa de 
lectură. 

A. TIPURI DE FIŞE DE LECTURĂ UZUALE 


a. FIŞA DE REFERINȚĂ BIBLIOGRAFICĂ 
(sau fişa bibliografică) se referă la un articol, o carte 
sau orice alt material care a stat în atenția 
cercetătorului. 

Fişa unui volum cuprinde: 








NUMELE AUTORULUI, TITLUL CĂRŢII, DATE 
SECUNDARE DESPRE EDITOR, EDIŢIE, 
TRADUCĂTOR,  PREFAŢATOR ETC., LOCUL 
APARIȚIEI, EDITURA, ANUL APARIŢIEI, 
NUMĂRUL DE PAGINI. 





Fişa pentru un articol apărut într-un periodic conține: 








NUMELE AUTORULUI, TITLUL ARTICOLULUI, 
NUMELE REVISTEI SAU AL ZIARULUI, SERIA, 
ANUL, NUMĂRUL PUBLICAŢIEI RESPECTIVE, 
INDICAŢIA CALENDARISTICĂ, NUMĂRUL 
PAGINILOR PE CARE SE ÎNTINDE ARTICOLUL. 





KA INDICA ŢII PRIVIND ÎNTOCMIREA 
ACESTUI TIP DE FIŞE: 


1. Mărimea unei fişe de referință este egală cu a patra 


parte a unei coli de scris (A4). 
2. Numele autorului se trece în colțul din stânga. 

Pentru a facilita preluarea ulterioară, într-o 
bibliografie, a informaţiilor de pe o astfel de fişă, 
numele autorului se notează în varianta: 

NUME DE FAMILIE, PRENUME (fără prescurtări, în 
afara celor folosite de autor). Pentru că s-a recurs la 
artificiul de schimbare a poziției fireşti a celor două 
nume, între numele de familie şi prenume se va 
nota obligatoriu virgula. 

De exemplu: EMINESCU, MIHAI, CĂLINESCU, 
GEORGE. 

Titlul articolului sau al volumului se notează fără 
prescurtări, în întregime. Dacă lucrarea s-a redactat 
într-o limbă străină, se poate alătura, eventual, 
traducerea titlului în limba română (între 
paranteze). 

Titlul  operei/articolului se subliniază în 
manuscrise. În general, nu se vor sublinia 
subtitlurile decât dacă fac corp comun din punct de 
vedere semantic cu titlul, deci nu sunt simple 
indicații detaliate cu privire la conţinutul cărții. 
Sublinierea cu o linie se face numai în manuscris, 
iar în fişele tehnoredactate computerizat titlurile se 
scriu cu litere CURSIVE şi NU se subliniază). 
Fişa bibliografică se întocmeşte pe baza datelor 
prezente în pagina de titlu a cărții. Dacă anul şi/sau 
locul apariţiei cărţii nu apar în foaia de titlu sau în 
caseta de la finalul cărţii, în fişa bibliografică se va 
nota indicaţia: s. a. („sine anno”) sau f. a. („fără 
an”), respectiv s. |. („sine loco”) sau f. 1. („fără 
loc”). 

7. Numele periodicului se notează întotdeauna 
între ghilimele. Totuşi, uzanţe recente ale anumitor 
edituri sau colegii de redacţie permit scrierea 
denumirii revistelor doar cu caractere cursive, fără 
ghilimele (cu o grafie, adică, identică titlurilor de 
opere). 

8. Între indicaţiile bibliografice se foloseşte virgula iar 
la final punctul. 


De exemplu: 





AINSA, FERNANDO, 
Reconstrucţia utopiei 


Traducere de Corina Mărgineanu, 
Cluj-Napoca, Editura Clusium, 2000, 175 p. 











DRAGOMIR, CAIUS TRAIAN, 


Despre credinţă şi despre şansele unui secol, 
în „Viaţa Românească”, anul XCVII, nr. 7, iulie 2002, 


pp. 1-3. 





b. FIŞA DE EXTRAS. Cuprinde idei sau citate 
relevante pentru lucrarea parcursă de cercetător 
(cititor). Dimensiunea fişei este identică celei 
precedente. Pe o fişă nu se vor nota două sau mai multe 
idei sau citate diferite. Pentru ca aceste fişe să fie 

ulterior utilizate cu mai mare uşurinţă, se recomandă 
inserarea într-un colţ a unu-două cuvinte-cheie care să 
sugereze conținutul materialului fişat. Ideile sau citatele 
preluate din materialul fişat se notează în centrul fişei. 
La sfârşit este obligatorie trimiterea la lucrarea de 
referință, cu inserarea exactă a paginii sau a paginilor 
de la care a fost preluat textul (citatul) sau ideea. 
Trimiterea la lucrarea-sursă se poate face sumar, 
indicându-se doar numele autorului, titlul şi pagina 
(aceasta pentru că setul de fişe dintr-o anumită lucrare 
vor fi obligatoriu însoțite de o fişă bibliografică ce 
conține informaţiile complete despre volumul sau 
articolul studiat). 


De exemplu: 








Marin Preda despre sine 


„Existenţa a fost pentru mine o bucurie prin ea însăşi şi 
niciodată n-am considerat acţiunea drept izvor al bucuriei de 
a trăi. Bucuria de a trăi consta în a asista la spectacolul vieții 
şi în a năzui să-l descriu. (...) fapt e că pe nesimţite am cedat 
de la menirea mea, aşa cum am formulat-o mai sus şi, 
intrând eu însumi ca erou în spectacol, mi-am ales un rol pe 
care nu puteam să-l joc cu succes. Acum iată-mă dat afară 
din joc şi, în loc să fiu fericit că am scăpat de năpastă, sunt 
furios şi deprimat că n-am avut succes. Năzdrăvană fiinţă 

mai este şi omul!” 
(MARIN PREDA, Jurnal intim. Carnete de atelier, 
Bucureşti, Editura ZIUA, 2004, p. 235) 

c. FIŞA DE TRIMITERE BIBLIOGRAFICĂ. 
Aceasta cuprinde doar o trimitere la o problemă care 
interesează cercetătorul. Acesta îşi va aminti, analizând 
fişa, că despre problema precizată poate consulta 
ulterior cărțile, articolele sau studiile inserate în fişă. 


De exemplu: 








Mihai Eminescu şi Iosif Vulcan 


vezi Graţian Jucan, Mihai Eminescu şi Iosif Vulcan, în 
„Steaua”, anul LI, 
nr. 5-6 (622-623), mai-iunie 2000, pp. 35 -36. 





B. MIJLOACE MODERNE DE FIŞARE. Ceea ce 
numim „fişe moderne”, folosind un joc terminologic, 
sunt variantele de fişe de lectură care răspund cerinţelor 
faptul că în perioada contemporană, când tehnologia a 
înregistrat un progres evident în toate domeniile, 
accesul la fondul de carte al bibliotecilor este mult mai 
relaxat. Implicit, activitatea de excerptare a materialului 
necesar cercetătorului este şi ea mai nuanțată. Faptul că 
putem intra mai uşor în posesia unor cărți sau le putem 
păstra pentru o perioadă mai lungă de timp, ca şi 
oportunitățile de multiplicare a unor volume întregi sau 
a unor secvenţe necesare, nu exclud totuşi munca 
efectivă de selectare şi de fişare a materialului care îl 

vom folosi în cercetarea ulterioară. Posesia sau accesul 
la un calculator deschid variate posibilități de stocare a 
materialului, direct într-o formă  tehnoredactată, 
facilitând plasarea lui în lucrare. Numai că este 
necesară şi în acest caz o atentă „îndosariere” a 
materialului de tip fişe de lectură în fişiere pe le vom 
accesa în procesul de redactare finală. 

Dacă se optează pentru acest tip de fişe 
tehnoredactate, recomandăm câteva strategii de lucru. 

Pentru fiecare dintre cărțile citite, este benefică 
deschiderea unui FOLDER special, compartimentat, la 
rândul său, în fişiere cu diferite conţinuturi şi teme. În 
aceste fişiere vor fi compactate citate, idei, secvențe 
informaţionale selectate după principii care răspund 
temei cercetării şi nevoilor cititorului. Spre exemplu: să 
presupunem că citim romanul Mara al lui loan Slavici 
şi intenționăm o prez erală a acestuia. Folder- 
ul special l-am put 7ÂRGUL Pta în fişiere de tipul: 
Personajul Mara, DE Persida, Personajul 
Trică, Personaje se PROVINCIE jirgul de provincie. În 
fiecare dintre acestea oduce citate (eventual 
parafrazări),  comentarii,| trimiteri aferente temei 












fişier 








realizarea unei] trimiteri complete la ediția 

consultată şi, obligatoriu, precizarea, pentru 
fiecare material  excerptat (preluat), a 
paginii/paginilor de referință. Acest lucru 
este obligatoriu pentru că, mai târziu, la 
redactarea finală a lucrării, va fi nevoie, în 
sistemul de note şi trimiteri bibliografice, de 
prezentarea completă a informaţiilor despre 
cărțile sau articolele consultate. 

- Pentru  uşurarea înregistrării datelor 
complete ale cărții, recomandăm ca prima 
fişă de fie una de descriere bibliografică, ale 
cărei informaţii le putem copia uşor ulterior, 
spre a le transfera în fişierele speciale 
(folosind comanda:  COPY+PASTE  — 
„copiere şi lipire”) 


2.3. Clasarea materialului 


După asimilarea întregului material bibliografic 
avut în vedere, cercetătorul urmează să efectueze o 
activitate de selectare a materialului necesar şi de 
grupare a informaţiei, în funcție de nevoile specifice 
cercetării în curs. În acest moment al activității îşi 
dovedeşte utilitatea sistemul de fişe, acestea fiind uşor 
de manevrat şi de grupat, în funcție de stadiul şi 
structura lucrării. Acest fapt facilitează şi realizarea 
planului lucrării ştiinţifice; materialul ordonat în funcție 
de structura şi de scopul fiecărei secvenţe a cercetării 
va fi folosit cu uşurinţă şi în redactarea propriu-zisă a 
textului. În cazul fişelor stocate în calculator, selecţia şi 

gruparea materialului (citate, informaţii, comentarii), în 
funcție de planul elaborat pentru lucrarea de cercetare, 
pot fi finalizate prin marcarea sau scrierea cu culori 
diferite, care să atragă atenția asupra apartenenței 
acestora la o idee/temă sau alta; se pot folosi, în acest 
sens, comenzile Highlight („Evidenţiere”) sau Font 
Color („Culoare font”), cu variantele oferite de 
programele folosite. 


3. REDACTAREA LUCRĂRII ŞTIINŢIFICE 


Ulterior adunării şi selectării informației 
necesare elaborării studiului ştiinţific, cercetătorul 
trebuie să întocmească un plan al lucrării. Se 
presupune că acesta va include întreaga problematică 
avută în discuţie şi toate aspectele tehnice care stau în 
atenția cercetătorului: raportarea la cercetările 
anterioare, ideile fundamentale ale prezentului demers 
ştiinţific, principiile care au stat la baza cercetării, 
motivaţia şi concluziile studiului. În mod firesc, după 
ce s-au parcurs sute de pagini bibliografice, se va 
constata că planul închegat în chiar prima parte a 
activității de cercetare nu poate fi păstrat cu fidelitate 
(decât arareori!), pentru că în timpul pregătirii intervin, 
cu siguranță, aspecte inedite, noi metode de lucru, 
atitudini exegetice şi principii tehnice care nu au fost 
gândite inițial. 

Unul dintre principiile de bază ale unei cercetări 
temeinice este acela ca oricare afirmație/punct de 

vedere al cercetătorului să fie argumentate şi, eventual, 
exemplificate. Aceasta este una dintre regulile de 
conduită ştiinţifică pe care le presupune cercetarea în 
orice domeniu de activitate. Orice judecată de valoare 
trebuie să fie însoțită de un sistem de argumentări, 
explicaţii, citate elocvente, analize minuţioase, scheme 
demonstrative, fotografii sau ilustrații care o pot valida. 

Este aici momentul să vorbim şi despre stilul 
folosit într-o lucrare de cercetare: stilul ştiinţific. S-a 
spus, în repetate rânduri, că şi critica literară, şi, în 
general, cercetarea în domeniul ştiinţelor umaniste stau 
sub semnul artei. Însă cercetarea ştiinţifică şi realizarea 
unei lucrări după rigorile impuse, presupune, totuşi, 
dincolo de nivelul estetic şi etic, elaborarea unei 
strategii a discursului şi o manevrare a ideilor într-o 
manieră aparte. Devin active, în acest caz, câteva 
caracteristici: obiectivitatea, logica, structura unitară a 
discursului, precizia  terminologică, expresivitatea 
calculată, sobrietate şi concizie, emanciparea, pe cât 
posibil, de sub mecanismele preluării ad literam a unor 
idei, fără a dezvolta o analiză a acestora. 


3.1. Structura lucrării 


1. Titlul lucrării ştiinţifice este primul indiciu 
referitor la conţinutul lucrării respective. În alegerea 
titlului lucrării sale, cercetătorul trebuie să aibă în 
vedere ce impact va avea acesta asupra cititorului 
potenţial, întrucât titlul nu trebuie nici să promită mai 
mult decât reuşeşte studiul să propună ca informaţie, 

nici să fie lăsat la voia întâmplării; în general, lucrările 
de cercetare ar trebui să aibă un titlu suficient de 
inteligent ales pentru a sintetiza tema abordată, pentru a 
stârni curiozitatea şi, nu în ultimul rând, pentru a crea 
un anumit orizont de aşteptare, ghidând cititorul pe un 
făgaş al receptării corecte. Spre deosebire de textele 
beletristice care pot avea titluri simbolice sau chiar 
metaforice, pentru lucrările de cercetare se preferă 
titluri exacte, clare. Adeseori titlurile sunt însoțite de un 
subtitlu care explică sau amplifică informaţia redată în 
titlu, lămurind oarecum asupra conținutului lucrării. 


2. De obicei, în partea introductivă a lucrării, 
autorul îşi motivează alegerea temei respective şi 
prezintă noutatea proiectului său; este bine ca în 
introducere să se facă referiri succinte la istoricul 
problemei şi la cercetările întreprinse anterior, 
semnalând eventualele inadvertenţe sau punctele de 
incidență ale analizelor, cu precizarea obligatorie a 
punctului de vedere curent al autorului studiului. Se va 
preciza şi metoda pe care autorul a preferat-o pentru 
lucrarea sa. 


3. Partea cea mai cuprinzătoare a lucrării constă 
în ratarea propriu-zisă a problemei, clarificarea 
aspectelor de referință, discutarea în detaliu a fondului 
de idei, completată cu exemplificarea şi argumentarea 
punctelor de vedere ale autorului. 

4. Partea finală a lucrării ştiinţifice include, cu 
obligativitate, concluziile care se desprind din 
cercetarea efectuată, se accentuează elementele de 
originalitate ale abordării în curs, importanța 
investigaţiilor particulare ale cercetătorului şi a 
rezultatului la care s-a ajuns. Este esenţial ca o lucrare 
de cercetare, de orice tip, să fie finalizată printr-un 
sistem de concluzii care să rotunjească, să împlinească 
produsul finit. Finalurile seci, elaborate cu o oarecare 
grabă sau neatent, nu fac decât să dăuneze lucrării care, 
oricât de valoroasă ar fi, primeşte o serioasă lovitură 
valorică tocmai la final, prin... banalizare. Or, finalul 
este chemat să atragă încă o dată atenția asupra felului 
în care autorul s-a priceput să închidă, elegant, arcul 
cultural sau ştiinţific pe care l-a deschis, provocator, în 
debutul lucrării. 


5. O lucrare de cercetare dezvoltă frecvent şi un 
sistem de materiale neincluse în corpus-ul lucrării 
(anexele), care sunt reprezentate prin: notele 
explicative şi trimiterile bibliografice, bibliografia de 
referință, fabele, hărţi şi fotografii, eventual lista de 
abrevieri şi sigle, uneori rezumatul lucrării într-o limbă 
străină, indicele de nume, de localități ş.a. 


6. Ultima secvență a unei lucrări de cercetare 


este cuprinsul (numit, cu o formulă mai veche, şi 
sumar sau tabla de materii). 

3.2. Notele explicative şi trimiterile 
bibliografice 


3.2.1. Redactarea citatelor 

Orice lucrare ştiinţifică este, de obicei, însoțită 
de trimiteri şi note explicative plasate fie în subsolul 
paginilor, fie la finalul capitolelor sau al lucrării. 
Autorii lucrărilor de cercetare se referă deseori la 
structuri extrase din materialele bibliografice parcurse, 
raportarea făcându-se fie prin comentarea unor 
pasaje/aserţiuni, fie prin inserarea în propria lucrare a 
unor citate sau parafrazări. 

Conform definiției din DEX (s. v. citat), citatul 
este „un fragment dintr-o lucrare scrisă, reprodus 
întocmai şi de obicei cu indicarea exactă a izvorului, în 
scopul de a întări şi a ilustra o idee sau o argumentare”. 

Folosirea citatelor din lucrările altor autori 
impune, cu obligativitate, respectarea unor reguli; le 
expunem, în cele ce urmează, pe cele mai importante. 


I ETICA FOLOSIRII CITATELOR 

Avem datoria morală de a oferi întotdeauna 
trimiteri corecte şi complete la sursele citate în propria 
noastră lucrare. În sistemul notelor pot fi incluse 
comentarii secundare privitoare la problematica tratată 
în lucrare, adică opiniile cercetătorului, care fie se 
desparte de anumite afirmaţii anterioare, fie găseşte de 
cuviinţă să le accentueze şi să atragă atenţia asupra lor, 
măcar într-un plan secundar al lucrării. 

UI MARCAREA CITATULUI 

Singurele elemente care delimitează şi 
evidențiază citatele sunt ghilimelele, redactarea 
citatelor făcându-se obligatoriu între ghilimele şi 
nefiind necesară nicio altă formă de marcare a lor. 
Facultativ, în anumite situaţii, se poate opta pentru 
notarea citatelor şi cu caractere cursive, fără a fi 
permisă renunţarea la plasarea citatelor între ghilimele; 
dacă se optează pentru această variantă, atunci se va 
proceda unitar în întreaga lucrare (toate citatele vor 
apărea, prin urmare, şi între ghilimele, şi cu caractere 
cursive). 


] „CITATUL ÎN CITAT” 

Dacă citatul include, la rândul lui, un pasaj 
preluat dintr-o terță lucrare, citatul de rangul 1 se 
marchează prin ghilimele clasice „...”, iar cel inclus — 
prin aşa-numitele ghilimele franțuzeşti «...%; prin 
urmare, structura internă a unui astfel de citat va fi 
următoarea: x...” 


] ÎNTRERUPEREA CITATULUI 

Dacă autorul operează întreruperi ale unui citat, 
pasajele la care se renunță se marchează prin semnul 
[...] sau prin (...), care înlocuieşte textul lipsă. 


] PRELUAREA FIDELĂ A CITATULUI 

Atunci când citatul preluat conţine o greşeală de 
exprimare sau de redactare ori o informaţie eronată, 
cercetătorul va prelua fidel textul însă, în momentul 
reproducerii respectivei inadvertențe, se obişnuieşte 
inserarea formulei sic! între paranteze (cu sensul 
„aşa!”), care spulberă orice posibilitate de a ne trage la 
răspundere (precizăm, astfel, că nu aprobăm respectiva 
formulare, dar am preluat-o întocmai cum a fost 
redactată în sursă). Eventual, după secvenţa (sic/), pot 
fi alăturate şi inițialele cercetătorului. Spre exemplu: 
„Îmi aduse flori de tuberoaze (sic!) / Mândre şi 
cochete...”. (astfel, prin sic/, cel care preia citatul atrage 
atenția asupra faptului că, în text, s-a operat scrierea 
greşită sau s-a păstrat forma arhaică a substantivului 
tuberoze şi, din motive obligatorii de fidelitate, a trebuit 
să preia întocmai extrasul). 


 INTERVENȚIA ÎN CITAT 

Dacă persoana care citează operează ea însăşi 
sublinieri sau intervenții în grafia citatului, pentru a 
scoate în evidență anumite sintagme sau idei, 
modificarea trebuie obligatoriu menţionată imediat 
după realizarea ei: în paranteză se va nota subl. n., 
urmat de inițialele autorului (sau, simplu, notăm doar s. 
n. =,„sublinierea noastră”). 

Spre exemplu: 
„Jocul acesta nu i-a plăcut autorului (subl. n., D. C.), 
aşa încât a recurs la mascarea situaţiei critice.” 


I CITAREA DIN BIBLIE 

La folosirea citatelor din Biblie, trimiterea se 
face în text, imediat după încheierea citatului sau a 
parafrazării şi se precizează, între paranteze rotunde: 
denumirea Cărţii biblice din care se face citarea 
(Facere, Psalmi, Isaia, Matei), apoi cifra ce indică, în 
cadrul Cărţii, numărul capitolului şi cifrele care 
numerotează versetele la care se face trimiterea. Toate 
aceste secvențe sunt delimitate prin virgulă. Spre 
exemplu: 


„Și a zis Dumnezeu: «Să fie lumină!» Şi a fost lumină. Și a 
văzut Dumnezeu că este bună lumina, şi a despărțit 


Dumnezeu lumina de întuneric” (Facere 1, 3-4). 


„Fraţilor, nu fiți copii la minte. Fiţi copii când e vorba de 
răutate. La minte însă fiți desăvârşiți.” (Corinteni 14, 20) 


„Fără Mine nu puteţi face nimic.” (loan 5, 6) 


„Dar Fiul Omului când va veni va găsi, oare, credință pe 
pământ?” (Luca 18, 8) 


„...faţa Lui strălucea ca soarele şi veşmintele Lui erau mai 
albe ca lumina.” (Matei 17, 20) 


La BIBLIOGRAFIE se va nota obligatoriu, cu 
toate datele exacte, ediția Bibliei pe care am consultat-o. 


[ CITAREA TEXTELOR ÎN LIMBI STRĂINE 


Dacă se citează o secvenţă de text într-o limbă 
străină, se obişnuieşte ca într-o notă de subsol sau de 

final de capitol/lucrare să se dea şi o traducere a acestui 
traducere consacrată, trimiterea se va face, evident, la 
aceasta; dacă nu există o traducere, atunci autorul va 
proceda la traducerea personală, precizând, în notă, la 
final, între paranteze: traducere personală sau 
traducerea noastră. 


| CITAREA DIN VOLUME CU MAI MULŢI 
AUTORI 

Am arătat anterior că adesea suntem în situația 
de a face trimiteri la volume cu mai mulți autori. De 
obicei, se pune problema precizării cu exactitate a 
autorului care semnează secvența de text (capitol, 
articol, notă) pe care o folosim. În consecință, 
raportarea directă se va face la numele autorului care 
semnează textul citat de noi, chiar cu preluarea titlului 
capitolului sau articolului respectiv, iar la final se 
indică sursa generală, respectiv se redau datele de 
ansamblu ale volumului. 

Spre exemplu, dacă cităm o secvenţă din 
articolul de dicționar despre MARIN PREDA din 
Dicţionarul general al literaturii române editat de 
Academia Română (dicţionar având ca autori un 
colectiv format din câteva zeci de persoane), ne 
interesează în mod direct cine semnează articolul 
despre Marin Preda (la finalul articolului observăm că 
semnătura îi aparţine academicianului Eugen Simion); 
implicit, pentru realizarea trimiterii bibliografice 
corecte vom proceda în felul următor: 

Eugen Simion, Marin Preda, în vol. Academia Română, 
Dicţionar general al literaturii române, P-R, Bucureşti, 
Editura Univers Enciclopedic, 2006, p. 425. 


| La fel se întâmplă şi la CITAREA UNUI ANUMIT 
CAPITOL sau a unei anumite SECVENŢE DIN 
VOLUME COLECTIVE (de ex. proceeding-uri ale 
unor sesiuni ştiinţifice, volume ale unor sesiuni 
ştiinţifice, volume de studii etc.). Şi în acest caz este 
obligatorie precizarea cu exactitate a secvenţei citate şi 
a autorului, urmate de trimiterea la sursa generală. Sunt 
permise sintagme explicative de genul: în vol. („în 
volumul”), în lucr. („în lucrarea”). Aceste sintagme 
abreviate NU se notează cu caractere cursive pentru 
că provin din limba română şi funcționează ca simple 
abrevieri. 

De exemplu: 


Vasile Fanache, O noapte furtunoasă, în vol. lon Pop 
(coord.), Dicţionar analitic de opere literare româneşti, M- 
P. Coordonare şi revizie ştiinţifică: lon Pop, Cluj-Napoca, 
Editura Casa Cărţii de Ştiinţă, 2001, pp. 220-221. 


Sfântul Maxim Mărturisitorul, în FILOCALIA sau culegere 
din scrierile Sfinţilor Părinţi care arată cum se poate omul 
curăța, lumina şi desăvârși, vol. UL. Traducere din greceşte, 
introducere şi note de Dumitru Stăniloae, membru de onoare 
al Academiei Române, Bucureşti, Edit. Humanitas, 2004, p... 

Prof. dr. Ovidiu Pecican, Penurie şi izolaționism versus 
dezvoltare şi deschidere, în vol. Spiritualitate şi consumism 
în Europa unită. Referatele Simpozionului Internaţional 
„Spiritualitate şi consumism în Europa unită”, organizat de 
Facultatea de Teologie Ortodoxă a Universităţii „Il 
Decembrie 1918” Alba Iulia (26-27 aprilie 2004), Alba Iulia, 
Edit. Reîntregirea, 2004, p. ...) 


] CITAREA INDIRECTĂ (folosirea sintagmei 
latineşti apud). Se întâmplă adesea să fim nevoiţi să 
preluăm un citat „la mâna a doua”, dintr-o sursă 
secundară, neavând acces direct „la sursa primă”; cu 
alte cuvinte, preluăm o secvenţă de text sau parafrazăm 
o afirmație a unui autor pe care am găsit-o în cartea 
altui autor. Oferim, spre exemplificare, o situaţie: să 
presupunem că descoperim o aserțiune interesantă din 
lucrarea Sacrul a gânditorului Rudolf Otto în cartea 
criticului Eugen Todoran despre Mihai Eminescu 
(Eugen Todoran, Eminescu); deşi nu avem acces decât 
la volumul profesorului Eugen Todoran, pe care îl 
consultăm, să presupunem că avem în mod special 
nevoie pentru cercetarea noastră de citatul din Rudolf 
Otto. Ideal ar fi să căutăm în bibliotecă volumul lui 
Rudolf Otto şi să oferim citatul direct de la sursa de 
bază, însă este posibil să nu avem acces în timp util la 
un astfel de volum. lată cum procedăm: preluăm textul 
care îi aparține lui Rudolf Otto, dar în sistemul de 
trimiteri bibliografice suntem obligați să facem referiri 


la cartea pe care am consultat-o_ personal (în cazul 
nostru, cea a lui Eugen Todoran). Pentru a se face 


distincția, se foloseşte formula apud („după”, „preluat 

din”), urmată de referințele bibliografice ale cărții 
consultate de noi. 

O astfel de notă (trimitere bibliografică) va avea 
următorul conţinut: 





Rudolf Otto, Sacrul, apud Eugen Todoran, Eminescu, 
Bucureşti, Editura Minerva, 1972, p. 56. 





(arătăm, prin urmare, că citatul reprodus din opera lui 
Rudolf Otto poate fi găsit în cartea lui Eugen Todoran, 
ediția citată, la pagina 56) 


| VALORIFICAREA SURSELOR CONSULTATE 
PE INTERNET 

Având în vedere faptul că astăzi este mult înlesnit 
accesul la rețeaua de informaţii oferite de sistemele 
electronice şi este posibilă consultarea unor opere 
integrale, articole sau materiale variate oferite de 
diferite biblioteci virtuale şi site-uri electronice, a 
devenit din ce în ce mai necesară citarea acestora. În 
acest caz, trebuie respectate aceleaşi norme de fidelitate 
şi este obligatorie citarea cât mai explicită a sursei, 
respectiv: precizarea aşa-numitului „motor de căutare”, 
denumirea integrală a portalului activat, precizarea 
tipului de material consultat, eventual chiar a 
autorului/autorilor paginii web accesate. O trimitere 
corectă ar avea o structură de tipul: 


e Rainer Maria  RILKE (1875-1926), în 
Bibliotheca  Augustana.  Collectio  textuum 

electronicum,bttp://harww .fhaugsburg.de/-harsch 


/germanica/Chronologie/20Jh/Rilke/ril_intr.htm 
1 (accesat la data de 22 iulie 2008). 





e Nicolae PRELIPCEANU, Doi „dependenți ” şi un. 
independent, în „VIAŢA ROMÂNEASCĂ”, 
http://arhiva.viataromaneasca.eu/VR3-4- 
2008/index.html (accesat la data de 21 august 2008) 








3.2.2. Redactarea notelor 


Atragem atenția de la bun început că sub 
termenul generic NOTE se includ două categorii de text 
diferite: trimiterile bibliografice la sursa citată sau 
consultată şi, respectiv, notele explicative - secvenţe 
scoase în afara textului propriu-zis al lucrării şi plasate 
în partiția pentru note, dar conţinând informații variate 
(explicaţii, puneri în paralel sau completări ale unor 
idei, trimiteri secundare sau multiple la alte surse pe 
care le recomandăm cititorilor noştri spre consultare, 
traduceri etc.). 

În redactarea unei lucrări de cercetare se poate 
opta pentru sistemul de note la subsolul paginilor, 
note la finalul textului (la finalul lucrărilor mai scurte 
— de tip referate, recenzii, comunicări ştiinţifice — sau la 
finele fiecărui capitol, în cazul lucrărilor ample, 
structurate pe capitole) sau note în text. 


[ Dacă s-a optat pentru note de subsol, numerotarea 
acestora se poate face continuativ (1, 2, 3, ... ) sau cu 

începere de la 1 pe fiecare pagină. În cazul trimiterilor 
operate la sfârşit de capitole sau de lucrare, este 
obligatorie  numerotarea  continuativă a acestora, 
începându-se cu 1 în fiecare capitol. 


[| Notele se redactează cu un caracter mai mic decât 
restul textului (dacă textul este scris cu caractere de 
12pt (pt = „points”, puncte tipografice), notele se vor 
redacta cu caractere de 10pt); 


I Orice trimitere bibliografică trebuie să includă 
(direct sau implicit) toate informațiile exacte despre 
lucrarea la care se face trimiterea (din care se citează). 
În text, acolo unde este inserată nota sau trimiterea, la 
„umărul” cuvântului care încheie pasajul preluat, se 
marchează, de obicei cu cifre arabe, un indice (de 
e decat Li ENDER 1), iar în subsolul paginii (sau la 
finalul capitolului sau al lucrării) trimiterea 
bibliografică (1) va conţine (în această ordine!): 





numele autorului (prenume şi nume), titlul complet al 
lucrării, informaţii privitoare la editor, traducător, 
îngrijitor,  prefațator etc. (dacă acestea există), 
localitatea, editura, anul apariţiei, pagina/paginile de 
la care s-a preluat informaţia sau citatul. 








De exemplu: 


1 Ivan Evseev, Enciclopedia semnelor şi simbolurilor 


culturale, Timişoara, Editura Amarcord, 1999, p. 93. 

Dacă trimiterea se face la un studiu dintr-o 
publicație periodică: 





numele autorului (prenume şi nume), titlul 
articolului, în „denumirea publicaţiei”, anul, seria, 
numărul, indicaţia calendaristică, pagina/paginile de 
la care s-a preluat informaţia sau citatul. 











De exemplu: 

1 Cornel Ungureanu, Altă nostalgie fericită, în 
„Jurnalul literar”, serie nouă, an III, nr. 23-26, 
septembrie 1992, p. 3. 


[| Fiecărui indice inserat în text îi va corespunde un 
indice similar în subsolul paginii sau în sistemul de 
note şi trimiteri bibliografice de la final de capitol sau 
de lucrare. Aceste cifre de tip indice numeric se notează 
cu un caracter mai mic decât restul textului. 

Dacă se optează pentru note şi trimiteri redactate în 
subsolul paginilor şi notele aferente fiecărei pagini nu 
sunt mai mult de trei (3), se poate înlocui indicele 
numeric (şi la umărul cuvintelor din text, şi în subsol) 
cu un număr progresiv de semne de tipul *, *%, %%%, 

Recomandăm însă folosirea sistemului clasic de 
numerotare, prin cifre. 


[ Dat fiind faptul că în sistemul de note anumite 
opere de referinţă se pot repeta, se va recurge la o serie 
de abrevieri acceptate spre a simplifica redactarea 
aparatului critic. Indicaţiile bibliografice complete sunt 
necesare doar la redactarea primei trimiteri la fiecare 
lucrare de referință în parte, în următoarele apelându-se 
la abrevieri de tipul: 


NUMELE AUTORULUI, op. cit., p.... 
(op. cit. =,„opera citată”) 


NUMELE AUTORULUI, art. cit., p.... 
(art, cit. =„articolul citat”) 


NUMELE AUTORULUI, /ucr. cit., p.... 
(lucr. cit. =,lucrarea citată”) 


e Propunem, spre exemplificare, posibile succesiuni 
de note: 

1. Cornel Ungureanu, /luminare şi hierofanie, în 
„Orizont”, serie nouă, an II, nr.46, 16 noiembrie 
1990, p. 1. 

2. Sergiu Pavel Dan, Proza fantastică românească, 
Bucureşti, Editura Minerva, 1975, p. 98. 

3. Cornel Ungureanu, art. cit., p. 16. 


4. Sergiu Pavel Dan, op. cit., p. 100. 


sau: 

1. Sorin Antohi, Vtopica. Studii asupra imaginarului 
social, Bucureşti, Editura Ştiinţifică, 1991, p. 224. 

2. Ivan Evseev, Enciclopedia semnelor şi simbolurilor 
culturale, Timişoara, Editura Amarcord, 1999, p. 
93. 

3. Sorin Antohi, op. cit., p. 34. 

4. F.M. Dostoievski, Crimă şi pedeapsă. Traducere de 
Ştefana Velisar Teodorescu şi Isabela Dumbravă, 
aparatul critic de Ion Ianoși, Bucureşti, Editura 
Cartea Românească, 1981, p. 19. 

5. Ivan Evseev, op. cit., p. 104. 


IMPORTANT! 

Când în sistemul de note un autor este prezent 
cu mai mult de o lucrare (volum sau articol), nu se mai 
pot folosi formulele sintetice op. ciz. sau art. cit. 
întrucât se creează confuzie. În această situaţie se va 
nota (ori de câte ori mai facem trimitere la o lucrare a 
autorului în cauză): numele autorului urmat de titlul 
cărții sau al articolului şi pagina de la care s-a preluat 
citatul. Celelalte date se notează integral numai la 
prima citare a fiecărui material. 

Oferim o posibilă succesiune de astfel de note: 


1 Pr. Prof. dr. Dumitru Stăniloae, Zrăirea lui Dumnezeu 
în Ortodoxie, Cluj-Napoca, Editura Dacia, 2000, p. 56. 
2 Pr. Prof. Dumitru Stăniloae, Spiritualitate şi 
comuniune în Liturghia ortodoxă, Craiova, Editura 
Mitropoliei Olteniei, 1986, p. 15. 

3 Pr. Prof. dr. Dumitru Stăniloae, Coordonatele 
ecumenismului din punct de vedere ortodox, în 
„Ortodoxia”, anul XIX, nr. 4-6, 1967, p. 532. 

+ Pr. Prof. dr. Dumitru Stăniloae, Spiritualitate şi 
comuniune în Liturghia ortodoxă, p. 18. 


(Se observă că la nota 4 nu se putea folosi op. cir. 
pentru că deja autorul a fost citat cu două opere diferite 
şi s-ar fi creat confuzie. Prin urmare, s-a procedat la 
precizarea numelui, a titlului şi a paginii, restul 
informațiilor despre volum fiind cunoscute din nota 2) 


| Când se fac mai multe referiri la aceeaşi 
lucrare în note consecutive, singura indicație care se va 
nota este: Ibidem, p. ... . 

Ibidem = „acelaşi autor şi aceeaşi operă”, „acelaşi 
autor, în acelaşi loc”, urmată de trimiterea la pagina 
exactă de la care se citează. Secvența /bidem se notează 
cu caractere cursive pentru că provine din limba latină 
ŞI, în plus, include un titlu. 


ATENȚIE! NU confundați idem cu Ibidem 
deoarece idem se foloseşte arareori, poate înlocui doar 
numele autorului, eventual într-o listă bibliografică în 
care acelaşi autor figurează cu mai multe cărți sau în 
interiorul unei note în care se fac trimiteri secundare la 
mai multe cărți/articole ale aceluiaşi autor. 

REȚINEȚI! Jbidem ţine deopotrivă locul autorului 
şi al descrierii bibliografice a cărții menţionate în nota 
anterioară. 

Alăturăm o succesiune posibilă de note 
(trimiteri bibliografice), care permite înlocuirea 
numelui autorului cu /dem, în 2 note succesive. Se va 
observa că Idem înlocuieşte strict numele autorului: 

1! 1. Funeriu, Principii şi norme de tehnoredactare 
computerizată, Timişoara, Editura Amarcord, 1998, p. 
34. 

> Idem, Al. Macedonski. IHermeneutica  editării, 
Timişoara, Editura Amarcord, 1995, p. 56. 

Pentru Ibidem se foloseşte uneori abrevierea 
Ibid. (în acest caz, fiind vorba de o abreviere, este 
necesară inserarea punctului). 


ATENȚIE! Structuri de tipul Jdem, ibidem, 
p. =... NU sunt corecte, fiind redundante de vreme ce s-a 
convenit că Jdem ţine locul numelui autorului 
(eventual) iar Ibidem ţine deopotrivă locul autorului şi 
al operei; Idem urmat de Ibidem ar presupune, implicit, 
notarea de două ori a autorului!!! 
Exemplificăm printr-o succesiune corectă de note 
(trimiteri bibliografice): 
1.Matei Călinescu, Cinci fete ale MODERNITĂȚII, 
Bucureşti, Editura Univers,1995, p. 64. 
2. Jose Ortega y Gasset, Tema vremii noastre, Bucureşti, 
Editura Humanitas, 1997, p. 179. 
3. Matei Călinescu, op. cit., p. 56. 
4. Ibidem, p. 60. 
5. Ibidem, p. 34. 
6. Emil Cioran, Istorie şi utopie, Bucureşti, Editura 
Humanitas, 1992, p. 102. 
7. Jos6 Ortega y Gasset, op. cit., p. 51. 

8. Thomas Mann, Muntele vrăjit. Traducere de Petru 
Manoliu, prefaţă de Ion lanoşi, Bucureşti, Editura pentru 
Literatură Universală, 1967, p. 34. 

9. Ibidem, pp. 36-37. 

10. Ibidem, p. 38. 

11. Albert Camus, Ciuma în vol. Albert Camus, Străinul. 
Ciuma. Căderea. Exilul şi împărăţia. Prefaţă de Romul 
Munteanu, Bucureşti, Editura RAO, 1993, p. 119. 
OBSERVAŢII: 

- Notele 4 şi 5 fac trimitere la cartea din poziția imediat 
anterioară, cea a lui Matei Călinescu (nota 3) care, la 
rândul ei, reia numai parțial descrierea bibliografică, 
dat fiind faptul că această carte apare deja, cu toate 
datele caracteristice, la nota 1 (structura op. cit. ține 
locul tuturor informaţiilor); 


- La nota 3 nu a fost posibilă folosirea formulei /bidem 
întrucât apare intercalată nota 2, cu referire la o carte 
complet diferită; 


ATENȚIE! Dacă între trimiteri referitoare la acelaşi 
autor şi la aceeaşi carte (sau articol) intervin secvenţe 
străine (alţi autori, citați cu alte cărți sau articole), NU 
se mai poate folosi sintagma Ibidem (aceasta este 
condiționată de principiul consecutivității); în acest caz, 
se va recurge la folosirea indicaţiilor de tipul art cit. 
sau op. cit. 

Exemplificăm printr-o altă posibilă succesiune 


de trimiteri bibliografice: 

1. Al. Ciorănescu, Viitorul trecutului. Utopie şi literatură. 
Traducere din limba franceză de Ileana Cantuniari, 
Bucureşti, Editura Cartea Românească, 1996, p. 222. 

2. Ibidem, p. 6. 

3. Nicolae Breban, Riscul în cultură, laşi, Polirom, 1997, p. 15. 
4. Ivan Evseev, Enciclopedia semnelor şi simbolurilor 
culturale, Timişoara, Editura AMARCORD, 1999, p. 93. 

5. Ibidem, p. 5. 

6. Al. Ciorănescu, op. cit., p. 247. 

7. Emil Cioran, Istorie şi utopie, Bucureşti, Humanitas, 
1992, p. 48. 

8. F.M. Dostoievski, Crimă şi pedeapsă. Traducere de 
Ştefana Velisar Teodoreanu şi Isabella Dumbravă. Aparatul 
critic de Ion lanoşi, Bucureşti, Editura Cartea Românească, 
1981, p. 626. 

9. Al. Ciorănescu, op. cit., p. 225. 

10. Ibidem, p. 225. 


| DE REȚINUT! 
e Trimiterea la un pasaj de tip citat sau 
parafrazare dintr-o carte va conţine, în ordine, 
următoarele date: 





numele autorului (prenume urmat de numele de 
familie), titlul complet al lucrării, date privitoare la 
ediţie (traducător, îngrijitor, prefaţator etc.), localitatea, 
editura, anul apariţiei, pagina (paginile) în care a fost 
tratată problema în discuție sau de la care s-a preluat 
citatul. 











e Dacă trimiterea se face la un studiu dintr-o 
publicaţie periodică: 

numele autorului (prenume urmat de numele de 
familie), titlul articolului, în „numele publicaţiei”, 
seria, anul, numărul,  indicaţia calendaristică, 
pagina/paginile de la care s-a preluat informația sau 
citatul. 





| Toate secvențele trimiterilor bibliografice vor fi 
despărțite prin virgule, iar la final se va nota punct. 
Singura excepţie apare în cazul volumelor care au, 
pe pagina de titlu, date privitoare la editor, 
traducător, prefațator etc., acestea fiind despărțite 
de titlul cărţii prin punct şi începându-se redactarea 
lor cu majusculă (vezi exemplele anterioare). 


| Numele tuturor publicaţiilor periodice se notează 
între ghilimele iar titlurile cărților şi ale articolelor 
se redactează cu caracterele cursive (italice). În 
manuscrise titlurile se subliniază cu o linie. 


NOTA BENE! 'Litlurile volumelor sau ale 
articolelor NU se notează între ghilimele!!! 

Se notează între ghilimele denumirile 
revistelor. Vom nota corect: 

- „România literară”,  „labor”, „Viaţa 
Românească”, „Adevărul”, „Idei în dialog”, 
„Dilema veche”,  „Ortodoxia”, „Credinţa 
străbună”, „Unirea”, „Informaţia de Alba” 
(denumiri de reviste şi ziare) 

[| Secvenţele de tipul op. cit, art. cit., Ibidem se 
scriu cu caractere ifalice (cursiv)! In manuscris se 
subliniază cu o linie. 


[| Pentru substantivul pagina/paginile este acceptată 
abrevierea p. (se va evita mai vechea abreviere 
pag.); pentru pluralul paginile se poate folosi şi 
abrevierea pp. 


I Dacă locul sau anul apariţiei cărții nu apar în 
pagina de titlu sau în caseta de la finalul cărții, în 
trimiterea bibliografică se va nota: s. a. („sine 
anno”) sau f. a. („fără an”); s. L. („sine loco”) sau f. 


L. („fără loc”). 


| Notarea denumirii editurii este de dorit, dar nu 
obligatorie, precizându-se uneori doar localitatea. 
Pe de altă parte, în cazul editurilor consacrate, se 
poate omite precizarea localității (dacă aceasta nu 
apare pe pagina de titlu). Atragem atenţia că o 
editură este o instituție de mare importanță şi, 
implicit, se notează obligatoriu cu majuscule, 
inclusiv substantivul Editura (spre exemplu: 
Editura Eminescu, Editura Univers, Editura 
Reîntregirea, Editura Facla). În locul numelui întreg 
al editurii se pot folosi unele sigle validate deja prin 
uz (spre exemplu: ESPLA pentru Editura de Stat 
pentru Literatură şi Artă). A intrat în uz şi 
renunțarea la partitia  Edit./Editura în cazul 
editurilor foarte mari, recunoscute; se întâlnesc 

frecvent precizări simple, de tipul: Bucureşti, 
HUMANITAS sau laşi, POLIROM (redactarea 
completă ar fi fost: Bucureşti, Edit. HUMANITAS). 


UI FORMULE CONVENȚIONALE UZUALE 


Cf. (= confer) s-ar traduce prin „compară” (cu 
formă de imperativ!) şi trimite la un alt loc din 
textul personal sau la un text de referință în care 
s-a formulat o opinie asemănătoare sau total 
diferită, deschide cititorului, prin sens, 
posibilitatea elaborării unei judecăţi personale, a 
unei comparații între opinii. ATENȚIE! Este 
greşită traducerea acestui Cf. prin „conform” 
(urmat de un dativ)! 


passim (şi în alte locuri”): atunci când o idee 
sau o informaţie preluată dintr-o anumită lucrare 
nu sunt epuizate prin trimiterea la una-două 
pagini pentru că se regăsesc extinse pe mai 
multe pagini, se precizează doar una-două 
trimiteri clare, urmate de passim (formulă care 
îi indică cititorului lucrării noastre că nu am 
epuizat trimiterile la surse). 

De exemplu: p. 24, 56 passim 


supra („mai sus”) şi infra („mai Jos”), urmate 
de indicarea exactă a paginii, capitolului sau 
chiar a paragrafului, realizează trimiterea în 
propriul nostru text, spre a completa sau a pune 
în paralel anumite informaţii sau idei. 

e p. 89 seqq (sequentesque — „şi următoarele”) 
permite indicarea paginii la care începe un pasaj 
mai amplu care conţine o informaţie la care 
facem referire (în exemplul nostru pagina 89), 
iar sintagma seqq arată că, la consultarea sursei, 
textul la care se face trimitere este mai lung, nu 
se limitează la pagina precizată. Pentru textele 
în limba română se foloseşte mai mult 
corespondentul: şi urm. sau ş.u. („şi 
următoarele”). De exemplu: p. 49 ş. urm. 


[ INCLUDEREA INFORMAȚIILOR 
REFERITOARE LA FUNCȚII SAU IERARHII 

Există unele situații speciale când numele 
autorilor sunt precedate de alte informaţii privitoare 
la statutul oficial al autorului: funcția sau statutul 
profesional (de tipul: Prof. univ. dr. — „profesor 
universitar doctor”, dr. — „doctor”, Pr. — „preot”, 
Acad. — „academician”, ing. — „inginer”, ec. — 
„economist” sau structuri combinate, de tipul: Pr. 
Prof. univ. dr., Diac. Lect. univ. drd., Conf. univ. 
dr. ing.), statutul de demnitari sau funcții bisericeşti 
(de tipul: E. S. — „Excelenţa Sa”, în cazul 
ambasadorilor; I. P. S. — „Înaltpreasfinţia Sa”, P. $. 
— „Preasfinția Sa”, Arhim. — „Arhimandrit”, Diac. 
— „diacon” etc.). Dacă autorii cărților pe care le 
consultăm au optat pentru includerea acestor 
secvenţe în precizarea identităţii lor, acestea se vor 
păstra ca atare şi în lista bibliografică sau în 

sistemul de note şi vor preceda numele autorului, 
fără însă a influenţa poziționarea numelui în lista 
bibliografică alfabetică. 

Atragem atenția şi asupra unui aspect de 
conduită destul de des întâlnit: cititorii (cercetătorii) 
procedează la alăturarea „din oficiu” a unor astfel 
de funcţii sau informații despre profesie numelor 
autorilor, crezând că astfel săvârşesc un gest de 
recunoaştere a valorii autorilor şi a statutului lor. 
Lucrurile stau exact invers, le facem autorilor un 
mare deserviciu: dacă ei au considerat necesară 
trecerea pe o copertă doar a numelui, au făcut-o, cu 
siguranță, din motive fie de eleganţă, fie de 
modestie, fie spre a păstra uzanţele unor edituri, fie 
din motive personale; prin urmare, niciun cititor, 
oricât de avizat, nu îşi poate permite să intervină şi 
să alăture numelor autorilor (de exemplu într-o 
bibliografie) diferite informaţii pe care aceştia nu au 
dorit să le precizeze. Printr-un astfel de gest, 
departe de a fi hipercorecți sau galanți, dovedim 
lipsă de respect! 

Sugerăm (imperativ!) copierea cu maximă 
fidelitate a informaţiilor despre autori, aşa cum apar 
ele pe pagina de titlu. 








lată câteva exemple de astfel de note: 


1. leromonah RAFAIL NOICA, Cultura duhului. Tipărită cu 
binecuvântarea I.P.S. Andrei, Arhiepiscop al Alba Iuliei, 
Alba Iulia, Edit. Reîntregirea, 2002, p. 50. 

2. Acad. MIHAI CIMPOI, Lumea ca o carte, Bucureşti, 
Editura Fundaţiei Culturale IDEEA EUROPEANĂ, 2004, p. 
43, 











Inserarea corectă a notelor de subsol sau de final de 
capitol sau de lucrare se face urmând câţiva paşi: 

- Din meniul Inserare se alege comanda Retferinţă+Notă 
de subsol. În acest moment se deschide o casetă de dialog 
Note de subsol şi Note de final. 

- Se completează fiecare dintre opţiunile Amplasare 
(Note de subsol sau Note de final), Format de număr, 
Pornire de la..., Numerotare. 

Ulterior, Word va insera toate notele pornind de la 
opțiunile din această etapă, de aceea se cere mare atenţie. 
- Prin comanda Inserare se realizează plasarea notei, prin 
inserarea marcajul de referință al notei în text, după care 
punctul de inserare se mută în spațiul unde urmează să fie 
redactat textul propriu-zis al notei (la subsolul paginii sau 
la finalul lucrării, în funcție de opţiunea noastră). Apoi se 
revine la textul lucrării prin repoziționarea cursorului în 
locul dorit. 





3.2.3. TRIMITERILE ÎN TEXT 


Înafara modalităţii „tradiţionale” de inserarea a 
trimiterilor bibliografice fie la subsolul paginilor, fie la 
finele unei secvenţe a lucrării, există şi posibilitatea 

realizării trimiterilor direct în text (după aşa-numitul 
„sistem Harvard”). Conform acestuia, la sfârşitul unui 
citat sau al unei parafraze, în text, între paranteze 
rotunde, se va menţiona numele de familie al autorului, 
anul de apariție a lucrării şi pagina de la care s-a preluat 
citatul sau parafraza. Spre exemplu: 


„Revin la formarea societăţii, la legăturile specifice 
umane. Societatea ca întreg este ipotetică, iar 
organicismul o imagine a aşa-zisului corp social, o 
analogie neconcludentă. De altfel, întregurile au 
dispărut sub paşii spiritului analitic modern. Omul 
modern este un bufon scormonitor, absurd şi 
întristător. Este triumful timpului  democratic- 
servitoresc, gol de suflet, ancorat mecanic aici. 
Societatea este gândită ca instrument al lui, iar când 
n-o poate folosi, protestează, se revoltă sau devine 
infractor. Destinul lui? Joc între tiranie şi anarhie. 
Inteligenţii cultivă: ironia, aporeticul, paradoxul, 
răspărul, disprețul şi contemplarea fără interes a 
contrastelor” (Ţuţea, 1992, p. 280). 

Datele exacte ale cărții se vor regăsi, cu 
structură completă, în BIBLIOGRAFIA de la sfârşitul 
lucrării, dar cu un mic artificiu topic — anul se va nota 
imediat după titlu, despărțindu-se de acesta prin 
virgulă: 

Ţuţea, Petre, 1992, Omul. Tratat de antropologie 
creştină. 1. Problemele sau cartea întrebărilor, laşi, 
Edit. Timpul. 

Dat fiind faptul că s-a procedat la simplificarea 
extremă a sistemului de note, prin precizarea doar a 
numelui de familie al autorului, dacă există doi sau mai 
mulți autori în lista bibliografică purtând acelaşi nume 
de familie, distincţia se va face în text fie prin scrierea 
numelui şi a inițialei prenumelui (de exemplu: G. 
Munteanu şi, alt autor, N. Munteanu), fie prin scrierea 
integrală a numelui şi a prenumelui. 

Exemplificăm printr-o situație de acest fel: două 
posibile trimiteri în text ar avea următoarea structură 
(Mircea Popa, 2008, p. 54) şi, respectiv, (Marian 
Popa. 1982, p. 103). Dacă s-ar fi notat, în ambele 
cazuri, conform regulii prime, doar numele de familie — 
Popa — s-ar fi creat confuzie). Confuzia s-ar fi păstrat şi 
dacă recurgeam la soluția de mijloc, prin precizarea 
inițialei prenumelui pe lângă numele de familie; în 
acest caz, indicația M. Popa nu limpezea identitatea 
fiecărui autor! 

Tot în cazul trimiterilor în text, se mai poate ivi 
o situație problematică: autorul să apară, în bibliografie, 
cu mai multe volume publicate în acelaşi an. În acest 
caz, vom ataşa anului de apariţie a fiecărei cărți câte un 
mic indice-literă mică, de tipul: (Mircea Popa, 2007a, 
p. 34) şi, pentru al doilea volum citat (Mircea Popa, 
2007b, p. 46), această indicație fiind în măsură, în 
Bibliografia finală, să indice clar la care dintre cărţi se 
face referire de fiecare dată în lucrare. 

Cei mai mulţi dintre cercetătorii contemporani 
au semnalat utilitatea acestui sistem de realizare a 
trimiterilor bibliografice în text, însă atragem atenţia că 

este posibilă folosirea lui cu precădere pentru trimiterile 
de tip referințe critice şi nu pentru trimiteri la operele 
beletristice propriu-zise. Prin urmare, se vor evita 
trimiteri în text de genul: (Rebreanu, 1965, p. 59) sau 
(Creangă, 1980, p. 48). 

Pe de altă parte, este improprie folosirea unor 
astfel de trimiteri în text în cazul unor opere scrise, spre 
exemplu, în Antichitate, dat fiind faptul că atunci 
manuscrisele circulau după alte norme. Prin urmare, 
trimiterile în text este recomandat să fie realizate numai 
cu privire la opere apărute în ultimele 2-3 secole. 


3.3. Redactarea BIBLIOGRAFIEI 


La finele oricărei lucrări de cercetare ştiinţifică, 
cercetătorul este obligat, în baza conduitei cerute 
omului de ştiinţă şi a moralității, să semnaleze aparatul 
critic al lucrării prin indicarea tuturor materialelor 
consultate şi citate. În funcţie de amploarea 
bibliografiei şi de structura ei, aceasta poate fi 
compartimentată în diferite secvenţe; spre exemplu: 

e TEXTE FUNDAMENTALE sau 
BIBLIOGRAFIE DE REFERINŢĂ (incluzând 
operele propriu-zise ale autorilor vizaţi în 
lucrare, pe baza cărora s-a construit cercetarea; 
această categorie se poate compartimenta, la 
nevoie, în secvențe de tipul: 

- OPERE PUBLICATE ÎN VOLUM 
- OPERE PUBLICATE ÎN PERIODICE 
- TEXTE RĂMASE ÎN MANUSCRIS 

- CORESPONDENŢĂ 
* BIBLIOGRAFIE CRITICĂ sau REFERINŢE 
CRITICE 
- REFERINŢE CRITICE ÎN VOLUME 
- REFERINŢE CRITICE ÎN PERIODICE 
e ALTE MATERIALE CONSULTATE: site- 
ografie (adrese INTERNET), hărți, documente 
variate, manuscrise, casete audio/video etc.) 

În listele bibliografice se vor nota toate cărțile, 
articolele şi celelalte tipuri de materiale folosite în mod 
direct de autor în lucrarea sa, ca surse de documentare, 
incluzându-le pe cele citate anterior şi menţionate în 
trimiterile bibliografice (care, implicit, se vor regăsi şi 
la finalul lucrării, în Biblografie). 


I IMPORTANT! 

În BIBLIOGRAFIE, notarea cărţilor şi a articolelor 
se face după ordinea alfabetică a numelor de familie 
ale autorilor. Prin urmare, se va opera inversarea 
ordinii fireşti a numelor autorilor, care se vor redacta 
după formula: NUME DE FAMILIE, PRENUME 
(notarea virgulei este obligatorie, întrucât aceasta 
semnalează faptul că s-a operat o inversare a numelor, 
s-a recurs la un artificiu). 

Pentru volumele cu până la trei autori, se poate 
recurge la răsturnarea topicii (prenumele e precedat de 
numele de familie) numai în cazul primului autor (al 
cărui nume de familie poziţionează lucrarea în lista 
alfabetică), numele celorlalți autori putându-şi păstra 
ordinea firească (prenume urmat de nume de familie); 

în acest caz, se recomandă despărțirea celor trei nume 
ale autorilor prin punct şi virgulă: 


Barborică, Elena; Liviu Onu; Mirela Teodorescu, 
Introducere în filologia română. Orientări în tehnica 
cercetării ştiinţifice a limbii române. Ediţia a doua, 
revăzută şi adăugită, Bucureşti, Editura Didactică şi 
Pedagogică, 1978. 


În cazul cărților cu mai mult de cinci autori, cu 
autor colectiv (sau neprecizat cu exactitate în pagina de 
titlu), în locul acestuia se notează semnul *** urmat de 
titlul cărții şi de celelalte referinţe bibliografice; în lista 
bibliografică alfabetică, volumul se va nota în poziția 
corespunzătoare primei litere a titlului. O altă 
posibilitate pentru aceste situaţii este precizarea doar a 
numelui coordonatorului lucrării, care va poziţiona 
volumul în ordonarea alfabetică. Spre exemplu: 


e  Cubleşan, Constantin (coordonator), Dicţionarul 
personajelor din teatrul lui Lucian Blaga, Cluj- 
Napoca, Edit. DACIA, 2005 
(volumul va figura în lista bibliografică la litera 
C) 


e  *%* Spiritualitate şi consumism în Europa unită, 
Referatele Simpozionului Internațional 
„Spiritualitate şi consumism în Europa unită”, 
organizat de Facultatea de Teologie Ortodoxă a 
Universităţii „| Decembrie 1918” Alba Iulia (26-27 
aprilie 2004), Alba Iulia, Editura Reîntregirea, 2004 

(acest volum va figura în lista bibliografică la 
litera $) 


Există şi o altă situaţie specială în care numele 
unui autor este luat de o instituție care editează 
volumul. În acest caz, inițiala instituţiei va poziționa 
cartea în locul corespunzător din lista bibliografică 
alfabetică. Spre exemplu: 


e Academia Română, Dicţionar general al literaturii 
române,  S-T, Bucureşti, Editura Univers 
Enciclopedic, 2007 
(volumul va figura în lista bibliografică la litera 
A) 


Dacă pe coperta şi pe foaia de titlu apar mai 
mult de cinci autori (5-8), se poate nota numai numele 
primului autor care figurează pe pagina de titlu, urmat 
de sintagma et al. (er alii — „şi alţii”) 

Exemplificăm printr-o posibilă succesiune de 
referinţe bibliografice: 


e BIBLIA sau Sfânta Scriptură. Ediţie jubiliară a 
Sfântului Sinod, tipărită cu binecuvântarea şi 
prefața Preafericitului Teoctist, Patriarhul 
Bisericii Ortodoxe Române, Bucureşti, Editura 
Institutului Biblic şi de Misiune al Bisericii 
Ortodoxe Române, 2001 


e CAMUS, Albert, Faza şi reversul. Nunta. 
Mitul lui Sisif. Omul revoltat. Vara. Traducere 

din limba franceză de Irina Mavrodin, Mihaela 
Simion, Modest Morariu. Introducere de Irina 
Mavrodin, Bucureşti, Editura RAO, 1994 


Prof. univ. dr. CASIAN, Alexandru, /dentitate 
şi rațiune, Timişoara, Edit. FACLA, 1987 


Acad. CIMPOI, Mihai, Lumea ca o carte, 
Bucureşti, Editura Fundației Culturale IDEEA 
EUROPEANĂ, 2004 


CIORĂNESCU, AL., Viitorul trecutului. 
Utopie şi literatură. Traducere din limba 
franceză de Ileana  Cantuniari, București, 
Editura Cartea Românească, 1996 


COSMA, Anton, Romanul românesc 
contemporan, 1945-1985, vol. II, Cluj-Napoca, 
Presa Universitară Clujeană, 1998 


CULIANU, loan Petru, Mircea Eliade. 
Ediţie revăzută, traducere de Florin 
Chiriţescu şi Dan Petrescu, cu o 
scrisoare de la Mircea Eliade şi o 
postfață de Sorin Antohi, Bucureşti, 
Editura Nemira, 1995 


Ierom. NOICA, Rafail, Cu/tura duhului. 
Tipărită cu binecuvântarea I.P.S. Andrei, 

Arhiepiscop al Alba Iuliei, Alba Iulia, Edit. 
Reîntregirea, 2002 


e IPS. PUHALO, Lazar, Căile ortodoxiei 
contemporane. Ediţie îngrijită de Fabian Anton. 
Traducere de Mihai Gafiţa, Cluj-Napoca, Edit 
EIKON, 2003 


(A se observa că indicațiile de tipul: Prof. univ. dr., 
Acad., leromonah, I.P.S. nu au fost intercalate între 
numele de familie şi prenumele autorilor, ci le precedă 
şi nu influenţează plasarea acestora în lista alfabetică, 
singurul criteriu în acest sens rămânând numele de 
familie.) 


| Atragem atenția asupra faptului că regula de bază 
este: indicațiile cu privire la funcțiile academice, 
statutul oficial într-o ierarhie clericală sau profesională 
NU se intercalează între numele de familie şi prenume. 
Corect este: 


Acad. CIMPOI, Mihai, Lumea ca o carte, Bucureşti, Editura 
Fundaţiei Culturale IDEEA EUROPEANĂ, 2004. 


I ATENȚIE! Totuşi, o excepţie este evidentă în 
ARIA DE CERCETARE TEOLOGICĂ, unde s-a 
încetățenit o formulă de redactare aparte, care permite 
intercalarea despre care vorbeam. Este o uzanţă aproape 
generalizată între cercetătorii teologi, pornită din 
tradiția unor mari şcoli teologice, care au impus această 

regulă. Prin urmare, se vor întâlni frecvent în 
bibliografiuile de specialitate descrieri de genul: 


NOICA, leromonah Rafail, Cu/tura duhului. Tipărită 
cu binecuvântarea Î.P.S. Andrei, Arhiepiscop al Alba 
Iuliei, Alba Iulia, Edit. Reîntregirea, 2002 


CASIAN, Prof. univ. dr. Alexandru, /dentitare şi 
rațiune, Timişoara, Edit. FACLA, 1987 


GHEORGHIU, Pr. Virgil, Cum am vrut să mă fac 
sfânt. Alte amintiri dintr-o copilărie teologică, Sibiu, 
Edit. Deisis, 1999 


STĂNILOAE, Pr. Prof. dr. Dumitru, Teologie 
Dogmatică Ortodoxă, vol. 1, Bucureşti, Editura 
Institutului Biblic şi de Misiune al B.O.R, 1978 


Explicația este una cât se poate de pertinentă şi 
vine dinspre tradiția Bisericii, potrivit căreia statutul 
clerical este unit ca semnificație de numele de Botez, 
respectiv de numele primit la tunderea în monahism. 
Considerăm că în acest caz se poate face rabat de la 
regula academică ce spune că niciodată între numele de 
familie şi prenumele autorului nu se poate intercala o 
partiție care explică statutul socio-profesional sau 
oficial al unei persoane. 

Atragem însă atenția că editurile şi publicațiile 
acreditate solicită, de obicei, autorilor, respectarea 
regulii de ansamblu şi în nici un caz norma din aria de 

cercetare teologică nu poate fi aplicată autorilor laici, 
care au doar grade didactice, funcții oficiale sau 
academice. 
Prin urmare, nu se va nota niciodată într-o listă. 

bibliografică: 

Simion, Acad. Eugen (corect este: Acad. Simion, 

Eugen) 

Martin, Prof. univ. dr. Mircea (corect este: Prof. univ. 

dr. Martin, Mircea) 

Baconsky, E.S. Teodor (corect este; E.S. Baconsky, 

Teodor) 

Bădilă, av. Gheorghe (corect este: Av. Bădilă, 

Gheorghe) 


Recomandăm, în redactarea bibliografiilor, folosirea 
unei numerotări corecte a intrărilor în listă sau marcarea 
intrărilor prin semne distinctive. Se va folosi, în acest 
scop, comanda: 


j= î= Adăugare numerotare sau marcatori pentru un 
paragraf selectat. 


| ASPECTE PRIVIND EXPRIMAREA ŞI 
REDACTAREA CORECTĂ A TITLURILOR 
UNIVERSITARE ŞI A FUNCŢIILOR DIN 
IERARHIILE CLERICALE ŞI LAICE (selectiv) 


Pentru o corectă exprimare şi redactare, 
recomandăm consultarea permanentă a DOOM-ului, 

instrumentul academic ce clarifică, normează şi impune 
regulile de exprimare valabile în toate domeniile 
(ACADEMIA ROMÂNĂ, Institutul de Lingvistică 
„lorgu Iordan” — „Al. Rosetti”, DOOM. Dicţionarul 
ortografic, ortoepic şi morfologic al limbii române. 
Ediţia a II-a, revăzută şi adăugită, Bucureşti, Editura 
Univers Enciclopedic, 2005). Vom încerca în cele ce 
urmează, având la bază suportul mai sus menționat, să 
clarificăm câteva aspecte adesea întâlnite în domeniul 
umanist şi nu numai. 


» Pentru secvențele care redau gradele 

universitare, nu toate partiţiile se notează cu majuscule, 
ci numai prima abreviere din titlul academic. Structurile 
corecte sunt următoarele: 
Prof. univ. dr. , Conf. univ. dr., Lect. univ. dr., Lect. 
univ. drd. (drd. - „doctorand”), Asist. univ. drd., 
Asist. univ. dr., Prep. univ. dr. La fel se procedează şi 
în cazul unor combinații de tipul: Prof. univ. dr. ec. 
(profesor universitar doctor, economist), Conf. univ. 
dr. ing. (conferenţiar universitar doctor, inginer), Prof. 
univ. dr. av. (profesor universitar doctor, avocat). 
Diferă situația când este necesară combinarea 
ierarhiilor universitare cu statutul clerical; în această 
situație, prima indicație este cea de natură religioasă, 
scrisă cu majusculă şi urmată de statutul universitar 
potrivit (care începe, la rândul lui, tot cu majusculă). De 
exemplu: Pr. Prof. univ. dr. (preot, profesor 
universitar doctor), Diac. Lect. univ. drd. (diacon, 
lector universitar doctorand). 

> La redactarea locuţiunilor pronominale de 
politețe, toate componentele încep cu majusculă: 
Domnia Sa (genitiv-dativ: Domniei Sale), Excelenţa 
Sa (genitiv-dativ: Excelenței Sale), Excelenţa Voastră 
(genitiv-dativ: Excelenței Voastre),  Excelenţele 
Voastre (genitiv-dativ: Excelenţelor Voastre), Alteța 
Sa (genitiv-dativ: Alteţei Sale) ş.a. 


> La redactarea locuţiunilor pronominale de 
politețe privind ierarhia teologică, toate componentele 
se notează cu majusculă inițială; formele corecte sunt 
următoarele: 

Sfinţia Sa (genitiv-dativ: Sfinţiei Sale), Sfinţia 
Voastră (genitiv-dativ: Sfinţiei Voastre), Sfinţiile 
Voastre (genitiv-dativ: Sfinţiilor Voastre) 

Cuvioşia Sa (genitiv-dativ: Cuvioşiei Sale). 
Cuvioşiile Lor (genitiv-dativ: Cuvioşiilor Lor), 
Cuvioşia Voastră (genitiv-dativ: Cuvioşiei Voastre), 
Cuvioşiile Voastre (genitiv-dativ:  Cuvioşiilor 
Voastre) 

Preacuvioşia Sa (genitiv-dativ: Preacuvioşiei 
Sale), Preacuvioşia Voastră (genitiv-dativ: 
Preacuvioşiei Voastre),  Preacuvioşiile Voastre 
(genitiv-dativ: Preacuvioşiilor Voastre) 

Preasfinţia Sa (genitiv-dativ:  Preasfinţiei 
Sale), Preasfinţiile Lor (genitiv-dativ: Preasfinţiilor 
Lor), Preasfinţia Voastră (genitiv-dativ: Preasfinţiei 
Voastre),  Preasfinţiile Voastre (genitiv-dativ: 
Preasfinţiilor Voastre) 

Înaltpreasfinţitul Părinte, Înaltpreasfinţia Sa 
(genitiv-dativ: Înaltpreasfinţiei Sale), Înaltpreasfinţia 
Voastră (genitiv-dativ: Înaltpreasfinţiei Voastre), 
Înaltpreasfinţiile Voastre (genitiv-dativ: 
Înaltpreasfinţiilor Voastre). 

Preafericirea Sa, Preafericirii Sale, 
Preafericirea Voastră, Preafericirii Voastre 


3.4. Lista de abrevieri, expresii şi sigle 
acceptate (selectiv) 


Termenii de specialitate sau cuvintele cu mare 
frecvenţă în elaborarea unei lucrări de cercetare (mai 
rar) pot beneficia de un sistem de prescurtare; titlurile 
de lucrări, reviste sau structurile sintagmatice esenţiale 
pot fi reprezentate de un grup de litere, de obicei 
majuscule. Lista acestora şi explicarea lor trebuie să 
însoţească lucrarea de cercetare dacă nu sunt dintre cele 
uzuale. 


Exemple de abrevieri acceptate în lucrările ştiinţifice: 
cap. pentru capitolul 
col. pentru coloana 
de ex. pentru de exemplu 
ed. pentru ediția 
Edit. pentru Editura (se va evita folosirea 
abrevierii Ed., care poate însemna „ediție”) 
etc. pentru et caetera ( „şi altele”, „şi celelalte”) 
f. pentru fila sau filele (în cazul manuscriselor 
vechi) 

fig. pentru figura 

mss. pentru manuscris 

nr. pentru numărul 

p. pentru pagina sau paginile 

pp. pentru paginile (de exemplu: pp.6-7) 
PI. pentru planşa 

r. pentru rândul 

ş. urm. (Ş.u.) pentru şi următoarele 

t. pentru tomul 

vol. pentru volumul 


Alăturăm câteva formule uzuale provenite din 
limba latină şi recuperate ca atare în lucrările de 
cercetare şi nu numai, a căror folosire frecventă a impus 
şi însoţirea lor cu variante abreviate; atragem atenţia că, 
în unele situaţii, folosirea exclusivă a abrevierilor unor 
astfel de expresii primejduieşte folosirea lor corectă, 
potrivit sensului de bază. 

Expresii/abrevieri folosite frecvent şi provenite 
din diverse limbi: 

fw. (Folio verso) „pe pagina următoare” 

i.e. (d est) „adică”, „şi anume” 

Lc. (Loco citato) „în pasajul citat anterior” 

N.b. (Nota bene) „Tine minte”, „Fii atent” 

s.l. (sine loco) „fără loc” 

s.a. (sine anno) „fără an” 

ab initio, „dintru început” 

ad litteram, „literă cu literă”, „cuvânt cu 

cuvânt” 

aurea mediocritas, „aurita cale de mijloc” 

de facto, „de fapt” 

Grosso modo „în linii generale” 

in extenso, „cu lux de amănunte” 

în extremis, „în ultimă instanță” 

mea culpa, „din vina mea” 

pluralis  majestatis, „pluralul majestății”, a 
vorbi despre sine la plural 

pro forma, „de formă” 

Sion. n. pro. (Sienatus nomine propria) 
„semnat cu chiar cu numele său” 

Stricto sensu „în sens restrâns” 

tale quale, „aşa cum este” 

Vanitas  vanitatum et omnia  vanitas, 
„Deşertăciunea  deşertăciunilor, toate sunt 
deşarte” 

Veni, vidi, vici, „Am venit, am văzut, am 
învins” 

Volens, nolens, „Vrând, nevrând” 


Câteva sigle şi abrevieri (cunoscute şi frecvent 
folosite) ale unor lucrări, reviste şi edituri: 

DEX — Academia Română, Institutul de 
lingvistică „Iorgu Iordan”, Dicționarul explicativ al 
limbii române 

DOOM - Academia Română, Institutul de 
Lingvistică „lorgu Iordan” — „Al. Rosetti”, DOOM. 
Dicţionarul ortografic, ortoepic şi morfologic al limbii 
române 

CR — Editura Cartea Românească 

EA — Editura Academiei 

E.I.B.M.B.O.R. - Editura Institutului Biblic şi 
de Misiune al B.O.R 

EDP — Editura Didactică şi Pedagogică 

ESPLA — Editura de Stat pentru Literatură şi 
Artă 

EPL — Editura pentru Literatură 

ES — Editura Ştiinţifică 

ESE — Editura Ştiinţifică şi Enciclopedică 


3.5. Cuprinsul lucrării 


Cuprinsul lucrării (numit, cu variante mai vechi, şi 
Sumar sau Tabla de materii) este plasat fie la 
începutul, fie la sfârşitul lucrării. Lucrările de mare 
întindere (teze de licență sau de doctorat, cărți, tratate, 
studii, monografii etc.) recurg, pentru mai buna 
organizare a materialului, la compartimentarea lui în 
capitole, subcapitole, paragrafe. În ierarhizarea lor se 
aplică o formă standardizată de redare a 
subdiviziunilor, notarea în ordinea descrescătoare (ca 
importanţă) a părților urmând modelul alăturat: 

- litere majuscule 
- cifre romane 

- cifre arabe 

- litere minuscule 


Spre exemplu: 

În sonda casa za aea ue eta lea ciudatenii 
PRD SANDERO At E SAPE N a IA ARI A 
1 A RE ERE DE Ra a e 0 PRINS 
De donata Dai Da boa 00 oua nou sau 
RI RDI CR 0 DRE E RI RADOR 
În 50 ctea dă uda aaa tacea daia 
[5 pasca 3580 be Sanie 06 Bai 
| IO IRENE 20 E CR a DACI 0 acu Ra 
ÎL cea ode căau a ua ilaua bo oa e 6iă o aaaua taa 
AN RR SEXE e ASI A aci ec RAE RA EEE A ie 
| AER AR a RR PRI a UA Ra TR NP RR 
2 ş.a.m.d 


O modalitate modernă (şi din ce în ce mai des 
folosită) de înregistrare a succesiunii ierarhice a 
capitolelor şi subcapitolelor este cea numerică, de tipul: 


Capitolul 

III. ASPECTE PRIVIND 
TEHNOREDACTAREA 
COMPUTERIZATĂ ŞI 

FORMATAREA DOCUMENTELOR 


Dată fiind îmbunătăţirea constantă a mijloacelor 
de editare (locul călimării cu cerneală şi al stiloului 
fiind acum luat de calculatoare performante, care 
permit redactarea finală într-o formă modernă), un 
protocol tacit face ca astăzi orice lucrare de cercetare să 
fie obligatoriu prezentată conform unor norme şi 
principii concrete de tehnoredactare. Este adevărat că 
fiecare instituţie avizată, fiecare editură, fiecare 
program de cercetare desfăşurat după proiecte naționale 
sau europene nuanțează adesea grila de norme impuse, 
dar există un fond al problemei, un nucleu de reguli pe 
care oricare cercetător trebuie să le respecte cu stricteţe. 
În secvențele care urmează, propunem câteva indicaţii 
de tip norme şi principii, pe care le considerăm 
obligatorii şi foarte utile în activitatea de cercetare. 
Privitor la acest aspect, în ţara noastră, indiferent de 
domeniul de activitate şi de specializare, singurul for 
legiuitor ale cărui norme se cer respectate cu 
obligativitate este Academia Română. 

Atragem atenția, dacă mai era nevoie, că o 
lucrare de cercetare, în forma ei finală, este un corpus 
susţinut de o structură bipartită — fond şi formă. Fondul, 
conținutul de informații al unei lucrări, valoarea ei 
internă, rod al unei cercetări adesea extinse pe durata 
mai multor ani de studiu, trebuie susținut şi printr-un 
aspect normat, elegant, ştiinţific, printr-o ţinută 
standard care poate oferi un plus de valoare culturală şi 
ştiinţifică. Nu trebuie să uităm, mai apoi, că fiecare 
carte este, într-un fel sau altul, şi o operă de artă... 
Cititorul, cel ce receptează rezultatele, este o instanță 
obiectivă, imparțială, care dezvoltă un orizont de 
aşteptare atât în privinţa conţinutului, cât şi a formei 
materialului pe care îl parcurge. Implicit, o lucrare de 
cercetare, indiferent de domeniul abordat şi de 
dimensiunile ei, necesită o redactare îngrijită, conform 
normelor gramaticale, ortografice şi de punctuație, la 
care se adaugă unele reguli specifice tehnoredactării 
computerizate, dar şi norme privitoare la plasarea în 
pagină a textului, tipul de caractere folosit în diferite 
contexte, indicații referitoare la structura lucrării şi 
chiar a paginilor ş.a. 

În următoarele subcapitole vom încerca să 
clarificăm unele aspecte tehnice impuse de normele de 
redactare a lucrărilor de cercetare în domeniul ştiinţelor 
umaniste, fără a avea pretenția de a lămuri şi 
problemele de strictă specialitate care ţin de domeniul 
informaticii. 

1. INDICAȚII PRIVIND STABILIREA ŞI 
MODIFICAREA ASPECTULUI UNUI 
DOCUMENT 


A formata un document înseamnă a-i atribui 
anumite caracteristici (font, stil, corp de literă, culoarea 
caracterelor etc.), aşa încât textul să răspundă estetic şi 
tehnic cerințelor/standardelor impuse de o lucrare de 
cercetare ştiinţifică. Cea mai practică formă de lucru 
pentru formatarea unui document este aceea prin 
intermediul casetelor de dialog din meniul Format, cu 
butoanele de pe bara de instrumente Formatare. 

În limbajul de specialitate se vorbeşte despre 
trei aspecte care caracterizează sistemul grafic 
(caracterele) uzitat în scriere: fipul de font, stil de 
scriere şi mărimea corpului de literă. Prin caractere 
înțelegem deopotrivă litere, numere, simboluri, semne 
de punctuație, spaţii (a, G, ţ, Ş, £, 60, 7, %,*,0, 0,5). 


a. Prin termenul generic Font (tipul de font) 
definim o colecţie de litere, numere, simboluri şi semne 
de punctuație cu un design particular, programele 
computerizate oferind astăzi o gamă foarte largă de 
opțiuni. Cele mai folosite tipuri de caractere pentru 
redactarea textelor sunt Times New Roman, Arial, 
Courier, Verdana, Garamond şa. Deși 
tentația multora este de a folosi acele fonturi care ar 
putea ieşi mai puternic în relief, sfatul nostru este acela 
de a pleda pentru caracterele elegante, fără ornamente, 

fine, simple. Oricât de mult s-ar sofistica lumea, 
rămâne valabilă o regulă care spune dintotdeauna că 
simplitatea asociată cu bunul-gust înseamnă şi eleganță! 
În plus, este de preferat ca întreaga lucrare de cercetare 
să fie redactată folosindu-se un singur tip de font, 
numai arareori, în cazuri speciale (spre a sublinia 
anumite sintagme, informaţii sau secvenţe de text) fiind 
de dorit schimbarea fonturilor. 





Times New Roman * permite selectarea fontului caracterelor. 


Cea mai practică modalitate de inserare a unui anumit font 
este cu ajutorul barei de instrumente, cu opțiunea 
Formatare. Se parcurg următoarele etape: 

- Se poziţionează cursorul (punctul de inserare) acolo unde 
dorim să înceapă textul cu noul tip de caractere sau se 
procedează la selectarea secvenţei de text căreia dorim să îi 
modificăm tipul de caractere: 

- Se selectează cu săgeata de derulare caseta de text Font, 
moment în care Word afişează lista de Fonturi disponibile. 

- Se alege tipul de caracter dorit din listă, moment în care 
programul operează modificarea textului. 





b. Sfilul de scriere reprezintă caracteristicile 
(înclinația,  „grosimea”) literelor şi a celorlalte 
caractere. Vorbim astfel despre caractere drepte 
(normale, „NORMAL”) (de ex. A, a, R,r, T.t. M,m, 

E, €, 5, XIX), înclinate (cursive, „ITALIC”) (de ex. A, 
a, Rr, LUiMm E es, XIX), îngroşate (aldine 
„BOLD”) (de ex. A,a, Rr, T,t, M,m, E, 6,5, XIX). 
În funcţie de necesităţile de redactare, aceste stiluri pot 
fi combinate, spre a scoate în relief anumite secvențe 
sau structuri ale textului; spre exemplu, se poate opta 
pentru stilul combinat cursiv-aldine (cărare, principiu, 
autor, metaforă). Pentru fiecare dintre acestea există şi 
opţiunea de subliniere a caracterelor 
(„UNDERLINED”) (de exemplu: cărare, principiu, 
autor). Există şi posibilitatea unor sublinieri speciale: 
cu linie dublă (profesor), sublinieri cu diverse tipuri 
mixte de linii (catedrală, universitate). 

Există câteva situaţii concrete în care fiecare 
dintre aceste stiluri este folosit cu necesitate. În general, 
textul propriu-zis al lucrării se scrie cu caractere 
normale. 

Caracterele cursive (înclinate, ITALICE) se 
folosesc cu predilecție în situaţii concrete, normate, 
cum sunt cele ce urmează: 

e Titlurile de cărți, articole, eseuri, partituri, opere 
de artă, lucrări ştiinţifice, filme sau piese de 
teatru se scriu cu litere cursive (NU se 
subliniază, NU se notează între ghilimele!!!). 
Prin urmare, vom serie corect Mirabila sămânță 
de Lucian Blaga, Balada lui Ciprian 
Porumbescu (şi NU „Mirabila sămânță” sau 
Mirabila sămânță). 

e Se scriu cursiv toate expresiile, sintagmele, 
locuţiunile sau chiar maximele şi proverbele 

scurte, preluate din alte limbi şi redate în 
original în lucrarea noastră. Spre exemplu: 
Ibidem („la acelaşi autor, în acelaşi loc”), Idem 
(„acelaşi autor”), P.s. — Post scriptum (text 
adăugat la o scrisoare după semnătură”), s.a. — 
sine anno („nedatat, fără an”), s.]. — sine loco 
(„fără loc de apariţie precizat”), Magna cum 
laude („cu mare laudă”), vanitas vanitatum 
(„deşertăciunea  deşertăciunilor”),  fortuna 
labilis ş.a. 

Se scriu cu litere cursive cuvintele sau 
sintagmele asupra cărora autorul doreşte să 
atragă atenția cu prioritate, direcționând astfel 
spre acordarea unei importanţe sporite în analiza 
secvenţelor respective: 

De exemplu: 

„Semn sigur de dragoste este dorința de 
cunoaştere, de retrăire a copilăriei celuilalt.” 
(Cesare Pavese, Meseria de a trăi. Jurnal 1935- 
1950. Traducere, note şi postfață de Florin 
Chiriţescu, Bucureşti, Editura pentru Literatură 
Universală, 1967, p. 180.) 

Toate secvențele de text (cuvinte, litere, cifre, 
locuţiuni, sintagme etc.) care stau în centrul 
unor comentarii se notează cursiv, focalizându- 
se astfel atenţia asupra lor, ele devenind, practic, 
nucleul unor paragrafe sau chiar al analizelor 
extinse pe suprafața unor pagini întregi. 

De exemplu: 
Analizaţi triftongii şi diftongii din următoarele 
cuvinte şi explicaţi structura lor fonetică: 
picioare, culoare, pluteau, aceasta. 
sau 
„Nu ştia unde poate găsi sensul vieții, al vieţii 
lui sau a altora...”. 
Se obişnuieşte scrierea cu litere cursive a 
numelor unor celebre mărci de produse, 
instituții sau localuri publice, vapoare sau 
avioane. 
De exemplu: 
Acesta a fost primul său zbor cu un avion al 
unei firme străine, după ce folosise doar cursele 
Tarom. 

Povestea Atlantidei rămâne povestea fără de 


sfârşit a oricărui mister neelucidat. 


Caracterele îngroşate (aldine, BOLD) se 


folosesc şi ele, după caz, în situaţii cerute de tipul şi 
de conținutul lucrării de cercetare. lată câteva dintre 
acestea: 


Titlurile lucrărilor de cercetare pe care le 
realizăm şi titlurile capitolelor şi subcapitolelor 
se scriu, de obicei, cu litere aldine. 

Adesea se optează pentru notarea cu litere 
cursive a citatelor mai ample preluate din alte 
lucrări. Menţionăm că nici în acest caz nu este 
permisă renunțarea la ghilimele, acestea fiind 

singurul semn care confirmă preluarea cu 
fidelitate a unei secvențe de text. Dacă în 
interiorul unor astfel de citate autorul lucrării 
doreşte să scoată în evidență anumite cuvinte 
sau sintagme, acestea vor fi notate cu caractere 
cursive aldine, urmând ca imediat după 
intervenția efectuată în textul original să se facă 
precizarea deja amintită: (s.n.) („sublinierea 
noastră”). 


Pentru anumite situaţii speciale apărute în 
tehnoredactarea textului, se pot folosi şi diferite efecte: 
cuvinte tăiate cu o linie (ereare), cuvinte tăiate cu două 
linii (eapaeitate), scriere cu un spațiu mai sus decât 
textul normal (doar 42"), scriere cu un spaţiu mai jos 
decât textul normal (doar din privire), scriere umbrită 
(folositor) etc. 











BI U 


U i permite selectarea formei caracterelor: Bold 
(îngroşat), Italic (cursiv), Underline (subliniat). 


Toate aceste stiluri şi efecte de scriere pot fi setate alegând 
opțiunile prin accesarea comenzii Format-Font (Font / 
Efecte text) din bara de instrumente. 

c. Mărimea corpului de literă reprezintă 
dimensiunea literei (SIZE) exprimată, în limbajul de 
specialitate, în puncte (POINTS, pt). Un punct este o 
unitate de măsură specifică, utilizată în industria 
tipografică, fiind aproximativ egală cu 1/72 inch iar 
dimensiunea în puncte pentru un font descrie înălțimea 
caracterelor. Mărimea corpului de literă este de preferat 
să fie constantă pe toată suprafaţa unei lucrări, excepție 
făcând titlul lucrării şi titlurile capitolelor, sistemul de 
note şi referințe bibliografice. Pentru a facilita 
lizibilitatea şi rapiditatea lecturii, se recomandă 
folosirea unor caractere suficient de mari şi de 
distanțate pentru a nu obosi privirea şi pentru a nu 
permite ochiului „să fugă” de la un rând la altul. În 
general, pentru lucrările realizate pe pagini cu format 
A4 (obişnuita coală de scris) textul se redactează cu 
caractere de 11 pt sau 12 pt, cu o distanţare la 1,5 între 
rânduri. Titlul lucrării se notează centrat, cu majuscule, 
normale şi îngroşate, de 14 pt. 


De exemplu: 


ISTORIA LITERATURII ROMÂNE 

4 


Permite selectarea dimensiunii caracterelor. 


Pentru a stabilirea sau schimbarea dimensiunii caracterelor, 
cea mai practică modalitate este utilizarea barei de 
instrumente Formatare. Se parcurg următorii paşi: 

- Se poziţionează cursorul în locul unde începe redactarea 
textului sau se selectează secvența de text deja redactat 
(dar pe care dorim să o modificăm). 

- Se execută clic pe săgeata de derulare pentru caseta 
Dimensiune font, acţiune în urma căreia Word afişează 
lista Dimensiune font. Se alege o anumită dimensiune şi 
programul va modifica instantaneu mărimea 
caracterelor, potrivit opțiunii noastre. 





Titlurile capitolelor se scriu, în general, centrat, 
cu caractere simple, îngroşate, de 12 pt. 

Dacă textul propriu-zis este notat cu caractere 
de 12 pt, notele şi trimiterile bibliografice (fie cele din 
subsolul fiecărei pagini, fie notele şi trimiterile de la 
finalul capitolelor sau al lucrării) vor fi redactate, de 
preferință, cu caractere de 10 pt. Dacă formatul iniţial 
al paginii diferă (se folosesc pagini mai mici, de tip B5 
sau A5, ori mai mari decât coala clasică de scris), 
dimensiunile caracterelor vor oscila în funcție de 
acestea, cu o atenție sporită asupra principiului 

lizibilităţii şi avându-se în vedere şi aspectul estetic al 
lucrării. În cazul în care lucrarea conţine scheme şi 
tabele, este permisă modificarea, în funcție de 
necesitățile de încadrare, a mărimii corpului literei şi 
uneori chiar a stilului literelor. 


d. Schimbarea culorii caracterelor 


Word oferă posibilitatea redactării caracterelor cu o 
gamă variată de culori, în funcție de necesități. 








sm |! Selectarea culorii textului 


Pentru a schimba culoarea caracterelor unui text, se 

parcurg următoarele etape: 

- Selectarea cu săgeata de derulare a casetei Culoare 
font de pe bara de instrumente; 

- Alegerea culorii pe care dorim să o utilizăm pentru 
redactarea textului, din pachetul de culori 
predefinite (Selectaţi Automat) sau continuând cu 
opțiunea: Mai multe culori; 

- Comanda finală OK. 

De asemenea, este posibilă şi utilizarea programului 
WordArt, un program suplimentar în Word, care 
permite stilizarea şi înfrumusețarea secvenţelor de 
text. Recomandăm folosirea acestuia, eventual, 
pentru afişe, invitaţii, postere etc. 


ȚITLULALUC TIALUL 


2. INDICAȚII PRIVIND FORMATAREA 
PAGINILOR 


Deşi pare o problemă relativ uşoară, formatarea 
paginii (stabilirea dimensiunilor de lucru, a marginilor 
şi a plasării textului în pagină) nu este un aspect de 
neglijat. Aparent, calculatorul rezolvă din două-trei 
comenzi toate aceste probleme. Numai că este necesară, 
în prealabil, o judecată densă a autorului, a minții 
umane, pe care nicio maşinărie, oricât de sofisticată, nu 
o poate înlocui. 

În general, o lucrare de cercetare de amploare 
medie sau mare este structurată, cum am menţionat în 
paginile anterioare, în capitole, subcapitole şi paragrafe. 
Suntem obişnuiţi să spunem că paragraful este o 
secvență de text scris, a cărui despărțire de masa 
textului este marcată printr-un alineat. Ceea ce se 
cuvine să ne amintim este că aceste paragrafe trebuie să 
aibă o unitate de idee, să fie construite, oricât de scurte 
ar fi acestea, în jurul unui nucleu de semnificație. 

La aşezarea textului în pagină, există câteva 
reguli structurale şi estetice pe care trebuie să le 
respectăm cu strictețe. Astfel, într-o publicaţie de tip 
carte, prima pagină a Prefeței şi primele pagini ale 
fiecărui capitol vor fi, pe cât posibil, pagini fără soț, iar 
textul propriu-zis inserat în aceste pagini va începe 
respectând un spațiu alb puțin mai vast în partea de sus 
a filei. Paginile prime ale fiecărui capitol şi prima 
pagină a Prefeţei nu conțin HEADER-ul (colontitlul). 

Este de preferat ca fiecare capitol să se 
sfârşească pe o pagină cu soț (pagina din stânga a cărții) 
pentru a se evita o inestetică filă albă. Se consideră că 
sunt necesare minim 6-10 rânduri pentru ca o pagină să 
poată fi considerată ca pagină ce răspunde normelor de 
acoperire (aprox. 20% din spaţiul alb al foii). 

Am adăuga şi unele situații mai speciale care 
apar pe parcursul redactării textului lucrării. Este 
recomandat ca în lucrările destinate publicării sau care 
urmează să fie prezentate la manifestări ştiinţifice, 
paragrafele să nu înceapă pe ultimul rând al unei pagini 
iar corpusul paragrafului să treacă pe o nouă pagină (cu 
atât mai mult în cazul în care paragraful se sfârşeşte pe 
o pagină impară şi este reluat pe o pagină pară; se 
presupune că prin întoarcerea mecanică a filei se 
periclitează coerenţa lecturii, atenția fiind focalizată 
asupra altor aspecte decât receptarea textului). 

Vă propunem spre analiză câteva aspecte 
întâlnite în redactarea oricărui tip de lucrare. 

a. Alinierea paragratelor 

Programul Word permite alinierea sau 
modificarea alinierii unui paragraf/text în raport cu 
marginea din stânga, oferind patru opțiuni predefinite. 
ESI ie alin : 
= Permite alinierea paragrafelor în funcție de 
necesitățile de redactare. 


Alinierea la stânga: 
Toate liniile din paragraf încep de la marginea stângă, în 
partea dreaptă liniile textului rămânând inegale, „franjurate”. 








Alinierea la dreapta: 
Toate liniile din paragraf sunt aliniate după marginea din 
dreapta a paginii, în partea stângă liniile textului rămânând 
inegale, „franjurate” 





Centrat: 
Textul este plasat simetric faţă de centrul paginii, aşa încât 
marginile din dreapta şi din stânga rămân „franjurate”. 
Recomandăm folosirea acestui tip pentru redactarea 
titlurilor. 








Alinierea dreapta-stânga (bloc): 

Textul ocupă toată distanţa dintre marginile din dreapta şi 
din stânga, ambele margini ale textului fiind perfect aliniate. 
Aceasta este varianta pe care o recomandăm, în general, 
pentru redactarea corpului unui text. 

Programul permite şi redactarea textului pe coloane: 


| Comanda, aplicată întregului text sau unei 
secvenţe dorite şi selectate anterior, structurează 
documentul în coloane; procedeul este posibil şi prin 
activarea comenzilor: 

Format + Columns (Format+Coloane). 


b. Selectarea dimensiunilor şi a aspectului paginii 

Există două concepte de bază cu care operăm la 
formatarea paginilor: Pagina fizică (întreaga suprafață 
a colii de hârtie) şi, respectiv, Pagina utilă (numai acea 
suprafață de hârtie pe care urmează să fie scris textul). 
Mărimea prestabilită în programul Word este cea 
specifică unei scrisori de afaceri (8,50 x Il inch, 
denumită Letter), în vreme ce noi obişnuim să folosim 
cu precădere aşa-numitul format A4 (21cm/29,7 cm). În 
funcție de dorința autorului, se poate opta şi pentru 
formate de pagină particularizate, tot aşa cum se poate 
opta, în funcție de aspectul dorit, pentru orientarea 
textului pe verticală (portret, Portrait) sau pe 
orizontală (vedere, Landscape) 

Schimbarea dimensiunilor şi a orientării textului se face 

respectând următorii paşi: 

- Selectarea textului asupra căruia se intervine; 

- Alegerea din Fişier a comenzii Iniţializare pagină; 

- Alegerea dimensiunilor hârtiei potrivit opţiunilor 
propuse la activarea comenzii Hârtie; 

- Alegerea orientării textului prin bifarea uneia dintre 
opțiunile propuse la activarea comenzii 
Margini+Orientare; 

- Confirmarea fiecărei opțiuni se face prin comanda OK. 





c. Setarea marginilor 

La deschiderea unei noi pagini de lucru, 
calculatorul afişează, de obicei, un spațiu-pagină 
formatat standard, cu stabilirea exactă a spațiilor „albe” 
care împrejmuiesc textul. Cel care redactează lucrarea 
poate opta pentru o formatare particularizată, conformă 
necesităților sale de lucru, stabilind dimensiuni 
specifice pentru spaţiile albe (nescrise) care încadrează 
textul SUS (TOP), JOS (BOTTOM), la DREAPTA 
(RIGHT) şi la STÂNGA (LEFT). Numai că şi aici 
intervin fie opţiuni de gust, pur estetice, fie necesități 
structurale, în funcție de finalitatea dorită şi de 
conținutul lucrării (spre exemplu, dacă lucrarea conţine 
unele tabele sau scheme şi grafice, paginile respective 
pot fi uşor modificate ca dimensiuni pentru a nu 
denatura forma acestora). 

Semnalăm şi un alt aspect, pe cât de simplu, pe 
atât de uşor scăpat din vedere, deşi am fost obişnuiţi cu 
anumite reguli încă din primii ani de şcoală... Se va 
avea astfel în vedere faptul că, de obicei, foile urmează 
a fi prinse fie prin capsare/perforare (lucrări de mici 
dimensiuni, de tip referate, comunicări ştiinţifice etc.), 
fie prin copertare (cărţi, broşuri, reviste), în partea 
stângă. De aceea, în stânga paginilor este absolut 
necesară alocarea unui spațiu alb suficient pentru aceste 
operaţii (minim 2,5 — 3 cm), altminteri existând 
pericolul incapacității de a putea citi începuturile 
rândurilor care sunt mult prea aproape de „cotor” sau 
de sistemul mecanic de prindere. Recomandăm ca nici 
marginile de sus, de jos şi din dreapta să nu fie mai 
mici de 1 — 1,5 cm. 








Fixarea marginilor dorite se face urmând câţiva paşi foarte 

simpli: 

- În faza iniţială (înainte de a începe redactarea textului) 
sau ulterior redactării acestuia (în acest caz cu selectarea 
întregului text sau numai a secvenţelor pe care dorim să 
le modificăm) se activează comanda de start Fişier şi 
opțiunea internă acesteia: Iniţializare pagină. 

- Se activează opţiunea Margini, în interiorul căreia se 
completează dimensiunile dorite pentru fiecare dintre 
cele patru laturi ale paginii. 

- Confirmarea opțiunii se face prin comanda OK. 

d. Inserarea antetului 

O situație aparte intervine dacă autorul doreşte 
realizarea unui aşa-numit colontitlu (antet, Header) în 
partea superioară a fiecărei pagini. În acest caz, şi aici 
va fi necesar un spaţiu inițial alb suficient de mare 
pentru a nu se ajunge la „încălecarea” sau apropierea 
inestetică a acestui antet de primul rând al textului 
propriu-zis de pe fiecare pagină. În general, conţinutul 
acestor header-uri diferă în paginile pare (paginile din 
stânga la deschiderea cărții) de cele impare (paginile 
din dreapta). De obicei, pe paginile cu soţ se va nota 
numele autorului (PRENUME+NUME DE FAMILIE) 
şi titlul cărții sau al lucrării, iar colontitlul paginii 
impare conține titlul capitolului. 











Pentru realizarea unui antet se parcurg câțiva paşi: 

- Se selectează, din bara de instrumente de bază, comanda 
Vizualizare - Antet şi subsol. În acest moment Word va 
afişa pe ecran spațiul destinat antetului, marcat printr-un 
chenar cu linie întreruptă şi, concomitent, bara de 
instrumente specifică pentru Antet şi subsol. 

- Se redactează textul dorit ca antet, putându-se folosi 
întreaga gamă de opţiuni de stilizare definite prin bara 
de instrumente Antet şi subsol. 

- Confirmarea antetului se face prin închiderea comenzii 
Antet şi subsol. Se va observa că antetul este redactat cu 
o nuanță mai pală. 

- Dacă se doreşte redactarea unui antet diferit pe paginile 
pare şi, respectiv, pe cele impare, se va opera cu o 
comandă specială: Fişier+Iniţializare pagină+Aspect- 
Anteturi şi subsoluri, unde se bifează Pagina pară 
diferă de cea impară; confirmarea se face prin 
comanda OK. 


e. Numerotarea paginilor (coloncifra) 


Inserarea numărului fiecărei pagini porneşte de 
la câteva norme clare, trasate pe filieră academică, 
nuanțele de redactare fiind permise în funcție de 
solicitările fiecărei instituţii sau edituri. Astfel, atragem 
atenţia asupra faptului că pe prima pagină a lucrării nu 
se inserează numărul paginii; nu se notează numărul 
paginii nici pe paginile de gardă sau pe foile de titlu; se 
ține însă cont de numărul acestora, aşa încât niciodată 
prima pagină conținând text propriu-zis (Prefaţa, de 
pildă) nu va fi numerotată cu cifra 1. Fiecare nou 
capitol trebuie să înceapă pe o pagină impară. 

Este de preferat plasarea cifrei corespunzătoare 
fiecărei pagini la subsol, fie în exteriorul paginii, fie la 
mijloc. Este destul de dificil de sesizat numărul paginii 
dacă s-a optat pentru inserarea acestuia în cadrul 
colontitlului, alături de numele autorului sau de titlul 
capitolului, pentru că senzaţia este de „amestec” 
neomogen de informaţii. 

Recomandăm, de aceea, numerotarea paginilor 
la subsol şi alăturăm un sfat de mare importanță 
estetică: NU folosiţi cifrele „cu înflorituri”, trecute 
între bare oblice sau verticale, urmate de paranteze sau 

alte semne grafice de tipul: = 5 =, <102>, e 22 e, *81% 
ş.a. Cifrele de notează simplu, curat, elegant, fie că 
vorbim de variantele manuscrise, fie că ne referim la 
textele redactate, în formă finală, la calculator. Să nu 
uităm că, de cele mai multe ori, ceea ce am fi tentaţi să 
numim „îmbunătăţire estetică”, dăunează stilului clar, 
luminos, concis, şi în nici un caz nu va spori valoarea 
ştiinţifică a lucrării noastre, nici nu va „ascunde” 
eventualele deficienţe, erori de redactare sau chiar 
imperfecțiunile de conținut. Asupra acestora se cuvine 
să ne concentrăm atenţia pentru că oricare cercetător 
care se respectă şi are pretenția de a atrage respectul 
celorlalți, aşa cum în public se înfăţişează într-o ţinută 
elegantă, sobră, fără cusur, la fel trebuie să-şi prezinte 
şi lucrarea. Dăm măsura noastră prin valorile pe care le 
propunem! 





Inserarea numerelor de pagină se face urmând câţiva paşi: 

- Din meniul Inserare se alege comanda Numere de 
pagină. 

- Se optează pentru una dintre poziţiile prestabilite (în 
funcţie de dorinţă) şi se confirmă prin OK. 

Există şi o altă posibilitate de inserare a numerelor de 

pagină: 

- Din meniul Vizualizare se alege comanda Antet şi 
subsol, apoi se execută clic pe butonul Inserare 
numere de pagini. 

- Pe ecran va fi afişat spațiul destinat Subsolului, marcat, 
de obicei, printr-un cadran cu linii întrerupte. În acesta 
(sau, dacă de doreşte inserarea numerelor de pagină în 
partea de sus, atunci în cadrul marcat ca Antet), se va 
numerota pagina prin cifra dorită. 

- Ulterior, Word marchează automat numerele de pagină. 


3. ASPECTE PRIVIND INSERAREA SEMNELOR 
GRAFICE ŞI A SEMNELOR DE PUNCTUAŢIE 


Pornind de la greşelile frecvent întâlnite în 
redactarea textelor, atragem atenţia asupra câtorva 
situații concrete şi punctăm, în paralel, normele care se 
cer respectate cu stricteţe. Multe dintre ele sunt date de 
obligativitatea de a păstra un sistem de spaţii albe între 
caractere (fie ele litere, cifre sau semne grafice) sau de 
plasare la început sau la sfârşit de rând a cuvintelor 
(inclusiv despărțirea în silabe şi notarea abrevierilor sau 
a cuvintelor compuse din iniţiale). 

1. Am precizat deja, în repetate rânduri, că orice pasaj 
preluat ca atare dintr-o lucrare consultată trebuie 
marcat prin ghilimele. Frecvent se face însă 
confuzia între două tipuri de ghilimele: aşa-zisele 


„ghilimele româneşti”:  „........ ” Şi, respectiv, 
> 9 


„ghilimele americane”: 11.......". Acestea din urmă 
se folosesc, precum le spune şi numele atât de 
sugestiv, numai în cazul redactării lucrărilor în 
limba engleză! În textele româneşti nu este corectă 
folosirea lor şi se utilizează numai ghilimelele 


tradiționale (clasice): ........? (într-un capitol 


140 





Introducere în cercetarea ştiinţifică 


anterior am abordat şi problema „ghilimelelor 
franțuzeşti” «.....5, ca şi situaţiile când se poate 
recurge la ele). 


2. Ghilimelele inițiale sunt urmate imediat de primul 
cuvânt din citat, fără spațiu între ele; ghilimelele de 
închidere se notează imediat după punct (dacă 
propoziția sau fraza se încheie) sau imediat după 
ultimul cuvânt al secvenței citate. 

De exemplu: 


Privirea insistent-cercetătoare a autorului cade asupra 
prozelor lui Dostoievski şi a cărților lui Soljeniţin, 
cărora le-a fost sortit să ofere „o triadă de soluţii 
pentru a rezista în Gulag”. 

sau 

„În lumea trupului, regula este că poți pieri de mâna 
altuia, în cea a sufletului nu poți pieri decât prin tine 
însuți — nimeni, în afară de tine, nu te poate distruge”, 
mărturisea filosoful Soreen Kierkegaard. 


(Se va observa că după ghilimelele de început şi, 
respectiv, înaintea ghilimelelor finale nu se tastează 
SPAȚIU) 


3. Punctul, virgula, semnul exclamării, semnul 
întrebării, două puncte, punctul şi virgula se notează 
imediat după cuvântul care le precede şi sunt urmate de 
un spaţiu; structura acestor secvenţe este următoarea: 

NOTA BENE! Pentru a vizualiza spaţiile, în 
exemplele ce urmează prin semnul grafic am notat 
1 SPAŢIU! 


cuvânt. Cuvânt Mi-e frică. De aceea plec acasă. 

cuvânt, cuvânt Dacă doreşte, poate răspunde mai 
repede. 

cuvânt! cuvânt Ce bine! Voi avea timp să învăţ. 

cuvânt? cuvânt Ce mai vrei? Ți-am spus tot ce ştiu. 

cuvânt: cuvânt Am cules fructe: mere, caise şi 
câteva pere. 

cuvânt; cuvânt L-am părăsit în grădină; dincolo de 


gard era câmpul larg şi macii 
înfloriseră pretutindeni. 


4. Foarte importantă şi frecventă este utilizarea 
parantezelor. Indiferent de tipul lor, regula este 
următoarea: paranteza rotundă sau dreaptă deschisă 
(inițială) este precedată de un SPAȚIU şi este urmată 
imediat de cuvântul prim inclus între paranteze; cea 
închisă (finală) se notează imediat după cuvântul ultim 
dintre paranteze şi este urmată de un SPAȚIU. 
Structura unei astfel de secvenţe este următoarea: 


cuvânt (cuvânt cuvânt ....... cuvânt) cuvânt................ 
De exemplu: 


Am adunat în grabă totul (foile împrăştiate, creioanele, 
cărţile) şi i-am urmat pe ceilalți. 

ATENȚIE! Niciodată ultimul semn grafic al unui rând 
nu poate să fie o paranteză deschisă; aceasta va trece 
automat în rândul următor, întregind astfel structura 
textuală inserată între paranteze! 


5. O distincţie grafică şi funcțională: cratima, linia de 
pauză şi linia de unire nu desemnează acelaşi lucru şi, 
având utilizări diferite, beneficiază şi de grafu diferite. 
Să le analizăm pe rând. 

Cratima, cum se ştie, „sudează” elemente 
lexicale sau fracțiuni de cuvinte care alcătuiesc 
împreună o structură gramaticală analizabilă de sine 
stătător. Cratima este, din punct de vedere grafic, o 
liniuţă scurtă, foarte frecvent utilizată şi absolut 
necesară în cele mai variate circumstanţe. 

N.B.! Cratima nu se izolează prin SPAȚII de 
cele două elemente lexicale pe care le uneşte; structura 
unei astfel de secvenţe este: 

cuvânt-cuvânt 


De exemplu: mi-aduc aminte, spusu-ți-am, n-am 
încotro ş.a. 


ATENȚIE! Nu este permis ca un rând să se termine 


prin cratimă, despărțindu-se astfel în rânduri diferite 
elementele morfologice şi lexicale legate de aceasta! 

Linia de pauză, ca semn grafic este mai lungă 
decât cratima şi, funcțional, deschide şi închide o 
inserție în text, fie de tip apoziţional, fie de altă natură. 
Structura unei astfel de secvenţe este următoarea: 
cuvânt — cuvânt 
Spre exemplu: 


„Omul — ca centru — resimte dublul tăiş al centralității 
sale: el e important şi solitar. Marginalizează tot ce nu 
e umanitate şi rămâne părăsit în pustiul excepţiei pe 


care o întruchipează.” (Andrei Pleşu, Jurnalul de la 
Tescani, Bucureşti, Editura Humanitas, 1993, p. 13.) 


Linia de unire este o linie specială în 
tehnoredactarea computerizată, de lungime medie, care 
sudează, prin alăturare, structuri de tipul: 200/—2002, 
Hortensia Papadat-Bengescu, 32-39. Grafemul în 
discuţie este cunoscut sub denumirea EN DASH. 


6. Bara oblică / sau barele oblice // sunt semne grafice 
utilizate în variate situaţii, de obicei cu un caracter mai 
special, care implică şi câteva reguli de redactare a 
acestora. Cea mai frecventă utilizare a barei oblice 
intervine atunci când se optează pentru transcrierea 
versurilor unui poem în linie, în text continuu; în 
această situație, fiecare vers se desparte de precedentul 
prin această bară oblică iar strofele sunt demarcate prin 
bară oblică dublă. Spre exemplu: 

„Şi dacă omul e o trestie gânditoare / Poezia e «oare». // 
Şi dacă totul e minciună / Poezia e lună. // Şi dacă totul 

e adevăr / Poezia e măr. // Şi dacă totul e Corabie / 
Poezia e sabie.” (Ion Stratan, Zăpadă noaptea) 

De remarcat că şi înaintea, şi după aceste bare oblice 
există un spaţiu alb. 

Dacă s-ar fi optat pentru scrierea firească a 
textului poetic, respectându-se aşezarea în pagină a 
strofelor, între acestea s-ar fi inserat un rând „alb” care 
să le demarcheze. Secvența de poem anterior redactată 
ar fi avut următorul aspect: 

„Şi dacă omul e o trestie gânditoare 
Poezia e «oare?y. 


Şi dacă totul e minciună 
Poezia e lună. 


Şi dacă totul e adevăr 
Poezia e măr. 


Şi dacă totul e Corabie 
Poezia e sabie.” 
(lon Stratan, Zăpadă noaptea) 


Aceeaşi bară oblică se poate folosi pentru 
raportarea unităților de măsură unele la altele, de tipul: 
m/s (metri pe secundă), km/h (kilometri la oră) etc., la 
fel cum se poate utiliza în exprimarea datelor 
calendaristice: 15/08/2004. Se poate folosi şi ca grafem 
în separarea şi explicarea elementelor de prozodie (a 
rimelor:  soare//loare,  lumină/senină) sau a 
alternanţelor vocalice sau consonantice (5/4, a/ua, 1/£) 

ori a variațiilor de pronunție (copii/c6pii). În aceste 
situații se evită inserarea spațiilor albe care preced sau 
urmează bara oblică. La fel se întâmplă când bara 
oblică este folosită pentru a marca antinomiile 
semantice evidente (alb/negru, adevăr/minciună) sau 
pentru a sugera, în text, laxitatea receptării unui mesaj, 
ca şi posibilitatea analizei duble în context (de 
exemplu: Omul contemporan se raportează prudent la 
Celălalt/Ceilalți, încercând să se definească pe sine). 

Atragem atenția tot aici asupra faptului că în 
tehnoredactarea unui text trebuie să se țină seama şi de 
o regulă simplă, dar cu efecte foarte serioase: între 
cuvinte nu trebuie să existe decât un singur spaţiu alb: 
cuvânt cuvânt cuvânt. Suplimentarea acestora devine 
inestetică şi este interzisă. 


Pentru verificarea calităţii textului din acest 


punct de vedere, sugerăm aplicarea comenzii: TI 
(Afişare/Ascundere) care afişează sau ascunde 
delimitările dintre cuvinte şi paragrafe. Pentru toate 
spațiile albe sunt afişate puncte şi se va urmări ca 
numărul acestora între cuvinte să nu fie mai mult de 1. 

4. CÂTEVA REGULI PRIVIND DESPĂRȚIREA 
CUVINTELOR ÎN SILABE ÎN TEHNOREDACTAREA 
COMPUTERIZATĂ 


Nu intenționăm, în cele ce urmează, să reluăm 
normele privitoare la despărțirea cuvintelor în silabe, 
considerând că sunt reguli deja însuşite şi bine stăpânite 
încă din clasele primare. Vom încerca însă să 
surprindem câteva situații mai speciale cu care s-ar 
putea confrunta un cercetător atunci când intenționează 
să-şi tehnoredacteze lucrarea. Suntem de părere că 
enunţarea câtorva reguli şi a unor sfaturi pentru evitarea 
greşelilor ar putea fi utilă. 


1. Chiar dacă în tehnoredactarea computerizată este 
posibilă evitarea despărțirii cuvintelor în silabe la capăt 
de rând, nu întotdeauna acest lucru este şi indicat. Dar, 
odată ce s-a operat această despărțire în silabe, se vor 
evita spaţiile albe nefireşti între secvențele aceluiaşi 
cuvânt şi se va urmări ulterior, în cazul reformatării 
paginilor, felul în care aceste cuvinte evoluează. Se 
întâmplă adesea ca prin redimensionarea rândurilor, 
cauzată şi de introducerea unor noi secvenţe de text, 
cuvinte odinioară despărțite în silabe la capăt de rând să 
apară ...despărţite în silabe chiar la mijlocul rândului, 
ceea ce trebuie urgent corectat. Spre exemplu: 


Acolo aşezase un coş mare cu nenumă- 
ratele fructe şi lesume culese. 

riscă să devină, la reformatarea paginii: 


Acolo aşezase un coş mare cu nenumă-ratele fructe şi 
legume culese. 


2. Nu se plasează izolate la sfârşit de rând tipografic 
prefixe,  conjuncţii, prepoziţii sau alte elemente 
morfologice şi lexicale care sunt sudate prin cratimă de 
alte părți de vorbire împreună cu care construiesc o 
unitate. 

N.B.! În exemplele care urmează folosim semnul grafic 
| pentru a semnala finalul rândului. 


Prin urmare, NU vom proceda niciodată astfel: 


După ce l-am certat, mi- | corect—  mi- va trece în 
a dat înapoi cartea. rândul următor: mi-a dat... 
Decizia profesorului de a corect — a fost de | 
pleca a fost de ne- | ne-nţeles pentru... 


nțeles pentru elevi. 


Din neatenţie, mi-am re- | corect — Din neatenţie, mi-am | 
calculat greşit mediile. recalculat greşit mediile. 


O altă recomandare este aceea de a nu separa în 


rânduri diferite substantivele compuse care se scriu cu 
liniuţă de unire. Spre exemplu, se va evita redactarea: 

Voi merge două zile corect — Voi merge două zile în | 
în oraşul Cluj- | oraşul Cluj-Napoca. 
Napoca. 

Am cules de pe câmp floarea- | corect—Am cules de pe 
câmp 

soarelui şi fluturi. floarea-soarelui şi fluturi. 


3. Se recomandă, în limita posibilului, să nu se despartă 
în silabe numele şi prenumele persoanelor, mai ales 
atunci când acestea sunt mai scurte de trei-patru silabe 
(A-na, Li-a, Bla-ga). În cazul numelor mai ample, dacă 
nu se poate evita despărțirea în silabe, se recomandă ca 
secționarea numelui să fie făcută aproximativ la 
mijlocul cuvântului: 


nu A- | lexandrescu, corect — Alexan- 
| drescu 
nu E- | minescu sau 

Emines- | cu corect—  Emi- | nescu 


4. Nu se despart în silabe numele proprii şi nici cele 
comune care presupun, la despărțire, o secvenţă de 
început sau de sfârşit de rând echivalentă unor negaţii. 
Astfel, NU se despart în silabe la tehnoredactare 
cuvinte de tipul: 

Brătia- | nu 

Sadovea- | nu 

5. La despărţirea în silabe la capăt de rând a cuvintelor 
formate cu sufixe, se va evita trecerea în cel de-al 
doilea rând a sufixului. 

Spre exemplu, nu vom despărți în silabe cărti- | cică, 
filmu- | leț 


6. Nu se acceptă despărțirea la capăt de rând a 
cuvintelor formate prin abrevieri, de tipul: 

nu ş.a.- |m.d. corect este: ș.a.m.d. 

nu TA- | ROM corect este: TAROM 


Să ne amintim şi câteva reguli gramaticale de despărțire 
a cuvintelor în silabe, în acord cu DICȚIONARUL 
ORTOGRAFIC, ORTOEPIC ŞI MORFOLOGIC AL 
LIMBII ROMÂNE, editat de Academia Română, 
Institutul de Lingvistică „Iorgu Iordan — Al Rosetti”, 
ediție revăzută şi adăugită, Bucureşti, Editura Univers 
Enciclopedic, 2005. 

e Două vocale alăturate se despart în silabe 

diferite: 

cla-vi-a-tu-ră, di-a-lect, gră-un-te, fi-in-ţă, a-fec- 

U-0S, ca-u-ză 
Se despart în silabe diferite şi două vocale dintre care a 
doua face parte dintr-un diftong descendent (amintim 
că un diftong este format dintr-o vocală şi o 
semivocală; în diftongul descendent, prima este vocala 
plenisonă): fa-mi-li-ei, gre-oi 

Un diftong sau un triftong se despart de 
vocala sau de diftongul precedent 
îm-bu-ru-ie-nat, mi-oa-ră, ploa-ie 


O consoană între două vocale trece în silaba 
următoare: 
ma-mă, ar-mo-ni-e, ca-li-ta-te, de-cla-rat, le- 


Succesiunile de două, trei sau patru consoane 
între vocale se despart după prima consoană: 
aş-tep-tat, con-tra, în-tris-tat, com-pre-să, con- 


stru-it, ab-stract 
La această regulă există câteva excepţii care trebuie 
respectate: 


Il. 


Trec împreună în silaba următoare perechile de 
consoane: bl (su-bli-ma), br (a-brupt), el (a-cla- 
ma), er (la-cri-mă), d (Co-dlea), dr (a-dre-să), 
fl (a-flat), gl (a-glo-me-rat), gr (a-gra-vat), hl 
(pe-hli-van), hr (ne-hră-nit), pl (a-pla-nat), pr 
(a-pro-bat), tl (a-tlas), tr (a-tri-but), vl (e-vla-vi- 
€), vr (e-vreu) 

Se despart după a doua consoană următoarele 
succesiuni de consoane: Ip-t (sculp-ta), mp-t 
(somp-tu-os), mp-ţ (re-demp-ţi-u-ne), ne-ş 
(linc-şii), ne-t (sanc-ti-ta-te), ne-ţ (punc-ţi-e), 
nd-v (când-va), re-t (arc-tic), rt-f (ert-fă), st-m 
(ast-mul) 

Pe lângă acestea se întâlnesc şi alte secţiuni de trei 
consoane care se despart după a doua consoană în 
cazul cuvintelor compuse sau al derivatelor cu 
prefixe: 

alt-fel, fi-ind-că, ast-fel, trans-hu-man-ţă 

3. Apar excepții şi la despărțirea succesiunilor de 
patru consoane, în cazul cuvintelor compuse, când 
despărțirea se face după primele două consoane: 
trans-plant, trans-gre-sa 

IV. LUCRAREA DE LICENŢĂ ŞI 
DISERTAȚIA. CÂTEVA PRECIZĂRI 


Aşa cum orice activitate a omului se cere, la un 
moment dat, finalizată printr-un produs care să 
confirme valoarea muncii noastre, tot astfel traversarea 
perioadei de studiu în sistemul universitar se finalizează 
şi printr-o primă formă concretă de evaluare a 
acumulărilor din anii de şcoală. Ceea ce numim 
LUCRARE DE LICENŢĂ şi, respectiv, DISERTAȚIE, 
nu este altceva decât o lucrare de cercetare în domeniul 
de referință pentru aria curriculară pentru care 
studentul/masterandul a decis să opteze încă de la 
începerea studiilor superioare, aceasta fiind socotită 
drept formă de evaluare a conţinuturilor acumulate în 
anii de studiu, dar şi de confirmare a unor abilităţi, 
aptitudini, talente cultivate prin procesul educaţional. 
Nu vom considera însă că o astfel de lucrare, care poate 
fi elaborată în absolut oricare domeniu de cercetare, 
poate da măsura deplină, unică, definitorie a 
capacităților absolventului universitar. Aceasta ar 
însemna să-i conferim tezei de licență/disertaţiei 
statutul de studiu exhaustiv, dincolo de care nu mai 
putem produce judecăţi, analize, interpretări şi în care 

ne-am strădui să depozităm, aproape matematic, toate 
cunoştinţele noastre. Or, scopul unei lucrări de 
licenţă/disertaţie nu este, nici pe departe, acesta. 
Lucrarea de licenţă/disertaţie este o lucrare de cercetare 
triplu provocatoare: în primul rând pentru studentul 
care o realizează (vom analiza, în cele ce urmează, 
sensurile unei astfel de provocări), pentru profesorul 
coordonator al tezei şi, nu în ultimul rând, pentru 
potenţialii cititori interesați de teza în sine (fie ei 
membri ai comisiei, colegi, cercetători avizaţi sau, pur 
şi simplu, cititori ocazionali). 

De ce este teza de licență/disertația o mare 
provocare pentru student/masterand? Mai întâi pentru 
că, încă de la intrarea în sistemul universitar, studentul 
duce cu sine această stare de necesitate: el ştie că 
undeva, la capătul parcursului de studii, va trebui să 
rodească, să dovedească faptul că a reuşit să se 
împlinească într-atât încât, printre multe alte forme de 
evaluare, poate realiza o lucrare de cercetare, de nivel 
academic, care să îl reprezinte. 

Ne poate reprezenta o teză de licenţă sau o 
lucrarea de disertaţie? Aşa s-ar cuveni... Studentul cu 
vocaţie, cel care se pregăteşte cu pasiune pentru a urma 
o anumită carieră profesională, ar trebui să fie prioritar 
motivat de acest aspect: suntem performanţi cu 
adevărat mai ales (sau numai atunci?!) când alegerea 
meseriei se fundamentează pe un principiu al plăcerii 
de a lucra într-un anumit domeniu, completat cu 
bagajul de talente, aptitudini, capacități intelectuale. 
Într-un fel sau în altul, realizarea unei teze este, de fapt, 

o formă excelentă de a demonstra performanţele la care 
studentul a ajuns prin munca perseverentă, ambițioasă, 
de ani de zile. Aşa încât, alegerea temei pentru teza de 
licenţă/disertaţie este primul gest de acceptare a acestei 
uriaşe provocări ştiinţifice. În această problemă a 
alegerii temei de cercetare, ca şi a domeniului de 
referinţă, se pot aduce în discuție mai multe aspecte. Nu 
trebuie să scăpăm din vedere faptul că, încă după 
primul an de facultate, fiecare student îşi poate trasa, 
măcar orientativ, direcția de studiu care consideră că se 
potriveşte resurselor şi talentelor sale într-un anumit 
domeniu. Cochetăm cu anumite direcții de cercetare 
aproape fără să ne dăm seama, realizând lucrări de 
seminar sau de laborator, comunicări ştiinţifice, 
referate. Mulţi dintre studenţi ştiu încă din al doilea an 
de studiu care este aria sau domeniul restrâns în care îşi 
vor cantona cercetarea pentru a realiza lucrarea de 
licenţă/disertaţia. Alții sunt deja în plin proces de 
alegere dar esențial este să se ţină cont de un aspect 
care, regretabil, eclipsează uneori opțiunea corectă: 
trebuie să alegem un domeniu de cercetare şi, respectiv, 
o temă, şi nu profesorul coordonator! Chiar dacă, 
aparent, a beneficia de apropierea intelectuală şi de 
coordonarea ştiinţifică a unui profesor dorit ne scuteşte 
de un şir întreg de incertitudini (Fac sau nu fac față 
cerințelor profesorului? Care este stilul de lucru şi cât 
de exigent este profesorul care îmi coordonează teza?), 
în realitate, o temă aleasă forțat dintr-un anumit 
domeniu, ca şi sentimentul că se va lucra lejer în 
imediata vecinătate a unui profesor vor crea probleme 

serioase mai târziu. Din cel puţin două motive: reiterăm 
deja amintitul principiu al bucuriei de a elabora o 
lucrare de cercetare (dacă tema ne place, nu va fi o 
caznă căutarea materialelor, nici emiterea unor judecăţi 
de valoare personale) şi, în plus, este de reținut că 
oricare profesor coordonator va manifesta exigență 
sporită şi corectitudine, severitate şi consiliere 
academică similară pentru toți studenții, solicitând 
respectarea tuturor regulilor de elaborare a unei lucrări 
de cercetare ştiinţifică. Mai uşor le va fi, implicit, celor 
care lucrează în marginea unei teme plăcute, la care 
aderă afectiv şi intelectual deopotrivă. 

Privitor la acelaşi aspect al alegerii temei de 
cercetare, trebuie să avem în vedere şi un criteriu de 
selecție de altă natură: nu vom uita că lucrarea de 
licenţă nu îşi propune să epuizeze cercetarea pe o 
anumită temă, la fel cum nu trebuie să depăşească 
posibilitățile noastre de elaborare a unui studiu ştiinţific 
(informaţia de bază pe care o deţinem, capacitatea 
noastră de analiză şi sinteză, dexteritatea în stocarea, 
prelucrarea, vehicularea şi analiza unor informații, 
capacitatea de a construi un discurs de ținută 
academică, accesul la sursele de informare şi 
documentare). Recomandăm, în acest sens, alegerea 
unui subiect nu foarte extins, evitându-se, pe cât 
posibil, deschiderile monografice şi preferându-se 
subiecte punctuale, focusate pe o secvenţă culturală sau 
ştiinţifică accesibilă ca dimensiune, într-o abordare care 
să permită emiterea unor judecăți personale ale 
studentului în marginea temei alese. Avertizăm, încă de 

pe acum, că teza de licenţă/disertația nu va fi, în niciun 
caz, o „compilație” neutră, un depozitar de fragmente 
analitice deja elaborate de exegeţi sau o înşiruire 
nefericită de parafrazări; teza de licenţă presupune, cu 
obligativitate, o serioasă doză de originalitate, dată de 
inserarea unei contribuții ştiinţifice personale a 
studentului, incluzând abordări inedite, emiterea unor 
opinii în marginea textelor exegetice parcurse anterior, 
Chiar curajul de a combate judecăţile considerate 
canonice. Se cere însă rostit un avertisment: în 
activitatea de cercetare, ca şi în oricare altă dimensiune 
a existenţei noastre, nu ne putem permite să răsturnăm 
nişte valori fără a avea disponibile argumente ferme şi 
fără a fi noi înşine capabili să aşezăm ceva temeinic în 
locul din care tocmai am prăbuşit valoarea anterior 
instituită! E foarte bine să ne rostim opiniile, dar o 
regulă din protocolul discursului spune că trebuie să 
fim capabili să argumentăm, să exemplificăm, să 
clarificăm şi ...să convingem. Însă, pentru a reuşi acest 
lucru, dincolo de bagajul acumulat în anii de studii, 
intervine şi o problemă de ultim moment, strâns legată 
de această alegere a temei: posibilitatea de a dispune de 
volumele, documentele, materialele auxiliare, baza 
materială necesare pregătirii lucrării. Este foarte 
adevărat că astăzi sistemul de mobilități între marile 
biblioteci la care avem acces înlesneşte mult 
parcurgerea fondului de carte necesar. La aceasta se 
adaugă şi posibilitatea de a consulta on-line cărți din 
fondul unor mari biblioteci îndepărtate ca locaţie, 
sporind libertatea de alegere şi facilitând economisirea 

unor resurse fizice şi financiare, dar mai ales a timpului 
de lucru. 

Pentru reuşita proiectului este fundamentală 
discutarea cu profesorul coordonator, în prealabil, a 
unui plan al viitoarei lucrări şi înregistrarea tuturor 
sugestiilor care vin dinspre acesta. Vom respinge însă 
ideea că profesorului îi aparţine opțiunea iniţială pentru 
o anumită abordare a temei alese pentru că, trebuie să 
spunem, din comoditate, studenţii aleg acest principiu 
al „iscodirii” profesorului, sperând să pornească la 
drum doar răspunzând sugestiilor şi, eventual, chiar 
planului de lucru al coordonatorului proiectului. Să nu 
uităm că misiunea de îndeplinit nu este a dascălului 
(acesta a trecut şi el, cu ani în urmă, printr-o experiență 
similară!), aşa încât cel care trebuie să dea măsura 
cunoştinţelor acumulate şi a talentului său este, de 
această dată, studentul. Mai mult, un profesor cu 
vocație nici măcar nu va îngrădi opiniile studentului, 
chiar dacă acesta, cu un elan specific vârstei, ar tinde 
spre spargerea unor canoane şi ar avea iluzia că poate fi 
total novator într-un anumit domeniu. Ceea ce se nu se 
înțelege decât rareori la vârsta studenției este faptul că 
nu poți avea orgoliul de a spune lucruri absolut inedite 
câtă vreme nu ai parcurs tot ceea ce s-a scris 
fundamental în marginea temei alese. Altfel, riscăm să 
realizăm mai târziu că tot ceea ce speram să fie 
„ingenios” ne-a aruncat în sfera plagiatului iar lucrurile 
importante le-au mai afirmat şi alţii, poate mult înaintea 
noastră, dar n-am avut curiozitatea sau răgazul să 
studiem în profunzime. Decepţia va fi pe măsură... 

Profesorului coordonator îi revine, în acest caz, rolul de 
a sugera, eventual, o bibliografie conexă celei propuse 
de student, de a tempera elanurile fără acoperire şi, nu 
în ultimul rând, de a impune obligativitatea studentului 
de a preciza corect, complet şi fără rezerve sursele 
citate, parafrazate sau folosite ca suport informațional 
pentru cercetare. Revenind la planul inițial al lucrării, 
trebuie să precizăm că acesta nu va rămâne, uneori, 
decât în linii generale similar cuprinsului final al 
lucrării. Aceasta în primul rând pentru că, odată cu 
acumulările, aprofundările şi analizele care intervin în 
timpul parcurgerii bibliografiei, nucleul de pornire se 
dezvoltă pe principiul bulgărelui de zăpadă care, în 
rostogolire, primeşte mereu alte dimensiuni. Intervine 
aici pericolul de a nu mai putea să controlăm reperele 
cercetării, fiind tentaţi să aglomerăm în lucrarea noastră 
tot ceea ce am acumulat pe parcurs. Este necesar, în 
acest caz, un foarte sever instrument de selecției pentru 
că, aşa cum am avertizat anterior, teza de licență nu 
poate fi o cercetare exhaustivă, trebuie să învăţăm să ne 
concentrăm atenţia asupra esenței pe care ne-am propus 
să o surprindem. lar dacă apare sentimentul de uşoară 
frustrare şi de nemulţumire date de faptul că nu putem 
folosi la modul concret tot ceea ce am asimilat, ideea 
este una absolut constructivă: este semn că... ne-am 
lăsat captaţi de cercetare, ne place, deci putem încerca, 
ulterior susținerii tezei de licenţă, să elaborăm alte 
studii complementare, să ne perfecționăm în calitatea 
noastră de cercetători care avem responsabilități, dar şi 
dreptul de a ne rosti opiniile fără oprelişti. 

Când dispunem de un material suficient de vast 
şi de bogat calitativ (fişe de lucru, fotocopii, adnotări, 
chiar scurte analize secvențiale personale, realizate 
anterior) şi după ce vom fi efectuat o selecţie riguroasă 
a acestora, putem trece la redactarea propriu-zisă a 
lucrării. Nu revenim aici la aspectele privitoare la 
conţinutul şi structura lucrării, acestea făcând anterior 
subiectul acestui volum. Sugerăm totuşi să se acorde o 
mare importanță compartimentării lucrării de licenţă pe 
capitole, subcapitole, eventual şi paragrafe, la fel cum 
se va avea în vedere o corectă redactare a sistemului de 
note şi trimiteri bibliografice, ca şi a bibliografiei, 
respectându-se cu maximă fidelitate normele academice 
prezentate în capitolele precedente. Amintim faptul că 
notele şi trimiterile bibliografice, fie cele de subsol, fie 
cele de la finele capitolelor, pot avea conținuturi 
extinse, depăşind grila unei simple trimiteri 
bibliografice. Putem include în aceste note chiar scurte 
secvențe de text (citate sau parafrazări, opinii 
personale) pe care le-am considerat secundare ca 
importanță pentru stadiul cercetării noastre, dar nu 
inutile; chiar dacă nu le-am introdus în textul propriu- 
zis al lucrării, le putem folosi măcar ca notă 
informativă, în seria de note. Tot în cadrul acestor note 
putem sugera trimiteri în serie, centrate pe o anumită 
problemă în discuţie, la alte cărți sau materiale similare 
celor parcurse de noi, la fel cum ne putem despărți 
critic de unele opinii exegetice pe care le-am remarcat 
în cărțile citite. Să nu uităm însă că una dintre regulile 
bunei cuviinţe în cultură — ca şi în viață — este aceea de 

a respecta cu strictețe munca celorlalți şi, în acest caz, 
drepturile de autor ale celor ale căror opinii le-am 
receptat prin materialele citite; devine astfel obligatorie 
precizarea cu fidelitate a surselor citate sau parafrazate, 
în totalitatea lor. Într-un fel sau în altul, notele şi 
bibliografia unei lucrări de cercetare devin o oglindă a 
corectitudinii şi a bunului simţ al cercetătorului, la fel 
cum, indirect, nerespectarea regulilor atrage după sine 
învinovăţirea de plagiat şi damnarea morală a autorului. 
O carieră pe care ne-o dorim curată şi prosperă nu se 
cuvine să fie zădărnicită printr-un astfel de episod 
lamentabil. 

La final, am dori să aducem în discuţie câteva 
aspecte referitoare la prezentarea şi susținerea propriu- 
zisă a lucrării de licenţă/a disertaţiei. Câteva precizări 
vizând aspectul acesteia: nu uitaţi că, în forma ei finală, 
lucrarea de licență/disertaţia este aidoma unei cărți, deci 
va avea toate elementele componente ale unei cărți — 
copertă, pagină de titlu, prefaţă, concluzii, cuprins, 
eventual anexe (fotografii, grafice, fotocopii ale unor 
materiale folosite etc.). Foarte important este şi modul 
în care ne vom susține lucrarea în fața comisiei. Nu 
trebuie să scăpăm din vedere că în intenţie ne-a stat 
realizarea unui studiu care să ne permită şi afirmarea 
propriilor noastre judecăţi de valoare, chiar cu inserarea 
unor abordări inedite ale unor probleme. Implicit, 
discursul nostru în fața comisiei trebuie să înceapă 
tocmai prin precizarea dozei de noutate pe care am 
dorit să o imprimăm cercetării efectuate, prin sugerarea 
intenției pe care am avut-o la alegerea temei. Nu se va 

omite o succintă prezentare prealabilă a cuprinsului 
lucrării, cu motivarea permanentă a opțiunii noastre 
pentru fiecare secvență, la fel cum este binevenită şi o 
precizare a metodei de lucru alese, a instrumentelor de 
care am beneficiat, ca şi a stadiului la care a ajuns 
exegeza în marginea temei noastre de cercetare. Facem 
astfel o reverență simbolică în faţa înaintaşilor şi a 
mentorilor noştri. În general, în susținerea lucrării, dat 
fiind timpul de expunere relativ scurt (15-20 de minute, 
de obicei), trebuie să ne concentrăm pe momentele- 
cheie ale cercetării efectuate, să punctăm acele aspecte 
care ar putea atrage mai repede interesul comisiei şi al 
celor prezenţi în sală. Nu trebuie să ne sperie faptul că 
membrii comisiei sunt socotiți a fi foarte buni 
cunoscători în domeniul de referință pentru că, în nici 
un caz, interesul acestora nu este de a vă pune întrebări 
sofisticate, de a vă bloca răspunsurile. Din moment ce 
lucrarea am realizat-o prin forțe proprii, cu mijloace 
particulare, este practic imposibil să nu facem față 
oricăror discuţii de clarificare care intervin după 
susținerea prealabilă a tezei. 

Legat de acelaşi aspect, atragem atenția 
studenților asupra unei probleme de protocol al 
exprimării: în lucrarea de licenţă/disertaţie, la fel ca în 
orice alt material ştiinţific pe care îl vom realiza, 
trebuie să ne debarasăm de mai vechea folosire a 
persoanei 1 singular („Eu cred că...”, „Eu afirm că...”, 
„Eu sunt de părere că...” etc.), în favoarea a ceea ce se 
numeşte „pluralul modestiei” („Considerăm că...”, 
„Am putea afirma că...”, „Suntem de părere că...”). 

Această opţiune a autorului de a se include pe sine în 
graniţele unui plural virtual nu face decât să sugereze — 
precum se şi numeşte forma retorică în cauză — 
modestia, bunul simţ care ne determină să credem că 
opiniile noastre ar putea fi împărtăşite, simultan, şi de 
alții, deci nu ne permitem să individualizăm, să 
personalizăm la modul exagerat cercetarea. Nu intrați în 
panică, nimeni nu vă va contesta originalitatea din 
pricina acestui „plural al modestiei” ci, din contră, 
folosindu-l constant, reuşiți să dovediți buna cunoaştere 
a legilor discursului şi puteţi capta mai uşor bunăvoința 
ascultătorilor sau a cititorilor! 

Şi apoi nu uitaţi: din experiența a generații 
întregi de studenţi s-a confirmat faptul că tocmai 
discuţiile care urmează susţinerii propriu-zise a tezei de 
către candidat sunt foarte productive şi plăcute, fiind 
practic un schimb interesant de idei între deţinătorii a 
două tipuri de cultură: cea a dascălilor — temeinică, 
vastă, deja şlefuită — şi, respectiv, cultura în formare, 
proaspătă, a absolventului. Peste toate — o certitudine: 
bucuria absolvenţilor de a fi realizat lucrări de cercetare 
apreciate, pe care reuşesc să le susțină într-un mod 
elegant este, fără îndoială, şi bucuria tuturor dascălilor! 
Poate că acesta este unul dintre primele momente cu 
adevărat importante, când şi unii, şi ceilalți realizează 
care este marele câştig al unor ani de studiu şi al muncii 
împreună: am devenit performanţi într-un plan al 
culturii şi al ştiinţei deopotrivă, dar poate mai ales în 
plan spiritual... Am învăţat să ne comunicăm unii altora 
aşteptările, înţelepciunea, bucuriile. Credinţa noastră se 

îngemănează cu gândul filosofului Costantin Noica: 
„Înţelepciunea nu se predă, se trezeşte. (...) 
Înţelepciunea e a fiecăruia, în sensul că pune în ordine 
o nelinişte anumită. E o punere în formă. Forma 
fiecăruia.” 

ANEXE 


Alăturăm câteva exemple de lucrări de 
cercetare, pe diverse teme, sugerându-vă să urmăriți 
structura lor de ansamblu, tipul de discurs, relevanţa 
stilistică, felul în care s-a redactat, în fiecare caz, 
sistemul de note şi trimiteri bibliografice. Materialele 
anexate nu se doresc a fi MODELE întrucât, în 
domeniul cercetării umaniste, nu este pertinentă 
„şablonarea” conţinuturilor, dată fiind varietatea 
tematică şi estetică, precum şi gama nelimitată a 
judecăților de valoare şi de gust. 

1. RECENZIA 
(exemplificare; repere orientative) 


(Recenzie în marginea volumului: GABRIEL LIICEANU, 
Declaraţie de iubire 
(Bucureşti, HUMANITAS, 2004) 


ABSENŢE, PREZENȚE, DECLARAŢII DE 
IUBIRE... 


Consacrarea de sine a omului se face prin 
întâlniri admirabile. Fiinţa noastră duce cu sine 
complementarități şi suporturi, simbioze şi ataşamente 
intelectuale decisive, nostalgii şi achiziții întru spirit 
care ne întemeiază. Acesta este ideea sub care Gabriel 
Liiceanu semnează Declarația de iubire (Bucureşti, 
HUMANITAS, 2004) deschisă în cheie ontologică şi 
afectivă către Monica Lovinescu şi Virgil Ierunca, Emil 
Cioran, Mihail Sebastian, Horia Bernea, Henri Walt, 
Andrei Pleşu sau, pur şi simplu, către „oameni aruncaţi 
în gropile comune ale istoriei şi pe care numai iubirea, 

ca revers al urii care i-a împins acolo, îi poate readuce 
în amintirea noastră.” Eseurile de factură 
memorialistică semnate de Gabriel Liiceanu sunt 
motivate nu de matricea exclamativului adulatoriu ori 
de proteismul unor admiraţii strategice în ordinea 
culturii, ci de o necesitate, mărturisită, de recuperare a 
gesturilor inaugurale care transformă memoria în artă şi 
întâlnirile esenţiale în factor de protecţie şi de echilibru. 
Autorul avertizează, simplu, că rândurile cărții nu 
deschid semnele spectacolului existențial, ci 
consemnează, exemplificând, vocaţia necesară şi totuşi 
mereu ratată de a accepta că „fiecare om îşi alcătuieşte 
de-a lungul vieţii un edificiu afectiv. Măsura în care el 
este e dată de consistenţa acestui edificiu, de mâna 
aceea de oameni — ei nu pot fi mulți — pe care i-a 
preluat în el şi pe care 1-a iubit fără rest, fără umbră, şi 
împotriva cărora spiritul critic, chiar dacă a fost 
prezent, a rămas neputincios. Aceşti oameni puțini care 
ne fac pe fiecare în parte să nu regretăm că suntem 
reprezintă, chit că o ştim sau nu, stratul de protecţie 
care ne ajută să trecem prin viață”. 

Capacitatea de preluare afectivă şi filosofică, 
etică şi estetică a celor ce ne compun ființa este 
resorbită de câţiva parametri de adaptare, spiritul nostru 
justițiar tentând mereu analiza severă a limitei 
acceptării Celuilalt ca reper. Demnitatea noastră 
esențială este dată — pare a spune Gabriel Liiceanu — 
tocmai de această recuzită de instrumente de acceptare 
a valorii, fără contorsionări atitudinale, fără dileme în 
ordinea cunoaşterii şi, mai ales, fără concesii în linia 

verticalității  atitudinale. Determinarea experienţei 
noastre întemeietoare de ființă se face, paradoxal, după 
regulile fărâmițării; nu doar suma acumulărilor devine 
adevărată filosofie de viață, ci instanţele particularizate, 
singurele care, fiecare în cheie identitară proprie, 
compun, descompun şi  recompun concentric 
normalitatea noastră. Declaraţia de iubire validează 
tocmai această paradigmă — pe cât de firească, pe atât 
de  înghesuită în prea marea noastră grabă 
contemporană — a consumării cunoaşterii de sine a 
ființei după regulile privirii în exterior, spre un dincolo 
asumat prin învecinare. Dată fiind apartenența acestor 
„exerciții de admiraţie” unui spirit articulat pe un fond 
stratificat filosofic, prima sintagmă a orizontului de 
aşteptare a fost impregnată de aşteptarea matricial- 
ontologică în faţa discursului. Numai că filosoful 
Gabriel Liiceanu reordonează palierele mărturisiri 
după alte criterii, re-citeşte amintirile sinelui după un 
instrument alternativ: aderenţa de tip recunoştinţă la 
urmele robuste ale prezenţelor generoase din destinul 
nostru. Cum Gabriel Liiceanu este un mare privilegiat 
în această direcţie — căci duce cu sine ceea ce însuşi 
numeşte „un zid de fiinţe iubite” — adecvarea eseului la 
autonomia confesiunii dinamice, fără sincope, 
transformă Declaraţia de iubire într-un mozaic de 
unități culturale (conferințe, medalioane, secvențe 
memorialistice, eseuri) edificatoare sub raportul 
vocației intelectuale. 

Geneza interioară a mărturisirilor este ea însăşi, 
în cazul scriiturii lui Gabriel Liiceanu, un voluntar 

mecanism de consolidare a meditaţiei exigente. 
Tensiunea se naşte din aplicarea, cu simplitatea 
caracteristică, a unor verdicte cu referire la canonul 
aşezării în cultură şi în propriul destin; fatalmente — 
crede filosoful — granița dintre absenţa şi prezenţa celor 
care ne populează interior matricea este atât de firavă 
încât, în superficialitatea sa şi zorindu-şi liberul arbitru 
să se manifeste, omul iese din misiunea sa de a se 
adapta şi de a accepta preajma, anulând-o prin 
indiferenţă. Dacă preajma este, la un moment dat, 
definită prin oameni ai culturii, lucrurile sunt cu atât 
mai grave cu cât riscul se dublează: pe de o parte, 
pierdem apetența pentru valoare şi fuzionăm cu 
surogatele, pe de altă parte ne plasăm la fruntariile 
firescului, suferinzi şi alungaţi în dileme vătămătoare. 
A semna Întâlnirile presupune a te aşeza în ordine, a 
conştientiza nevoia de Celălalt, a nu te risipi. Nu 
altceva doreşte să transmită amintirea ultimului drum — 
către cer! — al prietenului Horia Bernea: „Câte fiinţe, 
îmi spuneam, poate strânge laolaltă o absenţă şi ce 
complicitate se naşte între ei în numele celui mort!”. 
Neglijate, prezențele se răzbună prin absențe. Iar 
absenţele devin, la o analiză vecină poeziei interioare, 
mărturie necesară despre propria noastră Poveste. 
Izgonite strategic din structurile hibride ale banalei 
amintiri, sintagmele răscrucii devin, pentru Gabriel 
Liiceanu, avertismente invocate spre limpezirea unor 
valori uitate. A trece în cheie ontologică tristeţea şi 
ruptura de Celălalt, fără supralicitări şi fără asperităţi, 
împlineşte un discurs hegemonic despre ceea ce ar mai 

putea să ne doteze ființa cu armura toleranţei 
cuviincioase. Plecarea lui Horia Bernea echivalează cu 
o fisură identitară şi, simultan, cu o şansă de finisare a 
conştiinţei; extrapolând, autorul semnează poate una 
dintre cele mai emoționante pagini confesiv-filosofice 
despre stricarea „ecuaţiei vieții”: „Cel dispărut ia cu el 
o parte din tine — partea aceea pe care o aveaţi în comun 
— şi prin acest transport el este de fapt însoțit în 
plecarea lui de aici. Dispariţia unui prieten conține în ea 
sugestia că ne-am putea muta de aici, ca şi cum centrul 
de greutate al lucrurilor şi al vieţii a trecut, o dată cu el, 
în alt teritoriu. În acest sens, un prieten care dispare este 
repetiţia generală a propriului tău sfârşit.” În fond, 
amintirea şi confesiunea propun aici opțiunea pentru 
luciditate privind asumarea Celuilalt ca imago mundi şi 
recunoaşterea propriilor noastre trăiri drept oglindă. 
Pentru că învecinările sunt exerciţii de oglindire a 
trecerii şi petrecerii: „Pentru că există şi o istorie a 
ieşirii cuiva, prin moarte, din viaţa noastră, nu numai a 
felului în care, prin gesturi şi întâmplări comune, el ne 
cotropeşte şi se instalează în noi. Orice moarte este 
începutul acestei retrageri progresive din ființa 
celorlalți, a acestei prezențe înfrânte care pleacă 
steagurile şi care treptat, aşa cum ne-a ocupat, ne 
părăseşte plecând în uitare”. 

Deşi, în subsidiar, aproape fiecare pagină a 
cărții dezvoltă concentrice prelegeri despre intrarea în 
absență — fie că e vorba despre analiza instituirii 
lucrurilor şi a neantului heideggerian cu instrumentele 
semioticii, fie că mişcarea de recuperare se face către 

dreptul lui Cioran la „o moarte doar a lui, la o moarte 
fără pereche”, fie că se recuperează voluptatea 
paradisului culturii aşa cum o percepea Noica, drept 
salvare din orice infern, — în regim de urgență Gabriel 
Liiceanu validează, prin puterea urmelor culturale 
trăite, gesturi de consacrare: a conceptelor, a 
oamenilor, a locurilor. Cioran, M. Sebastian, Henri 
Walt, Constantin Noica, Monica Lovinescu, Virgil 
lerunca, Andrei Pleşu şi Horia Bernea devin instanțe 
care propun întemeieri în Idee. Rândurile cărții se 
transformă în micro-sisteme paradigmatice, la granița 
dintre confesiune şi cea mai acută luare de poziţie 
filosofică, ataşată şi lecturabilă prin ceea ce Liiceanu 
numeşte „principiul ordinii şi al ordonării — spiritul”. 
Paginile dedicate lui M. Sebastian concluzionează, spre 
exemplu, instaurarea în Idee, condiția omului capturat 
de Ideea care-l traversează: „Eşti vinovat prin simpla 
distribuţie a unui concept în tine, în toţi, în fiecare în 
parte, eşti vinovat în stilul participației platoniciene, 
eşti ontologic vinovat, atârnând, ca exemplar, de 
majestatea lIdeii care te ține în braţe şi nu te mai 
slăbeşte din strânsoarea ei”. Mentorul C. Noica ar putea 
institui, prin operă, „posibilul început al istoriei 
filozofiei româneşti” şi „mântuirea prin cărțile citite şi 
scrise”. Monica Lovinescu şi Virgil Ierunca definesc, 
cu tot trecutul ce-i împlineşte drept „cazuri” şi, mai 
apoi, constante ale culturii române, „terapia” rostirii şi a 
relaţiilor „deschise” (nu „întredeschise” precum sunt, 
superb teoretizate de Liiceanu, majoritatea relațiilor 
noastre!): „Ce «cuplu» formidabil au alcătuit ei cu noi! 

Istoria ne transformase în infirmi ai expresiei: ei ne 
înapoiau darul cuvintelor. Noi eram materia primă, 
geamătul, iar ei prelucrarea lui. Ce terapie formidabilă a 
însemnat pentru noi prestația lor!”. Cioran este surprins 
instituind moartea ca stare în pregătire şi, simultan, 
consacrând un spațiu, mansarda parisiană, „locul în 
care îşi construise cu minuţie extremă, în mii şi mii de 
nopți, calvarul lui”. În alt registru, vizitarea unei gropi 
comune, doza de neînțelegere care mutilează esența 
suferinței adunate acolo, punerea alături a destinelor îi 
prilejuieşte autorului reflecții din recuzita deloc 
neglijabilă a refuzului urii devenită normă ideologică şi 
a taxării tarelor identitare drept mobil al prăbuşirilor din 
condiție regală a umanităţii: „Ura e cea care tulbură 
oglindirea mea în altul, cea care suprimă tranzitivitatea, 
care mă izolează şi mă retrage în mine. Ura precipită 
eul. Ea mă scoate din îmbrățişarea speciei şi din cea a 
lui Dumnezeu care ne ţine pe toți laolaltă în egalitatea 
noastră prin asemănare cu el”. 

„Dans cu o carte” — aşa îşi numeşte Gabriel 
Liiceanu ultima secvenţă a cărții sale, un mozaic de 
gânduri despre relaționările devenite mir dintre oameni 
şi cărți, despre seducția şi fascinația acestora priviți 
împreună. Cartea ca formă de întâlnire care anulează 
absenţa... Sentimentul care domină este tandrețea: 
suntem în fața unui filozof care dănțuieşte desculț şi cu 
mănuşi albe, printre concepte şi afecte. În Carte se intră 
cu reverență, ca şi cum ai intra în sufletul oamenilor sau 
într-o Poveste, a ta şi a altora. Aici se închide cercul 
provocărilor intelectuale căci li se întâmplă cărților 

ceea ce li se întâmplă oamenilor: „Fiecare om înseamnă 
exact atât cât păstrăm din el după moartea lui”. 
Declaraţie de iubire esenţializată: „În fond, gândiţi-vă 
ce se întâmplă cu cărțile: le dorim, le avem, ne bucurăm 
de ele, ne plictisesc, le părăsim, le regăsim, ne pierdem 
în ele, le îngropăm numele în adâncul nostru şi, dacă e 
nevoie, îl uităm. Nu aşa arată toate iubirile noastre?” 


(DIANA CÂMPAN) 

2. STUDIUL 
(exemplificare; repere structurale) 


Diana Câmpan, 


CONSIDERAȚII ASUPRA ASUMĂRII 
SACRULUI 
ÎN OPERA EMINESCIANĂ 


Despre problematica reprezentării sacrului în 
opera eminesciană au discutat îndelung exegeţi de mare 
rafinament şi totuşi există încă un teren inedit de 
analiză a discursului şi a imaginarului poetic insuficient 
regăsit în studiile eminescologilor. Intenţia noastră este, 
de această dată, aceea de a deschide perspectiva 
romantică a acelui mysterium  tremendum către 
potențialitățile ei filosofice şi imagologice, din care 
Mihai Eminescu, nemărturisit, pare să-şi fi făcut suport 

ontologic pentru difuzarea logosului după criteriile 
poeticului. S-ar cuveni să pormim analiza de la 
acceptarea ideii că, pentru arhetipul omului romantic, 
asumarea sacrului ţine de ceea ce Phillipe Van Tieghem 
numea „romantismul interior” dar şi de experiența de 
factură vădit mistică a eului creator, enunțată cu 
fascinantă pertinență de Mircea Eliade: „...poetul 
descoperă lumea ca şi cum ar asista la cosmogonie, ca 
şi cum el ar fi contemporan cu prima zi a creației. 
Dintr-un anumit punct de vedere, se poate spune că 
orice mare poet reface lumea, căci el se sforțează să 
vadă ca şi cum Timpul şi Istoria n-ar exista”. 

Poziția eului liric eminescian este una cel puţin 
interesantă din această perspectivă. Pentru romanticul 
Eminescu, dincolo de aşezarea de sine în miezul acelui 
conglomerat ontologic format prin  sedimentarea 
calculată, fără  clivaje, selectiv şi rațional, a 
dimensiunilor celor mai diverse ale ecuaţiei filosofice, 
accesul la esența sacrului este o problemă de opțiune 
extrem de complicată întrucât — aşa cum s-a întâmplat 
în variate situații — lipsa de omogenitate şi apetenţa 
pentru condiția tranzitorie a ființei l-au plasat mai 
degrabă între cei care şi-au asumat nu atât un principiu 
al asimilării şi al potenţării sacrului, cât un principiu al 
negării numinosului. Influenţa şi vecinătatea filosofilor 
germani sunt, la nivelul imaginarului poetic, 
susținătoare active ale bănuitei lipse de fermitate în 
aşezarea poetului — dacă nu în mijlocul experienţei 


* Mircea Eliade, Imagini şi simboluri, Bucureşti, ESE, 1981, p. 72. 

sacre — măcar în fața acesteia („în afara templului”, în 
profan adică). 

Cu toate acestea, opera eminesciană este 
infuzată constant nu doar de metaforele sacrului, ci de 
însăşi conceptualizarea, prinderea sacrului în concepte 
plurale, sinonime perfecte în ordinea fondului dar mult 
mai generoase sub raportul efervescenţei lor ca imagine 
şi stare poetică. Lărgind ideea, am îndrăzni să spunem 
chiar că numeroase dintre structurile tematice şi mito- 
simbolice vehiculate de poet sunt, la un moment dat, 
predispuse să se livreze fără rest, din interior, sacrului 
sau, cel puţin, sunt aşezate complementar misterului. 

Tocmai perspectiva aceasta a unei înțelepciuni 
combinate, aducând la un numitor comun spiritul 
occidental şi cel oriental, ne îndreptăţeşte să asociem 
difuzarea sacrului în miezul imaginarului poetic 
eminescian întocmai după tiparele avertismentului lui 
Rudolf Otto care, vorbind despre mijloacele ce permit 
reprezentarea numinosului în artă, sugera că „...nu 
există, la noi, în Occident, decât două. ŞI, fapt 
semnificativ, chiar şi acestea sunt, amândouă, negative. 
Ele sunt: întunericul şi tăcerea” şi, în plus, „Pe lângă 
tăcere şi întuneric, arta orientală cunoaşte şi un al 
treilea mijloc de a produce o impresie numinoasă 
puternică: golul şi golul întins”. Exact acestea sunt, pe 
toată suprafața operei eminesciene, valorile semantice 
care vestesc aşezarea în sacru şi instituie sentimentul de 
7 Rudolf Otto, Sacrul. Despre elementul irațional din ideea 
divinului şi despre relația lui cu raționalul. In româneşte de loan 


Milea, Cluj-Napoca, Editura Dacia, 1992, p. 91. 
* Ibidem, p. 92. 

protecție, de evadare de sub incidenţa profanului. La o 
analiză atentă, se va observa că pentru creatorul 
romantic spațiile privilegiate sub raportul sacralității 
sunt cele infuzate de făcere şi noapte, completate 
aproape ritualic de singurătate şi absența Celuilalt, 
adică de golul interior. Nu doar accepţiunile romantice 
ale acestor derivate-suport ale sacrului le vizează 
poetul, cât capacitatea lor de a fi receptacol filosofic şi 
purtătoare de fascinans, dar şi de majestas. În fond, 
imaginarul poetic eminescian propune o evidentă 
proiecție a ontosului după categoriile sensibilităţii care 
au valențe premonitorii; poetul şi Poezia sa preced 
judecata de valoare teoretică asupra sacrului aşa cum 
avea să fie vehiculată de hermeneutica şi de gândirea 
modernă, de la Rudolf Otto, la Roger Callois, Rene 
Girard sau Jean Jacques Wunenburger. 

Pentru Mihai Eminescu, aşezarea sub semnul 
întrebărilor cutremurătoare despre esența, alianțele şi 
motivațiile valorilor sacrale nu este deloc o formalitate, 
nu puține fiind paginile din manuscrise, în special în 
Fragmentarium, în care este sugerată apetența 
gânditorului pentru prinderea sensurilor divinului. 
Preocupat, pe anumite secvenţe ale destinului său, de 
raportarea la ipostazele divinului, Eminescu stabileşte 
un orizont perceptiv uluitor de fidel, mult înainte de 
vremea marilor rostiri teoretice. Este foarte adevărat că 
poetul nu activează ceea ce s-ar numi vocabularul 
sacrului, însă găsim printre fragmentele de cugetări 
secvenţe care definesc, cu termenii metafizicii însă, 
tocmai numinosul, strămutat în funcţiile sale, de vreme 

ce este imposibil de prins în cheia raționalului: 
„Dumnezeu e un atom, un punt matematic, puntul 
comun unde se lovesc toate puterile pământului spre a 
constitui organismul de legi, sistema cosmică. Fără 
acest punt (sic!) comun de atac (Angri/fspunkt im 
Krăftenparalelogram) lumea neapărat că era un caos de 
materii, inertă şi fără putere căci o materie nici nu are 
putere nepusă într-un raport propriu de a trezi această 
putere; (...) în centrul organismului omenesc e un atom 
împrejurul căruia se cristalizează simţire fiziologică 
simţiminte interne, cugetare, funțiuni (sic/) trupeşti şi 
psihice: sufletul; în mijlocul creațiunii întregi e un 
atom, puntul matematic comun de concentrațiune a 
tuturor puterilor lumii, puntul prin esistenţa (sic!) şi 
poziţiunea căruia puterile sunt un organism: Dumnezeu. 
Astfel Dumnezeu e în lume ceea ce sufletul atomistic e 
în om'”. La o analiză de profunzime a întregului operei 
eminesciene, se va observa că imaginarul poetic 
găzduieşte toate ipostazele care anunță, la nivelul 
spiritului, existența şi acțiunea numinosului, cu o 
singură excepție: lipseşte caracterul deplin armonizat al 
acelui Mysterium tremendum. Poetul păstrează doar 
sensul metaforic şi ontologic al lui Mystes, despărțindu- 
| de tremendum dacă ne raportăm la teoria lui Rudolf 
Otto. Probabil datorită infuziilor filosofice atât de 
diversificate, gândirea eminesciană substituie elementul 
„înfricoşătorului”, al „tainei înfricoşătoare” cu semnul 


” M. Eminescu, Opere, vol. XV, FRAGMENTARIUM. ADDENDA 
EDIŢIEI, cu reproduceri după manuscrise, documente şi presă, 
Bucureşti, Editura Academiei Române, 1993, p. 27. 

mirării şi al fascinaţiei de a se situa într-o permanentă 
căutare întrebătoare, ce plasează Divinul total sub 
forma majestas: „Pe-atunci erai Tu singur, încât mă- 
ntreb în sine-mi: / Au cine-i zeul cărui plecăm a noastre 
inemi?” (Rugăciunea unui dac). Acelaşi Rudolf Otto 
oferă nucleul germinativ al sensului, chiar dacă poetica 
eminesciană  diseminează, dincolo de metaforele 
ascunse, fluctuațiile metafizicului. Vorbind despre 
mysterium tremendum, Rudolf Otto (şi mai târziu, în 
aceeaşi linie, Jean-Jacques Wunenburger) precizează: 
„El poate deveni o tăcută şi umilă cutremurare a 
creaturii în fața celui care — într-adevăr, care? — în 
misterul lui inexprimabil, este mai presus de orice 
creatură”!”. În plus, Eminescu oferă şi câteva definiţii 
desăvârşite ale divinului, întotdeauna raportabile la 
categoriile sacrului. Iată, bunăoară, conştientizarea unui 
Dumnezeu sub semnul lui majestas, în Ms. 2255 
([NIMIC FĂRĂ ŞTIREA DOMNULUI]: „Nu se 
mişcă un fir de păr din capul vostru fără ştirea 
Domnului”!! sau sub semnul lui augustus: „Dumnezeu 
şi adevărul sunt identici”!?. 

Oricât de amalgamate sunt conceptele care ar 
putea sintetiza, la Eminescu, ideea de divinitate şi 
contextul ei consacrat, imaginarul poetic este traversat 
de cele trei elemente care instituie sacrul: timpul sacru, 
spațiul sacru şi personajul sacru. Propunem, în cele ce 
urmează, câteva analize care să justifice afirmaţia 


'9 Rudolf Otto, op. cit., p 21. 
"1 M. Eminescu, Opere, vol. cit, p. 348. 


'2 Ms. 2267, în Ibidem, p. 348. 

noastră. 

Deopotrivă în lirica şi în proza eminesciană se 
conturează un timp sacru, perceput fie ca timp al 
fundamentărilor ființiale şi al cosmogoniilor inițiate de 
Zeu, fie ca timp-refugiu şi timp-monadă a lui 
Dumnezeu, fie ca timp mitic al căutărilor interioare, fie 
— de ce nu? — ca timp al Întâlnirii în iubire, sporitor de 
taină şi mister, aşa cum se întâmplă, adesea, la 
romantici. Timpul asumat ca timp al intrării în fuințial 
este, întotdeauna la Eminescu, sacralizat, este timp al 
începutului care are şansa de a perpetua hierofaniile 
(Rudolf Otto vorbea de un „timp al hieroistoriilor”). Nu 
asupra cunoscutelor secvenţe cosmogonice eminesciene 
dorim să poposim, ci asupra derivatele lor mai puțin 
cunoscute. lată, spre exemplu, un substitut din Moş 
Iosif: „Tocmai aşa cum un ceasornic [ar] face şi pune 
pe rând toate rotiţele şi pana ceasornicului, aşa D-zeu 
mai întâi pământul l-a făcut ca o roată ne-nsemnată şi 
după aceea abia a făcut roata cea mare şi, mijlocul 
sistemei, soarele. Istoria veche era pentru el o pregătire 
la creştinism, evul mediu era plantarea lui, iară vremile 
viitoare vor face din pământ grădina Domnului. Astfel 
Biblia era sâmburul întregei (sic/) manieri de a privi 
lumea şi a cugetărilor lui”. Timpul sacru este, la 
Eminescu, sinonim timpului mitic: „În vremea veche, 
pe când oamenii, cum sunt ei azi, nu erau decât în 
germenii viitorului, pe când Dumnezeu călca încă cu 
picioarele sale sfinte  pietroasele pustii ale 
pământului...” (Făt-Frumos din lacrimă). Ne apropiem 


'5 M. Eminescu, Opere, vol. VII, p. 311. 

astfel de granița cu ceea ce Jean-Jacques Wunenburger 
numea „dubla evaluare a timpului care trece: timp 
social şi Marele Timp mitic...”!*. 

Fluxul timpului sacru se stinge, de obicei, într-o 
înghețare a sensurilor, într-un ritual al prăbuşirii 
normelor şi ordinii sacre (cum se întâmplă, spre 
exemplu, în colosala extincţie cosmică din Scrisoarea ], 
ori în răsturnarea tiparelor întemeietoare din tabloul 
mişcării regresive a lui Hyperion către Demiurg), 
culminând, probabil, cu: „E apus de Zeitate, ş-asfinţire 
de idei...” (Memento mori) care precede, conceptual, 
„Dumnezeul mort” al lui Nietzsche şi cerul vid al lui 
Nerval (cu rădăcini în brahmanism, însă, şi cu reflexe 
până în expresionismul târziu şi în paradigma 
absurdului). 

Aminteam, la începutul acestui studiu, de 
mijloacele artistice directe care pot reprezenta 
numinosul, aşa cum le teoretizează Rudolf Otto. Pentru 
creatorul romantic, acestea fuseseră deja spaţii sacre 
prin excelență, revendicate din categoria elementelor 
privilegiate din perspectiva pertinenței lor mito- 
simbolice: tăcerea, întunericul, singurătatea, pustiul. 
Toate sunt prezente la Eminescu, în structuri imaginare 
poliedrice, pentru a institui ceea ce Otto numea 
sacralizarea spaţiului. Numai că Eminescu asimilează 
aceste repere din perspectiva categoriilor ontologice 
hegeliene şi după ritualul semnificării propus de linia 


14 Jean-Jacques Wunenburger, Sacrul. Traducere, note şi studiu 
introductiv Mihaela Căluţ, Postfaţă Aurel Codoban, Cluj, Editura 
Dacia, 2000, p. 64. 

esențială a gândirii schopenhaueriene.  Ipostazele 
nocturnului potențează, cum avea să afirme mai târziu 
Wunenburger, misterul, căci „noaptea exprimă tocmai 
ambivalența sacrului:  obscuritatea maschează 
particularităţile şi ne restituie fascinanta unitate ascunsă 
a lumii”!5. Principalul substitut al nocturnului este, la 
Eminescu, umbra, însă acesteia virtuțile sacre îi sunt 
răsturnate, mai degrabă asocierile fiind posibile cu 
discursul arhetipologiei privind spargerea tiparului 
ființial în persona şi umbra. 

În schimb, găsim în poetica eminesciană o gamă 
foarte largă de derivate ale spaţiului sacru consacrat ca 
spațiu hierofanic, centru care polarizează şi potenţează 
nuanțele numinosului: muntele şi peştera, templul 
(inclusiv templul acvatic) şi doma (chiar doma siderală) 
sau, largo sensu, spațiul nirvanic ori decorul selenar. 
Oricare dintre acestea suferă o strămutare semantică, în 
plan metaforic, către cea de a treia partiție a sacrului 
instituit — singurătatea. Se va observa că în întregul 
operei eminesciene sunt foarte productive scenariile 
plasării persoanei socotite ca agent al sacrului în spații 
alese şi compuse după aceleaşi tipare: izolarea departe 
de profan şi de mundan, imposibilitatea accederii la 
aceste spaţii de către ne-chemații la condiţia sacră, 
spațiul sacru ca sediu prin excelenţă al înțelepciunii 
fundamentale, verticalitatea şi stabilitatea duse până la 
confuzia elementelor, strămutarea  animei către 
inanimat (trupul asimilat stâncii, tronul regal asociat 
unei axis mundi pilduitoare pentru relația ceresc- 


'5 Ibidem, p. 46. 

terestru, vecinătățile angelice şi despovărarea de legile 
spațiului, timpului şi cauzalităţii): 
„Acolo prin ruini, prin stânci grămădite 
E peştera neagră zăhastrului mag; 
Stejari prăvăliți peste râuri cumplite 
Şi stanuri bătrâne cu muşchi coperite; 
Încet se cutremur copacii de fag.” 


„De-asupra-ăstui munte cu fruntea 

sterpită, 

De-asupra de lume, de-asupra de nori, 

Stă magul; priveşte furtuna pornită: 

De-asupra lui soare cu raza iubită, 

Desupt iarnă, ploae, zăpadă, fiori.” 
(Povestea magului călător) 


„Pe-un jilț tăiat în stâncă stă ţapăn, palid, 
drept, 
Cu cârja lui în mână, preotul cel păgân; 
De-un veac el şede astfel — de moarte- 
uitat, bătrân, 
În plete-i creşte mușchiul şi muşchiu pe 
al lui sân, 
Barba-n pământ i-ajunge şi genele la 
piept...”. 

(Strigoii) 


Toposuri sacre sunt, deopotrivă, Nirvana, cerul 


de stele-n oglindă, palatul de mărgean, biserica-n ruină 
dar, parcă devenit aproape un simbol, spaţiul sacralizat 


184 


Introducere în cercetarea ştiinţifică 


cel mai încărcat de mister este repaosul sau golul 
anistoric, loc de refugiu şi de protecţie, cu virtuţi 
reechilibratoare, în care starea potențială, energeia 
nedeclanşată, Unicul şi irepetabilul nu au intrat în 
normă şi în formă, ci se constituie încă în potențialități. 
De aici, nostalgiile fundamentale ale lui Hyperion: „Din 
chaos, Doamne,-am apărut / Şi m-aş întoarce-n 
chaos...”. 

Există, de altfel, la Eminescu, o triplă 
fundamentare privilegiată a personajului sacralizat, ca 
Dumnezeu (Zeu), în ipostaza de cugetător şi ca mag. 
Primul face parte, aşa cum explică Wunenburger, din 
categoria personajelor sacre prin excelență, alături de 
Mesia, şamani, sfinți, profeți. Magul însă are o 
identitate cu totul specială, este aproape un mit personal 
eminescian, căci asupra lui se revarsă, metodic, toate 
atributele harice care îi permit să se situeze în imediata 
vecinătate, pe pragul sacrului. I se potriveşte perfect 
magului eminescian caracterizarea fiinţei sacralizate 
făcută de Wunenburger: „Pe de o parte, ființa 
sacralizată face posibilă o mediere privilegiată între 
omenesc şi divin: numinozitatea care o înconjoară face 
din ea, mai mult decât un intermediar contractual, o 
emanaţie a zeului, un trimis sau un inspirat”. 

Mesageri ai sacrului sunt, în această ordine a 
lucrurilor, deopotrivă Hyperion, Magul călător în stele, 
Preotul, Poetul, cugetătorul cu „gândirea în doliu”, 
feciorul de împărat fără stea, chiar Dionis în câteva 
etape ale experienţei sale („tu poţi să dai umbrei tale 


1% Jean-Jacques Wunenburger, op. cit., p. 49. 

toată firea ta trecătoare de azi, ea-ți dă ție firea ei cea 
vecinică, şi, ca umbră înzestrată cu vecinicie, capeți 
chiar o bucată din atotputernicia lui Dumnezeu, 
voințele ţi se realizează, după gândirea ta... se-nţelege, 
împlinind formulele, căci formulele sunt vecinice ca 
cuvintele lui Dumnezeu pe care el le-a rostit la facerea 
lumei, formule pe care le ai toate scrise în cartea ce ţi- 
am împrumutat-0”). În toţi aceştia Domnul a pus 
„nemargini de gândire”, permițându-le să fie actanţi şi 
intermediari de extracție divină. Numai că virtuțile cu 
adevărat sacerdotale sunt apanajul Demiurgului, cu 
variantele sale simbolice: Dumnezeu, Zeul, Tatăl, zeii 
specifici fiecărei civilizaţii urmărite în creşterea şi 
prăbuşirea ei în amplul poem Memento mori 
(Panorama deşertăciunilor). Aceştia sunt singurii mari 
purtători de mysterium, majestas, fascinans, augustus şi 
energicum. Câteva fragmente poetice credem că sunt 
edificatoare: 

energicum: 

„EI singur zeu stătut-a nainte de-a fi zeii 

Şi din noian de ape puteri au dat scânteii, 

EI zeilor dă suflet şi lumii fericire, 

EI este-al omenirii izvor de mântuire: 

Sus inimile voastre! Cântare aduceţi-i, 

EI este moartea morții şi învierea vieții 

(Rugăciunea unui dac) 


p> 


majestas: 

„O Demiurg, solie când nu mi-ai scris în stele, 
De ce mi-ai dat ştiinţa nimicniciei mele? 

De ce-n al vieţii mijloc, de gânduri negre-un stol 

Mă fac să simt în minte şi-n inimă un gol?” 
(O, stingă-se a vieţii...) 
fascinans: 
„În orice om o lume îşi face încercarea, 
Bătrânul Demiurgos se opinteşte-n van; 
În orice minte lumea îşi pune întrebarea 


Din nou: de unde vine şi unde merge floarea 
Dorinţelor obscure sădite în noian?” 
(Împărat şi proletar) 

augustus: 
„Cum Dumnezeu cuprinde cu viaţa lui cerească 
Lumi, stele, timp şi spaţiu ş-atomul nezărit, 
Cum toate-s el şi dânsul în toate e cuprins...”. 

(Povestea magului călător în stele) 


Persistă însă, în spatele aparentelor definiţii ale 
entității supraesențiale, un permanent provizorat în 
mijlocul întrebărilor emise de Ens metaphysicum. 
Multiplele conotaţii ale sacrului rezidă în lipsa de 
transparență a sensului primar şi, simultan, în 
imposibilitatea ființei de a se percepe corect pe sine în 
vecinătatea atotputerniciei divinului. Nimicnicia omului 
ca viețuire şi gând este, de altfel, afirmată repetat de 
Mihai Eminescu, de obicei în linia Ecclesiastului, aşa 
cum se întâmplă în Memento mori: 

„Vai! în van se luptă firea-mi să-nţeleagă a ta 

fire! 

Tu cuprinzi întregul spațiu cu a lui nemărginire 

Şi icoana-ţi n-o inventă omul mic şi-n margini 
strâns. 

Jucăria sclipitoare de gândiri şi de sentințe, 
Încurcatele sofisme nu explic-a ta ființă 

Şi asupra cugetări-ți pe mulți moartea i-a 
surprins.” 


În acest context, invocarea divinului este un 
fericit substitut al scormonirii sensului existenţei în 
căutarea sacrului. Întrebarea extinsă din Rugăciunea 
unui dac — „Au cine-i Zeul cărui plecăm a noastre 
inemi?” — primeşte şiruri de răspunsuri intermediare, 
niciodată însă eul liric eminescian nereuşind să atingă 
starea de împăcare ontologică: eterna tentaţie a dez- 
limitării îl predispune la exerciții intermediare de 
apropiere de Sens, de un numinos transmutat în 
unicitate şi crescut din contrarii: „El este moartea morții 
ŞI învierea vieţii!” (Rugăciunea unui dac). 

Singurătatea şi singularitatea divinității îmbracă, 
în viziunea romantică eminesciană, gradul maxim de 
acuratețe, poetul simțindu-se adesea în condiţia 
cronicarului care recuperează metaforic Povestea 
intrării în propria condiţie, a acţiunii, a retragerii şi a 
contemplării specifice Zeului (Dumnezeu şi om). 
Deţinător al adevărului ultim, cel care îi este refuzat 
omului şi care a generat şiruri de prăbuşiri (inclusiv în 
destinul unor personaje-simbol eminesciene), 
Dumnezeul fiinţei trecătoare este cel care stochează în 
însăşi existența sa complicitatea tacită şi lucrativă la 
creşterea şi descreşterea destinului individului şi al 

societății. Aproape palpabil în articulațiile sale 
cotidiene, Dumnezeu este conştientizat ca Unitate 
primordială, germinativă, care garantează, tocmai prin 
posibilitatea a a fi gândit, armoniile definitive. 

Povestea şi conştientizarea unui Dumnezeu 
creştin sunt, de departe, cele mai intens şi mai fidel 
tâlcuite, într-un manuscris poetul precizându-şi clar 
convingerea că „... istoria omenirii e desfăşurarea 
cugetării lui Dumnezeu” şi, implicit, „...biografia fiului 
lui Dumnezeu e cartea după care se creşte omenirea. 
Învățăturile lui Buddha, viaţa lui Socrat şi principiile 
stoicilor, cărarea spre virtute a chinezului La-o-tse, deşi 
asemănătoare cu învăţămintele creştinismului, n-au 
avut atâta influență, n-au ridicat atâta pe om ca 
Evanghelia, această simplă şi populară biografie a 
blândului nazarinean a cărui inimă au fost străpunsă de 
cele mai mari dureri morale şi fizice, şi nu pentru el, 
pentru binele şi mântuirea altora. Şi un stoic ar fi suferit 
chinurile lui Hristos, dar le-ar fi suferit cu mândrie şi 
dispreţ de semenii lui; şi Socrat a băut paharul de venin, 
dar l-a băut cu nepăsarea caracteristică virtuţii civice a 
antichității. Nu nepăsare, nu despreţ: suferința şi 
amărăciunea întreagă a morţii au pătruns inima mielului 
simțitor şi, în momentele supreme, au încolțit iubirea în 
inima lui şi şi-au încheiat viața pământească cerând de 
la tată-său din ceruri iertarea prigonitorilor. Astfel a se 
sacrifica pe sine pentru semenii săi, nu din mândrie, nu 
din sentiment de datorie civică, ci din iubire, a rămas de 
atunci cea mai înaltă formă a existenței umane, acel 
sâmbure de adevăr care dizolvă adânca dizarmonie şi 

asprimea luptei pentru existență ce bântuie natura 
întreagă. E uşoară credinţa că prin precepte teoretice de 
morală, prin ştiinţă, oarecum, omul se poate face mai 
bun. Omul trebuie să aibă înaintea lui un om ca tip de 
perfecţiune după care să-şi modeleze caracterul şi 
faptele. Precum arta modernă îşi datoreşte (sic/) 
renaşterea modelelor antice, astfel creşterea lumii nouă 
se datoreşte prototipului omului moral, Isus Hristos. 
După el încearcă creştinul a-şi modela viaţa sa proprie, 
încearcă combătând instinctele şi pornirile pământeşti 
din sine. Chiar dacă dezvoltarea cunoştinţelor naturale 
se îndreaptă adeseori sub forma  filozofemelor 
materialiste în contra părții dogmatice a Scripturii, chiar 
daca în clasele mai culte soluțiuni filozofice a 
problemei existenţei iau locul soluțiunii pe care o dă 
Biblia, caracterele crescute sub influența biografiei lui 
Hristos, şi cari s-au încercat a se modela după al lui, 
rămân creştine. Dacă vorbim de această împrejurare e 
pentru a arăta că nu în cultura escesivă a minţii consistă 
misiunea şcoalelor — escepție (sic/) făcând de cele 
înalte — ci în creşterea caracterului. De acolo rezultă 
importanţa biografiei lui Hristos pentru inimele unei 
omeniri vecinic renăscânde””. 

Pentru un cititor grăbit, acesta nu pare să fie un 
discurs eminescian, uluitoare fiind percepția sistematică 


1 [ȘI IARĂȘI BAT LA POARTĂ ..."] în M. Eminescu, Opere, 
vol. XII. PUBLICISTICĂ 1 ianuarie-31 decembrie 1881, 
„TIMPUL”, cu 28 de reproduceri după publicaţii şi manuscrise, 
Bucureşti, Editura Academiei Republicii Socialiste România, 
1985, p.134. 

şi acurateţea conştiinţei creştine a unui poet al marilor 
revolte şi al efervescenţei cugetării reci. 

Pentru poet, alienarea în relația cu sacrul 
pecetluieşte ceea ce omul romantic numeşte angoasa şi 
melancholia, ele însele stilizări răsturnate ale sacrului. 
Ceea ce impresionează profund în  meditațiile 
eminesciene este un fel de nostalgie a divinității. 
Interesant de urmărit este felul cum evoluează 
cugetătorul romantic, el însuşi un mare purtător de 
mysterium pentru lumea profană, dar în primul rând 
având scopul clar de a institui toposurile gândirii, de a 
urmări, adică, miezul unei căutări la fel de importante 
pentru ființa trecătoare precum este perceperea 
divinității; în cheia cugetătorului, sămânţa sacră rezidă, 
la fel de bine, în lutul şi în spiritul fiinţei: „Cine-mi 
măsur-adâncimea — dintr-un om?”, „(...) Cum în fire-s 
numai margini, e în om nemărginire...” (Memento 
mori. 

În fond, ne-mărginirea este un atribut al 
sacrului de vreme ce „În fiece om se-ncearcă spiritul 
Universului...”. 


DIANA CÂMPAN 


191 


Diana Câmpan 





3. ESEUL 
(structură orientativă) 


DIANA CÂMPAN, 


DESPRE LOCUL, TIMPUL ŞI TRĂIREA 
OMULUI CONTEMPORAN, DIN PERSPECTIVA 
CONVERSIEI NATURALULUI 


Motto: 

„Avva Pimen a zis: «Chiar dacă omul va face un cer 
nou şi un pământ nou, 

tot nu va fi fără griji.” (PATERICUL) 


„Şi Dumnezeu i-a binecuvântat, zicând: 
«Creşteţi şi vă înmulțiți şi umpleți pământul şi-l 
supuneți; şi stăpâniți peste peştii mării, peste păsările 
cerului, peste toate animalele, peste toate vietățile ce se 
mişcă pe pământ şi peste tot pământul». Apoi a zis 
Dumnezeu: «lată, vă dau toată iarba ce se face sămânță 
de pe toată fața pământului şi tot pomul ce are rod cu 

sămânță în el” (Facere, 1, 28-29). Acesta este 
Cuvântul sub care s-a instituit prima exigență a 
conviețuirii dintre om şi natură, fără fisură în esenţa ei 
căci toate erau, la început, bune foarte... Deloc 
întâmplător, printre primele  chemări şi porunci 
împlinitoare ale lui Dumnezeu a stat această aşezare a 
unei ordini, a unui raport echilibrat între om şi preajmă, 
sub semn de înstăpânire, dar o înstăpânire lucrătoare. 
Cuvântul lui Dumnezeu, atunci, la Facerea lumii, a 
altoit, pe tulpina existenței, prima relaţie între două 
ființe care au obligatoriu nevoie de dialog de vreme ce 
se presupun reciproc şi au fost sortite să conviețuiască 
întru eternitate: Fiinţa Omului şi Fiinţa Naturii. 

Astăzi, în plină lume postmodernă, vorbim 
despre problema ecologiei numai şi numai din pricină 
că omul societăţii tehnologizate, orgolios, egocentric şi 
sofisticat, dornic de putere şi de avere, se încăpățânează 
să priceapă eronat un verb de la Facerea lumii: „a 
stăpâni”, pe care îl deteriorează prin mult mai practicul 
„a lua în posesie şi a transforma, după principii 
personale”. Inițial, „înstăpânirea” asupra naturii 
presupunea, cu obligativitate, asumarea condiţiei 
omului de protector şi potențator al energiilor şi al 
frumuseţilor firii; astăzi, a stăpâni devine un proces de 
anulare agresivă a dialogului cu preajma şi de dominare 
a naturalului până la convertirea lui la nevoile imediate 
ale omului modern. În fond, ecologia nu este altceva 
decât ştiinţa-avertisment cu privire la drama lipsei de 
comunicare dintre omul civilizat şi Natură. Ceea ce se 
uită însă sistematic în prea marea grabă a omului de a 

se dedica strict utilului este un aspect care nu poate fi 
tăgăduit: drama naturalului hărțuit de practicile de 
adaptare sau conversie la exigenţele modernităţii se 
răsfrânge, se întoarce împotriva omului. Ne propunem, 
în cele ce urmează, să discutăm în jurul a două dintre 
aspectele pe care contemporaneitatea le instituie ca 
norme fundamentale ale viețuirii — locuirea şi aşezarea 
în timp, dimpreună cu cea mai gravă dintre problemele 
actuale ale omului descreştinat şi secularizat: teama de 
moarte, aşa cum traversează ele drumul dinspre 
societatea tradițională către societatea consumistă şi 
secularizată. 

Omul tradiţional, cel devotat rusticului, ştia din 
învățătura creştină că Dumnezeu l-a aşezat pe om la 
locul lui. l-a destinat, adică, habitatul, cadrul perfect de 
viețuire, oferindu-i cea-mai-bună-lume-cu-putinţă, cu 
necesarul material şi spiritual. Locul cel mare, Casa cea 
mare a omului a primit şi varianta sa „în mic”, 
individualizată, aducătoare de identitate: casa fiecăruia. 
Locuirea omului în LOCUL său însemnase aşezare în 
rost, punere de sine într-o învecinare cu Celălalt, dar 
împărțind cu egală îndreptăţire casa cea mare a naturii. 
Ordinea dintâi a lumii însemnase şi bună învecinare, şi 
aşezare în starea „gospodărească” a omului. CASA 
fiecăruia se cuvenea măsurată de simțuri concrete, între 
care prima era legarea de Cer şi ancorarea în sacru, dar 
şi dispunerea în formă echilibrată a elementarului spre a 
confirma nevoia de protecţie şi de linişte. ACASĂ 
devenea, la începuturile cele bune ale lumii, dar şi 
pentru omul tradițional, aşezare în ordinea presupusă la 


194 


Introducere în cercetarea ştiinţifică 


nivelul minimal al nevoilor; omul tradițional nu avea 
nevoie de la natură decât de puținul necesar 
supravieţuirii, păstrând relaţia corectă, echitabilă: omul- 
grădinar al naturii şi, de cealaltă parte, natura- 
furnizoare de hrană şi de frumuseţe (neapărat şi de 
frumuseţe!). Satul românesc tradițional se  înscria 
perfect în această armonie dintre om şi preajmă, avea 
prelungiri în cosmos. 

Pentru  colectivitatea tradițională, instituirea 
LOCULUI fiinţei — ca timp şi spaţiu sacralizate — 
presupunea intrarea în ethos, adică în norma şi în limita 
moralității ancestrale, care nu permiteau destructurarea 
vechii paradigme a relaţiei dintre Om şi natura 
înconjurătoare. Nimic din cele ale omului (spaţiu, timp 
sau cauzalitate) — cum spunea Ernest Bernea — nu poate 
fi despărțit de matricea patriarhală. S-ar cuveni să 
reamintim aici gândul lui Lucian Blaga la primirea în 
Academia Română: „Atingem cu aceasta deosebirea 
esențială între sat şi oraş. Satul nu este situat într-o 
geografie pur materială şi în rețeaua determinantelor 
mecanice ale spaţiului, ca oraşul (...). Satul se 
integrează într-un destin cosmic...”, în timp ce „A trăi 
la oraş înseamnă a trăi în cadrul fragmentar şi în 
limitele impuse la fiecare pas de  rânduielile 
civilizaţiei”!8. 

Confortul cotidian se rezuma la respectarea legii 
minimului necesar, nu abuzul, ci uzul întemeia dialogul 
'5 Lucian Blaga, Discursul de recepție rostit la primirea în 
Academia Română, în vol. D. Vatamaniuc, Lucian Blaga. 


Contribuţii documentare la biografia sa şi a operei, Bucureşti, 
MIHAI DASCAL EDITOR, f.a., p. 92-43. 


195 


Diana Câmpan 


dintre omul tradițional şi preajmă. Mentalitatea aceasta 
nu cunoştea fisură, nimic din ingeniozitatea ţăranului 
român privitoare la progresul material nu profana 
armonia. Maşina (cu varianta sa primară: maşinăria) a 
introdus, treptat, ceea ce s-ar numi gândire pragmatică, 
mecanică, în locul gândirii simbolice, care făcea din 
satul tradițional un permanent ceremonial de sacralizare 
a lumii. Dacă folosirea maşinăriilor din ce în ce mai 
moderne a condus la o lejerizare a muncii omului, a 
adus şi un dezavantaj major, care avea să influenţeze 
mai ales spaţiul citadin: natura nu mai suferă atingerea 
mâinii lucrătoare a omului, ci este supusă unor 
tehnologii rafinate, care îi creează omului un confort 
aparte iar naturii — un dezechilibru frustrant. Pentru că 
omul modern nu mai vrea să priceapă că prima condiţie 
pentru continuarea dialogului elegant cu mediul este 
reinstituirea respectului, ne trezim încremeniţi în 
proiecte ecologice în regim de urgenţă, născute ca 
reacție la mentalitatea noastră retrogradă. 

lată un singur exemplu de antiteză între gestul 
omului tradițional şi mecanismele omului modern: „Un 
arbore din pădure destinat să devină tâmplă de biserică, 
stâlp de poartă sau talpă de casă era îndelung cercetat 
nu numai cu ochiul ci şi cu sufletul, iar în momentul 
când era doborât (într-o zi anume, la un ceas anume, 
într-un mod anume), spiritul arborelui, partea de 
divinitate înglobată în el, nu numai că nu era ucisă, ci 
era cu grijă captată şi conservată spre a spori şi ea 
sacralitatea construcției. Un loc anume ales pentru 
instituirea unei gospodării era cercetat mai întâi în 

privinţa apartenenței sau neapartenenței sale la un 
spațiu hierofanic originar şi numai dacă suporta probele 
de detectare a sacralității putea fi asumat ca matcă a 
ethosului familial” spunea Vasile Avram în lucrarea sa 
Creştinismul cosmic — o paradigmă pierdută? Mit şi 
ortodoxie în tradiția românească'”. Mai are sens să 
întrebăm cum se procedează astăzi la tăierea unui 
arbore? Nu mai avem conştiinţa clară că spaţiul pe care 
ni l-a dat Dumnezeu este o sumă de locuri sacralizate şi 
nici nu ne mai interesează faptul că în spatele doborârii 
unei păduri rămâne rana Locului şi vidul spiritual. Abia 
preoții şi poeţii dacă îşi mai amintesc că, în fond, 
traversăm zi de zi mici spaţii în care locuieşte 
Dumnezeu şi că toate gesturile noastre orientate către 
obținerea unor beneficii grabnice prin mutilarea naturii 
nu înseamnă altceva decât sfidarea gazdei, a lui 
Dumnezeu însuşi, căruia îi potopim pământul cu 
orgoliile noastre. Ruptura de tradiție este evidentă 
„Căci acasă, pentru omul colectivităţi folclorice 
româneşti înseamnă ființarea într-o realitate spațială 
consacrată şi tridimensională: pământul-părinte sub 
tălpi, în sânul căruia zac osemintele înaintaşilor, satul 
natal, adecvat uimitor formelor de relief, şi casa mare, 
adică cupola cosmică cu cerul senin ca laptele (...). 
Unitatea ce se stabileşte între uman şi cosmic elimină 
sentimentul singurătăţii, al înstrăinării, omul simțindu- 


19 Vasile Avram, Creștinismul cosmic — o paradigmă pierdută? 
Mit şi ortodoxie în tradiția românească, Sibiu, Edit. SAECULUM, 
1999, p. 199-200. 

se o parte integrantă activă a universului”. Spaţiul 
tradițional urma o lege pe cât de simplă, pe atât de 
puternică în efectele ei: casă lângă altă casă, învecinare 
lângă altă învecinare. Centrul casei ţăranului român a 
fost întotdeauna VATRA. Dar pentru omul societății 
tehnologizate? Casa a devenit LOCUINŢĂ de tip vilă, 
VATRA a devenit şemineu sau... centrală termică, 
gărdulețul care separă căsuţele de la ţară a devenit zid 
masiv, despărțitor şi niciodată permiţând intrarea pe 
proprietate. Tocmai aici găsim marea criză a locuirii 
omului contemporan: a înlocuit CASA cu 
PROPRIETATEA, a spart, adică, orice conştiinţă a 
colectivității şi s-a livrat total individualității; nu 
învecinare, ci despărţire, nu apropiere, ci îndepărtare, 
nu minimum necesar, ci maxim confort, cu orice preţ. 

Se întâmplă însă şi un paradox: citadinul este 
din ce în ce mai bolnav şi are nostalgia rusticului şi a 
naturalului. Este aproape de domeniul absurdului ceea 
ce se întâmplă în intenţiile ființei citadine de a recupera 
ceea ce a avut prin născare dar a ratat din îngâmfare: 
natura, naturalul şi naturaleţea. Societatea oraşului ar 
fi trebuit să înţeleagă că a pierdut prin lumea satului ca 
reflectare a naturalului un colț de paradis şi, aşa cum s- 
a întâmplat la căderea din grădina Edenului biblic, 
omul va tânji după paradisul pierdut! Nu putem pricepe 
altfel, bunăoară, gestul orăşeanului de a crea în mijlocul 
curților imense ale marilor vile (palate!) un colţişor de 
natură... ne-natural. Mici pajişti artificiale, spații 


% Vasile T. Creţu, Erhosul folcloric — sistem deschis, Timişoara, 
Edit. FACLA, 1980, p. 49. 

imitând până la graniţa kitsch-ului arhaicele fântâni cu 
cumpănă, grădini încărcate de pomi ornamentali 
piperniciți imitând adesea hidos supleţea arborilor 
odinioară aflaţi în pădurile noastre, statuete din ipsos 
reprezentând căprioare, iepuraşi ori veverițe sau 
imitând ciobani conducându-şi mioarele pe culmile 
blânde (realizate din carton!) ori mici podeţe arcuite 
peste firicele de apă stilizând traversările arhetipale ale 
omului tradițional peste râuri spre a câştiga putere 
spirituală. O naturaleţe pierdută este încropită în grabă 
în mijlocul unei lumi citadine compusă din betoane şi 
blocuri masive de piatră. Grav este că din spaţiul 
citadin au dispărut toate elementele care mai puteau fi 
socotite peisaj, spre a se lăsa loc elementelor utile, 
mijloacelor de existență care compun... environment-ul. 
Degradarea semantică este ea însăşi stringentă: de la 
LOC, s-a derivat PEISAJUL ca intermediar şi s-a ajuns 
la acest termen fără ţară şi fără identitate, 
ENVIRONMENT. Cultura urbană este, din ce în ce mai 
mult, o subcultură... 

Pe de altă parte, omul contemporan îşi trăieşte la 
modul utopic şi propriul TIMP... Şi pentru că este omul 
marilor şi modernelor tehnologii, care îi permit să 
economisească timp, Timpul lui devine... durată, nu 
trăire profundă întru spirit, ci viețuire confortabilă. 
Pentru omul contemporan, secularizat şi consumist 
până dincolo de firesc, s-au întețit realitățile 
neliniştitoare cu privire la destinul său aşezat între 
limite. Plasat într-o panoramă culturală compozită şi 
neechilibrată, trăieşte simultan şi deruta de a nu-şi mai 

putea da definiţii valabile, toate discursurile sale despre 
experiența umplerii vieții cu esențele tari ale rațiunii şi 
ale afectului eşuând în lamentații şi nemulțumiri. Unul 
dintre cele mai severe complexe ale umanității, 
proiectat din timpul biblic al patriarhilor până azi, este 
refuzul îmbătrânirii, teama de moarte şi, complementar, 
tentaţia veşniciei. Într-o recentă carte despre bătrâneţe 
şi moarte, Lucian Boia avertizează însă că „Astăzi, 
omului occidental nu-i place să moară, şi pace”?!. 
Autorul dezvoltă o hermeneutică relaxată a nucleului 
mito-simbolic încifrat în chiar sintagmele sistemului 
longevităţii ca proiect al umanității etern reluat. Am 
fost surprinşi să găsim nu atât o analiză a imaginarului 
creator răsfrânt în artă, cât un ansamblu de eseuri 
stratificate şi neconvenţionale despre criza de identitate 
a omului modern. Toate achiziţiile asimilate la nivelul 
discursului converg spre însăşi problema-matrice a 
contemporaneității: „Suntem din ce în e mai 
individualişti. Ne-am obişnuit să trăim confortabil. 
Înţelegem să profităm de viaţa noastră. Nu mai vrem să 
murim. Nu mai vrem să murim. (...) O nouă religie este 
pe cale să se constituie. lată-ne porniţi să cucerim 
tinerețea veşnică”. Prin urmare, criza este apanajul 
lumii moderne şi instanța observatoare a filosofului nu 
se sfieşte să citească paradigma longevității, în 
sincronie şi în diacronie, după un tipar care vizează 


”1 Lucian Boia, TINEREȚE FARĂ BĂTRÂNEȚE. Imaginarul 
longevității din Antichitate până astăzi. Traducere din franceză de 
Valentina Nicolae, Bucureşti, HUMANTAS, 2006, p. 175. 

* Ibidem, p. 30. 


200 


Introducere în cercetarea ştiinţifică 


deopotrivă suprafaţa şi culisele tensiunilor socio- 
culturale pe care le generează. Singura structură care 
legitimează căutarea unei soluţii salvatoare în vederea 
evitării (păcălirii!) morţii este speranța dusă până la 
apogeu, adică până acolo unde poate germina iluzia. 

Fiecare Timp al umanităţii duce cu sine propria- 
i speranță de viaţă şi propriile-i iluzii. Orice tentaţie de 
a întinde dincolo de limitele permisului coardele vieții 
frizează neascultarea în fața Divinului şi, implicit, 
singurul câştig al temerarilor căutători de eternitate 
este, în ultimă instanță, vanitatea de a fi încercat, dar 
„Nimic mai iluzoriu decât gloria. Oamenii cei mai 
puternici visează în taină la odihnă, la o retragere care 
le-ar permite să se regăsească pe ei înşişi; aceasta ar fi 
fost dorința, niciodată împlinită, a lui Augustus. Numai 
viața interioară este aceea care ne poate salva de uzura 
timpului. Să regăsim veşnicia în noi înşine (s. n., D. 
C.). (...) Şi, mai ales, să nu uităm să avem o ieşire 
reuşită. Dacă numărul de ani nu contează prea mult, nu 
este important momentul morţii, ci modul în care 
murim”. 

Prea marea grabă a omului contemporan de a-şi 
umple destinul după legile profitului şi ale plăcerii îl 
determină să îşi caute un fals confort, de suprafață, în 
latura materială a lumii, aşa încât se trezeşte măcinat de 
o tristeţe pe care însuşi şi-o construieşte: „Omului 
sănătos şi mereu tânăr, creat de societatea abundenței, 
nu-i place să vadă lângă el oameni bolnavi iremediabil 
sau muribunzi. (...) Moartea este alungată, exilată în 


% Ibidem, p. 30. 

spaţii închise şi strict supravegheate. Ea este invizibilă, 
deci inexistentă. Cei care mor sunt ceilalți: cu atât mai 
rău pentru ei”. Boala aceasta a egoismului funciar al 
omului îi macină logica şi sensibilitatea, livrându-l 
prizonieratului într-o lume cu valorile întoarse pe dos. 
Nu întâmplător Petre Ţuţea spunea, la un moment dat, 
că „Omul modern merge înainte şi de-a-ndoaselea sau 
în zig-zag, ca un «ilot beat», întrebuințând o expresie a 
lui Papini. Isprăvile lui magice desfigurează ordinea 
firească, după care urmează efortul steril de a o reface. 
Seamănă cu un nebun care-şi strică casa, ca să aibă de 
lucru”%. Căci ce altceva face omul contemporan? Nu 
cumva îşi strică propria casă şi îşi pierde propriul timp? 
Dar ce va pune în locul armoniei pe care o ratează, cu 
ce va înlocui naturalul fără a-şi artificializa sensurile 
creştine? 

În faţa unei vieți laicizate nepermis de mult, ar 
trebui să ne stăruie mai des în minte un exerciţiu de 
recuperare a spaţiului şi a timpului nostru de creştini 
români ortodocşi, minunat definiţi de Nae Ionescu: 
„„„„ortodoxia noastră țărănească nu e atât o religie cu o 
biserică chezăşuitoare a credinţei, cât mai des un fel de 
cosmologie în care elementele de dogmă strict ortodoxe 
se hipostaziază în realități concrete (...), cu alte cuvinte 
creştinismul a coborât la noi în realitățile imediate ale 
zilei, contribuind la crearea unui univers specific 


* Ibidem, p. 184. 
* Petre Ţuţea, Filosofia nuanțelor. Eseuri. Profiluri. Corespondenţă, 
Iaşi, Edit. TIMPUL, 1995, p. 257. 

românesc, obiectivat aşa de caracteristic în folclorul 
nostru”. 

Sau poate că mai necesar şi mai potrivit ar fi să 
medităm mai des la o secvenţă a Apocalipsei care pare 
să ne definească perfect, dar deloc încurajator: „Fiindcă 
tu zici: Sunt bogat şi m-am îmbogăţit şi de nimic nu am 
nevoie! Şi nu ştii că tu eşti cel ticălos şi vrednic de 
plâns, şi sărac, şi orb şi gol!” (Apocalipsa Sfântului 
Ioan Teologul, 3, 17). 

DIANA CÂMPAN 


2 Nae Ionescu, Roza vânturilor, Bucureşti, Edit. ROZA 
VANTURILOR, 1990, p. 35. 

4. COMUNICAREA ŞTIINŢIFICĂ 
(repere orientative) 


N.B. Textul propriu-zis al comunicării ştiinţifice va 
fi precedat de o pagină de titlu, după modelul 
sugerat pentru referat, cu precizarea, în plus, a 
profesorului coordonator; oferim, orientativ, 
structura corectă a unei astfel de pagini iniţiale: 

„Corolarul conformismului e oficializarea. Sau, 
adeseori, oficializarea e, dimpotrivă, un stimulent al 
conformismului. Scriitorul e absorbit de maşina 

administrativă şi astfel capătă, treptat, un sentiment al 
privilegiatului — fie şi la nivelul mai mult decât modest, 
al standardului nostru de viață. Şi acest sentiment 
începe să-i ghideze scrisul, asemenea ciudatului radar 
ce orientează zborul liliecilor. Totul se petrece 
imperceptibil şi se consumă la un orizont obscur. Dar 
leziunea e ireversibilă şi cu o evoluţie fatală. Orice 
iluzie se refuză. Într-o măsură mai mică sau mai mare 
suntem cu toții pândiți de această rugină...” notează, 
într-un interviu din 1973, A. E. Baconsky.” Cuvintele 
ascund, în subsidiar, decantările acelor mecanisme ale 
conştiinţei poetice care l-au ajutat să traverseze spațiile 
unei culturi totalitare, căreia îi rămâne străină multă 
vreme dialectica sacrului. Pentru că intrarea în teritoriul 
literaturii se face într-un moment infirm din punctul de 
vedere al validării esteticului ca normă, prestația 
baconskyană va sta sub semnul remodelării unei 
creativităţii de grup. 

Este îndeobşte cunoscut că divorțul dintre 
cultură şi societatea de tip totalitar lichidează 
posibilitatea de supravieţuire a rostirilor intelectuale 
decisive în oricare sferă geografică şi puține au fost pe 
continentul nostru şansele de a feri cultura de efectul 
coroziv al politicului. Cu atât mai mult cu cât demersul 
cultural poartă stigmatele comunismului ca ideologie şi 
ale realismului-socialist ca metodă de creaţie. Literatura 
română a anilor '50, până târziu spre anii '60, este 
degradată până aproape de starea de maculatură prin 


7 Maria Luiza Cristescu, Restituiri. Ultimele pagini ale unui 
manuscris de A.E. Baconsky, în „Vatra”, nr. 5, 1979,p.7. 


206 


Introducere în cercetarea ştiinţifică 


mezalianţa devenită comandă socială dintre creaţie şi 
ideologia de partid. 

Dintr-o literatură perfect racordată cutezanțelor 
estetice europene în perioada interbelică, literatura 
română este brutal subsumată, la începutul anilor '50, 
doctrinei proletcultiste şi, implicit, vor fi suspendate 
legic toate contactele cu mişcarea literară a 
continentului. Izolarea literaturii române se produce 
într-un moment de două ori nefast: terminarea 
războiului ar fi putut redeschide cultura română 
(fremătând de personalități cărora războiul le impusese 
starea de latență) către tămăduirea prin artă şi 
solidaritate intelectuală în timp şi spaţiu; în altă ordine 
de idei, pentru a-şi putea activa potenţialul creator, 
scriitorii români aveau nevoie de libertatea de creaţie şi 
de o realitate viabilă, cu reflexe adânci în spiritualitate, 
demnă să fie suport al creativității. Sistemul politic 
instaurat cu surle şi trâmbiţe în societatea românească 
suferindă încă de rănile războiului le oferă scriitorilor 
tocmai reversul: criza noțiunii de realitate, un artificiu 
promovat într-un soi de demenţă colectivă a activiştilor 
de partid, desemnând mai degrabă o realitate pe dos, 
utopică, paralelă cu existenţa reală. 

O radiografie a discursului cultural între anii 
1947-1960 ar înregistra la modul sintetic componentele 
esențiale ale culturii naţionale. Forurile politice, cu 
pseudo-conştiința lor culturală, dezlănțuie ofensiva 
proletcultistă ca tactică de autoapărare în faţa 
inteligenţei scriitorilor, impunând mimetismul politic şi 
mediocritatea culturii în detrimentul esteticului. 

Compromisul devine operant pentru mulți dintre 
scriitorii majori care acționează şi ei după acelaşi 
mobil: supraviețuirea. În caz contrar, lipsa de obediență 
şi refuzul de a fructifica — în creaţie şi în viaţă — dogma 
ideologică, vor duce la stigmatizarea şi aruncarea lor la 
periferia culturii. Au devenit din acest motiv cazuri o 
serie întreagă de autori şi de opere care, în opinia 
criticilor înregimentaţi şi încorporaţi sistemului (|. 
Vitner, N. Moraru, M.  Novicov, Ov. Ss. 
Crohmălniceanu, Paul Georgescu ş.a.) s-au abătut de la 
normă: Titu Maiorescu, N. lorga, O. Goga, E. 
Lovinescu, |. Minulescu, Vasile Voiculescu, I. Pillat, G. 
Bacovia, T. Arghezi, Lucian Blaga, I. Barbu, Liviu 
Rebreanu, Aron Cotruş, Radu Gyr, N. Crainic, Mircea 
Eliade, G. Călinescu, Enul Cioran, Eugen Ionescu ş.a. 
Puţini au fost scriitorii care au reuşit să rămână verticali 
— ca statut şi ca moralitate — fără a-şi mutila opera, de 
cele mai multe ori dedicându-se altor cariere (cazul lui 
V. Voiculescu, spre exemplu!) sau preferând elaborarea 
unei literaturi de sertar ori calea exilului. 

Condiționarea ideologică a literaturii face să 
funcționeze cu succes un sistem de tabuizări şi un 
mecanism perfect elaborat de selectare, urmărire şi 
anihilare a oricăror fapte de cultură care trec de nivelul 
accesibilității sau nu răspund întru totul canoanelor şi 
liniei oficiale. Pentru că acesta este fondul pe care se 
desfăşoară manifestările culturale pe care ne propunem 
să le reconsiderăm în prezenta analiză, suntem tentaţi să 
subscriem opiniei enunțate de M. Niţescu în amplul său 
studiu Sub zodia proletcultismului. Dialectica puterii 

referitoare la atitudinea de spintecare şi anihilare a 
conştiințelor artistice ale vremii: „E greu de înţeles de 
unde venea această atitudine față de intelectuali şi de 
cultură în general. A fost un fel de aversiune 
congenitală, instinctivă, o teamă superstițioasă în fața 
miracolului inteligenței, al talentului, al personalităţii şi 
mai cu seamă o spaimă proletcultistă în faţa libertăţii de 
conştiinţă. Aceasta a fost cauza esențială a raporturilor 
anormale dintre regim şi intelectuali în perioada 
discutată. Exponenţii lui simțeau că aceştia reprezintă o 
forță mult mai subtilă, mai contagioasă, mai greu de 
controlat decât opoziţia vechilor clase, chiar atunci 
când nu se manifestă ca atare, o forță pe care nu-şi 
poate permite s-o scape din frâu”%. 

„Gloriosul deceniu” şi anul său de vârf (1954) 
ordonează toate spiritele literare prolifice într-un fel de 
ikebana a  valabilităţii, în funcție de gradul de 
complicitate şi de erudiție doctrinară; se vorbeşte prin 
urmare de o „paradigmă valabilă” în poezie şi în proză 
care-i reuneşte, (cu unele întreruperi sau oscilații) pe M. 
Beniuc, E. Frunză, Dan Deşliu, Maria Banuş, Veronica 
Porumbacu, Eugen Jebeleanu, V. Em. Galan, Petru 
Dumitriu, Marin Preda, M. Sadoveanu, Camil Petrescu, 
Aurel Mihale ş.a. 

Aflaţi la  fruntariile unui segment al 
românismului căruia patrimoniul cultural îi fusese 
dezolant maltratat în perioada blocajului horthyst, 
scriitorii ardeleni operează, imediat după război şi în 


% M. Niţescu, Sub zodia proletcultismului. Dialectica puterii, 
Bucureşti, Editura Humanitas, 1995, p. 164. 

anii ce urmează, cu alte priorități. Îndelungata aservire 
socială şi obscuritatea culturală le oferă, paradoxal, 
exercițiul privirii percutante, până la descoperirea în 
miezul conştiinţei estetice a unor intuiţii profunde pe 
care A. E. Baconsky, A. Rău, V. Felea, Aurel 
Gurghianu, Dumitru Micu, Ioanichie Olteanu şi toate 
forțele scriitoriceşti adunate în jurul lor nu se vor sfii să 
le divulge cu un pas înaintea celorlalți consumatori de 
cultură... 

După eliberarea Ardealului de sub dominaţia 
horthystă, în ciuda caznelor sociale şi economice la 
care este supusă populația de naţionalitate română, 
setea de cultură rămâne un pivot pentru menţinerea 
verticalității intelectuale. Reîntoarse în oraşul de pe 
Someşul Mic, personalități valide ale culturii, scriitori 
de valoare precum Lucian Blaga, Emil Isac, Ion 
Agârbiceanu, Victor Papilian se vor izbi constant de 
psihoza unor oficialități care blochează apariția unei 
reviste culturale a românilor ardeleni, în condițiile în 
care se pun totuşi fără probleme bazele editurii 
maghiare  „Ateneu” şi apare revista „Utunk”, 
săptămânal de limbă maghiară. Golul revuistic este 
superficial umplut de paginile acordate scriitorilor şi 
literaturii de ziarele clujene „Tribuna nouă” şi „Lupta 
Ardealului”. Inevitabil însă, pe terenul minat al 
literaturii timpului, mecanismele multă vreme amorțite 
ale creației încep să se activeze şi apar, alături de 
scriitorii interbelici, tineri intelectuali de talent eficient 
intraţi în sistemul de valori în formare şi încercând să 
devină prezențe permanente în paginile ziarelor şi în 

cenaclurile clujene. Viaţa culturală a Clujului este 
piementată favorabil cu activitatea a două cenacluri 
literare, unul condus de Ioanichie Olteanu pe lângă 
„Lupta Ardealului”, celălalt înființat pe lângă „Tribuna 
nouă”, sub îndrumarea lui Raul Şorban; ambele i-au 
reunit în şedinţele lor pe A.E. Baconsky, Aurel Rău, 
Victor Felea, Mircea Zaciu, Al. Andriţoiu, Aurel 
Gurghianu, lon Brad, Dumitru Mircea, George 
Munteanu ş.a. 

Catalizatorul atitudinilor estetice pare să fi fost 
tocmai tentaţia 1eşirii din starea de alienare, apetența 
sporită a tinerilor intelectuali pentru transgresarea 
granițelor impuse creatorilor şi ieşirea din anonimat. 
Strategiile de pătrundere în epicentrul fenomenului 
cultural capătă o finalitate parțială în 1948, când se 
reuşeşte editarea unui supliment literar al ziarului de 
partid „Lupta Ardealului”, la care îşi începe colaborarea 
şi Miron Radu Paraschivescu, viitorul redactor-şef al 
„Almanahului literar”. Aprecierile de care se bucură 
publicația în rândul cititorilor slăbesc treptat rezistența 
forurilor superioare în faţa ideii de a se tipări o revistă 
de literatură la Cluj, astfel că în decembrie 1949 va ieşi 
la lumină primul număr al „Almanahului literar”. 

Se vehiculează pe bună dreptate opinia că apariția 
celor două mari reviste clujene ale deceniului al şaselea 
(„Almanahul literar” şi urmaşa lui, revista „Steaua”) 
sunt rezultatul afirmării unei conştiinţe estetice 
colective, autentice, sfidătoare la adresa sistemului, 
dincolo de care se descifra o evidentă lipsă de 
obediență față de direcționările socio-culturale şi 

politice impuse din exterior. „Almanahul literar”, ca 
„Revistă lunară de cultură a Uniunii Scriitorilor din 
Republica Populară Română, Filiala Cluj”, porneşte la 
drum oarecum sub semnul rezervei şi al provizoratului, 
colectivul implicat direct în realizarea ei (A. E. 
Baconsky, M.R. Paraschivescu, V. Felea, D. Mircea) 
intuind că obligativitatea etichetării ca „Almanah” 
fusese o măsură de precauţie a sistemului care 
intenționa îngrădirea potenţialului creator şi limitarea la 
o simplă activitate de „îndosariere” a unor materiale 
care nu ar fi putut excela prin autenticitate sau doze de 
originalitate periculoase. 

„Almanahul literar” încearcă să-şi respecte totuşi, 
în subsidiar, înclinația recuperatorie, spre aprofundarea 
şi propulsarea elementelor real-valoroase ale literaturii 
române. Nu poate fi trecut cu vederea faptul că 
numerele 2-3 (ianuarie-februarie 1950) şi nr. Il 
(ianuarie 1952) sunt numere omagiale la Centenarul 
naşterii lui Eminescu şi, respectiv, al lui I. L. Caragiale, 
sau faptul că Lucian Blaga însuşi, deşi se număra în 
opinia politrucilor, între numele devenite „scandaloase” 
ale timpului, este curtat de „Almanah”, fără rezerve, să 
publice fragmente din traducerea lui Faust (ceea ce va 
şi face în nr. 11 din 1953). 

Printre inițiativele cu efecte prelungite în timp ale 
grupului de scriitori de la „Almanahul literar” trebuie 
accentuat tonusul şi spiritul de echipă, fructificarea la 
unison a numitorului comun în direcția revigorării 
esteticului ca normă, dar şi înfiriparea unei atitudini 
critice reflectate în pânza culturală țesută de scriitorii în 

discuţie la numeroasele consfătuiri, dezbateri sau 
şezători literare organizate în diverse medii culturale. 
Atitudinile sunt oarecum similare celor junimiste ce 
vizau sedimentarea culturii ca habitat pentru mase. 

Un stimul greu de neutralizat s-a dovedit a fi A. 
E. Baconsky încă din perioada colaborării sale la 
„Almanahul literar”, când figurează deja pe „lista 
neagră”, la capitolul „personalități incomode”. În 
principal asupra lui cade vina orientării nesănătoase a 
scriitorilor clujeni, alunecarea pe panta apolitismului, 
reverenţele făcute în poezie formalismului şi cultului 
sinelui, abaterea primejdioasă a multora dintre 
articolele publicate în revistă de la linia ideologică. 

Înțelegerea aspră a ceea ce alţii glorifică, ispita 
sincerităţii totale, nasc tot acum şi teribila dispută dintre 
„Viaţa Românească” şi „Almanahul literar”, care va 
întreține, la modul benefic, spiritul critic inițiat şi 
acceptarea tacită a noului stil poetic conturat de 
Baconsky însuşi. Resimţind acut îndepărtarea poeziei 
de făgaşul ei firesc şi vulnerabilitatea scriitorului 
comun în faţa unei false grile de valori, A. E. Baconsky 
şi colaboratorii săi pledează instinctiv, prin atitudine 
exterioară şi prin igiena scrisului, pentru dreptul de 
cetate al lirismului, ce fusese uzurpat programatic de 
înclinațiile mutilante ale proletcultismului. Duelul 
revistelor amintite este declanşat de Anatol Baconsky, 
cel care , în articolul intitulat Pe scurt (din nr. 5(42), 
mai 1953 al „Almanahului literar”), trece prin propriul 
cod de lectură şi printr-un foarte ascuţit aparat critic, 
ciclul de 13 poezii Pe scurt semnate de Eugen Frunză 

în Revista Uniunii Scriitorilor. Nu atât creația 
individuală şi creatorul în discuţie sunt punctele 
nevralgice, cât emiterea unor constatări referitoare la 
versificația scurtă, încheiată „cu poantă”, care făcuse 
carieră. Textul baconskyan poartă deja semnele unei 
hărți mentale fine şi ale iscusinţei exegetice, autorul 
situându-se undeva la limita dintre eseistica alimentată 
cu ironii subtile şi demersul critic standardizat al 
momentului. Intuiţia lui pare să deconspire in nuce 
deficiențele mijloacelor artistice, ca şi punerea 
semnului de egalitate grăbit între actul poetic şi emoția 
găunoasă, depersonalizată, devenită comandă socială. 
Lipsa de consistenţă şi absenţa travaliului stilistic este 
demascată  ironico-alegoric, în spatele rândurilor 
ghicindu-se gestul contestatar care-i va da târcoale până 
la explozia interioară din 1956: „Au apărut poantele 
care încheie poezia de 2-3 strofe. De cele mai multe ori 
poeziile de acest fel sugerează aruncarea ciocanului pe 
stadioanele de sport. Asemenea aruncătorilor care, 
apucând firul de oţel cu greutatea la capăt, se rotesc de 
câteva ori şi abia apoi îl aruncă, tot aşa şi poeţii se 
pregătesc în primele 2-3 strofe ca să prezinte poanta din 
strofa finală. Exerciţiul devine însă foarte înduioşător 
când la capătul firului nu este decât o biată greutate de 
o sută de grame. Atunci eforturile poetului prealabile 
poantei, îl ameţesc şi de foarte multe ori se prăbuşeşte 
bietul spre marea tristeţe a criticilor...””. Autorul 
articolului va conchide că efectul multor texte modeste 


20 A.E.Baconsky, Pe scurt, în „Almanahul literar”, anul IV, nr. 5, 
1953, p. 120-121. 

ca întindere poate fi o mare şi usturătoare plictiseală, 
mărturisindu-se în asentimentul cugetării lui Voltaire 
potrivit căreia toate genurile de poezie sunt bune, în 
afară de cel plictisitor... Nemulțumite şi oarecum 
frustrate, unele voci se vor grăbi să taxeze vehement 
activitatea de grup necorespunzătoare a poeţilor şi 
publiciştilor din preajma revistei clujene. 

Gruparea de la Cluj va fi de acum tot mai asiduu 
blamată pentru greşelile ei ideologice şi criticile se vor 
înmulți când A. E. Baconsky va publica în „Almanahul 
literar” un ciclu de şapte poeme care cuprindeau 
impresii dintr-o călătorie în R. P. Bulgară, poezii care, 
sunt de părere criticii de gardă, nu satisfăceau orizontul 
de aşteptare al cititorilor revistei. Mutaţii şi confuzii de 
criterii se insinuau în special în poemele Manifest şi 
Rutină, poetul fiind tras la răspundere pentru lipsa de 
obedienţă şi intruziunea „intimismului” în creaţia sa 
poetică. Paul Georgescu publică, în nr. 2711 din iulie 
1953 al „Scânteii”, articolul coercitiv Căi neprielnice 
creaţiei literare. Despre câteva numere ale 
„Almanahului literar” în care, deşi aminteşte rolul 
energiilor creatoare  baconskyene, nu uită să 
stigmatizeze atitudinile poetului în baza unor 
considerații revanşarde: „...Baconsky, crezând pe 
semne (sic!) că el cunoaşte îndeajuns viaţa, s-a depărtat 
de ea şi a început să publice versuri scrise într-un stil 
alambicat, menit să acopere necunoaşterea vieții şi lipsa 
de idei (...). În poezia Manifest nu pătrunde setea de 
viață şi avântul de luptă al tineretului din țările 
capitaliste şi din întreaga lume. (...) În poezia Rutină, 

Baconsky înfierează versurile cenuşii şi plate care mai 
apar în reviste. El se fereşte însă să precizeze că aceste 
versuri se găsesc tocmai la poeții care se rup de 
viaţă... 

La Cluj se va organiza de către Uniunea 
Scriitorilor, în 3-4 octombrie 1953, o dezbatere 
privitoare la evoluţia revistei şi la aşa-zisele „lipsuri” 
înregistrate în sectorul beletristic. Mai mult, redacția va 
publica în numărul imediat următor (nr. 10 din 
octombrie 1953) articolul-concluzie cu nuanță de mea 
culpa intitulat Cu privire la unele greşeli ale noastre în 
care se punctează aspecte ale poeziei, prozei şi criticii 
găzduite de paginile revistei clujene, concluzionându-se 
prin măsurile concrete pe care colectivul redacțional îşi 
propune să le ia: „Analizând aceste lipsuri, colectivul 
redacțional a trecut hotărât la lichidarea lor, luând în 
acest sens o serie de măsuri menite să îmbunătăţească 
activitatea revistei, precum: asigurarea condițiilor 
favorabile pentru toți redactorii în scopul unei 
permanente legături cu viaţa; organizarea unor 
deplasări în oraşele Ardealului în vederea descoperirii 
noilor talente...”5!. 

Atitudinea redacţiei pare să fi fost o soluţie 
optimă pentru a feri colaboratorii de cataclismele ce 
puteau fi declanşate de Uniunea Scriitorilor. Includerea 


5 Paul Georgescu, Căi neprielnice creaţiei literare. Despre 


câteva numere ale „Almanahului literar”, în „Scânteia”, nr. 2711, 
12 iulie 1953, apud Ana Selejan, Literatura în totalitarism. 1949- 
1951, Sibiu, Editura THAUSIB, 1994, p. 137. 

1 see Cu privire la unele greşeli ale noastre, în „Almanahul 
literar”, nr. 10 (47), oct. 1953, apud Ana Selejan, op. cit., p. 193. 

în articol a unor formulări referitoare la mult discutatele 
poeme baconskyene se constituie într-un scut ideatic 
pentru Baconsky însuşi, mai ales că Mihu Dragomir 
înrăutățise situaţia într-o Scrisoare deschisă către tov. 
A. E. Baconsky publicată în „Contemporanul” nr. 
37(362) din 1l septembrie 1953) în care apostrofa 
preponderent demersurile scriitorului în vederea 
reaşezării după propriile principii a poeziei promovate 
de „Almanahul literar”: „Atmosfera de imprecis, de 
gratuit domină din ce în ce mai mult poeziile 
Almanahului literar şi trebuie să spun că dumneata, 
tovarăşe Baconsky, îți dai contribuția din plin. Ți-am 
citit Poemele despre Bulgaria cu un legitim interes. 
Sunt poezii reuşite ca În poiana partizanilor şi La 
Griviţa în care te-am recunoscut. Dar restul ciclului mi- 
a provocat aceeaşi impresie neplăcută despre care 
vorbeam mai sus (...). Cred că a te izola de literatura 
noastră, a denigra lucrările valoroase, a cultiva spiritul 
superiorității într-un grupuleţ, înseamnă a aluneca pe 
poziţii primejdioase, a lipsi, într-o bună măsură, frontul 
nostru literar, de unul din importantele puncte de 
sprijin, care poate şi trebuie să fie «Almanahul 
literap»”*?. 

Dar nici în acest context A. E. Baconsky, susținut 
moraliceşte de apropiații săi, nu-şi dezminte repulsia 
față de falsele reconcilieri şi continuă să scrie în zona 
mediană dintre proletcultism şi ceea ce criticii 


* Mihu Dragomir, Scrisoare deschisă către tov. A. E. Baconsky, în 
„Contemporanul”, nr. 37(362), 11 sept. 1953, apud Ana Selejan, 
op. cit., p. 179. 

sistemului numeau  „intimism”. Repetatele atacuri 
asupra propriului stil îl determină chiar să-şi rafineze 
munca de laborator şi, sub mantia superficială a poeziei 
angajate, să evadeze în ironii subtile şi în dispreţ. 
Întreaga viaţă culturală românească resimte 
benefic în anii 1951-1952 şi mai ales după moartea lui 
Stalin procesul de relaxare, uşoara depolitizare şi 
ameliorarea dirijismului politic, însă Clujul anilor '53 
este considerat a fi cel mai recalcitrant mediu 
scriitoricesc. Spiritul de grup fortificat de la 
„Almanahul literar”, starea de rezistenţă a scriitorilor 
clujeni în divorț cu direcționările partinice, devin 
serioase motive de temere, întreţinute şi de faptul că A. 
E. Baconsky era socotit drept „om plin de sine şi 
înapoiat ideologic”. Măsurile de precauţie se iau 
repede, în iulie 1953 fiind organizată o amplă dezbatere 
la Secţia de Cultură şi Artă a C.C. al PMR, filiala Cluj a 
Uniunii Scriitorilor; într-un raport-analiză pe marginea 
activității scriitorilor clujeni se precizează că „O 
situație deosebit de gravă este la «Utunk» şi 
«Almanahul literar». Colectivele acestor două reviste 
nu prezintă garanție pentru introducerea liniei partidului 
în publicațiile respective (...). lar în redacția revistei 
«Almanahul literar» nu este nici un membru de partid, 
iar redactorul-şef A. E. Baconschi (sic!) a creat o gaşcă 
de câţiva snobi şi poeţi estetizanți şi conduce revista 
după bunul lui plac”. Se vorbeşte, printre măsurile 


3 Marin Radu Mocanu, Cazarma scriitorilor, Bucureşti, Editura 
LIBRA, 1998 („Informaţie cu privire la dezbaterea organizată de 
Filiala Cluj a Uniunii Scriitorilor”), p. 66-67. 

severe propuse, chiar de mutarea lui Anatol Baconsky 
la „Contemporanul”, unde ar putea fi ținut sub 
observaţie sau neutralizat. 

Nu se va întâmpla asta ci, din contră, iritarea 
creşte când împricinatul va iniția serioase modificări — 
de conţinut, structură, format, stil — ale „Almanahului 
literar”, concretizate prin apariția, în aprilie 1954, a 
primului număr al revistei „Steaua”, avându-l ca 
redactor-şef tocmai pe A. E. Baconsky. Colectivul 
redacțional (acad. lon Agârbiceanu, lon Breazu, Teofil 
Buşecan, acad. Constantin Daicoviciu, Aurel 
Gurghianu, Dumitru Isac, Lajos Letay, Dumitru 
Mircea, George Munteanu, Liviu Onu, losif Pervain, 
Aurel Rău — secretar general de redacție, Tiberiu Utan) 
va pune bazele unui nou fenomen cultural ce se va 
constitui din mers, ca un dat firesc, într-o şcoală de 
literatură şi de bună conduită social-estetică. Ia astfel 
ființă, continuând tradiția  „Luceafărului” din 
Transilvania, a „Gândirii” din perioada ei clujeană şi a 
altor reviste interbelice de valoare, o nouă demnitate 
estetică, o terapie prin cultură menită să anihileze 
frustrările, inerția şi fraudele intelectuale sau morale de 
care suferiseră scriitorii momentului. 

Sub conducerea lui A. E. Baconsky, grupul de 
scriitori de la revista „Steaua” oferă de la bun început, 
sub zodia spectacolului de fiecare zi, lecții de cultură 
majoră, rafinată. Plastic se exprimă un vechi 
colaborator al revistei, Gh. Grigurcu, atunci când, 
încercând să  nuanţeze într-o manieră aparte 
perspectivele culturale oferite de laboratorul de creație 

clujean, punctează ca trăsături definitorii 
antidogmatismul şi deschiderea spre modernitate, 
neuitând să atenționeze că „Steaua” degaja un aer 
proaspăt, ca o odaie bine aerisită. Deşi tinzând la 
eliberarea liricii de sub stigmatul a ceea ce Baconsky 
numea „poeţii îmbrăcaţi în uniformă, tunşi cu maşina 
zero şi porniţi în plutoane compacte să cucerească 
zările”, colaboratorii şi membrii colectivului 
redacțional au înțeles că nu pot renunța definitiv la 
oficialele intruziuni realist-socialiste însă, destinați să 
supraviețuiască, şi-au permis, prin strategii sofisticate, 
să impună degajarea de confuzia dintre ideologie şi 
estetic; scopul era creionarea esteticului ca normă unică 
şi anularea marii schisme dintre tradiția literară 
românească şi decantările impuse de noul sistem. 
Revista „Steaua” se infiltrează rapid în centrul 
de interes, contaminând benefic vecinătățile culturale 
cu câteva repere esenţiale, rezultat al unei necesități 
istorice, sociale şi culturale şi şansă de afirmare a unui 
potențial creator neînglodat în gesturi mutilante în plan 
moral. Colectivul stelist îşi propunea, şi atunci ca şi 
astăzi, reactivarea unor mijloace de comunicare dintre 
creatorul şi receptorul de artă, ferite de prejudecăți şi 
încorsetări, non-tangente la starea de compromis 
ideologic. La capitolul „inițiative”, revista „Steaua” 
lansează, sub bagheta baconskyană, arpegii moderne, 
modele de creaţie şi de trăire; şcoală de viaţă întru 
literatură, cu alte cuvinte! Grila de atitudini culturale, 
dinamica  disocierilor dintre caracterul „„normat”, 
standardizat al creaţiei şi libertatea necesară creatorului 

vor incomoda indiscutabil forurile superioare, care văd 
pretutindeni acţiuni  sfidătoare de răsturnare a 
canoanelor. Se poate vorbi chiar de câteva scenarii 
revuistice care, prin spontaneitate şi acumulare lentă, 
vor conferi o nouă identitate colaboratorilor, un fel de 
mistică a intrării într-un joc considerat de alte reviste un 
lux, o atitudine  „frondistă”: reconsiderarea şi 
relansarea unor nume de scriitori tabuizate şi 
ostracizate, promovarea unui Stil estetic şi a unor acte 
de creaţie elegante, crearea unui climat de lucru 
Stimulativ şi exigent, realizarea unei breşe în poezia 
oficială prin reabilitarea discursului liric, racordarea 
la un demers critic nou, alinierea la complexitatea 
fenomenului cultural universal de care literatura 
română fusese dramatic despărțită. 

NORME PRIVIND REDACTAREA 
LUCRĂRILOR DE LICENŢĂ 


1. "Textul propriu-zis al lucrării, cu introducere şi note, 
va avea cel puțin 25 şi cel mult 30 de pagini. La acestea 
se adaugă bibliografia. 

2. Redactarea lucrării se va face în TIMES NEW 
ROMAN, cu caractere de 12 pt, la un rând, margine 
stânga 3 cm, dreapta 2 cm, jos 2 cm, sus 2 cm, aliniere 
STÂNGA-DREAPTA. 

3. Titlurile capitolelor se notează cu majuscule, 
BOLD, de 14 pt, aliniere LA CENTRU. 

4. Subcapitolele se notează cu caractere normale, 
BOLD, de 12 pt, aliniere LA STÂNGA. 

5. Coperta şi pagina de titlu vor conține datele 
cuprinse în formularele ataşate. 

6. Cuprinsul se va redacta la începutul lucrării, înainte 
de Introducere. 

7. La predare, cu două săptămâni înainte de susținere, 
fiecare lucrare va fi însoțită de Declaraţia de 
autenticitate. 


LUCRAREA DE LICENŢĂ va avea următoarea copertă 
cartonată: 








MINISTERUL EDUCAȚIEI, CERCETĂRII ŞI INOVĂRII 
UNIVERSITATEA „1 DECEMBRIE 1918” ALBA IULIA 
FACULTATEA DE ISTORIE ȘI FILOLOGIE 
SPECIALIZAREA: 

LIMBA ŞI LITERATURA ROMÂNĂ-LIMBA ŞI 
LITERATURA FRANCEZĂ 

sau 
LIMBA ŞI LITERATURA ROMÂNĂ-LIMBA ŞI 
LITERATURA ENGLEZĂ 
sau 
LIMBA ŞI LITERATURA FRANCEZĂ- LIMBA ŞI 
LITERATURA ENGLEZĂ 


LUCRARE DE LICENŢĂ 


COORDONATOR: 


(funcţia didactică şi numele profesorului) 


ABSOLVENT: 
îuzote dea (nume şi prenume)... n ee 


2009 





Prima pagină a lucrării — pagina de titlu — va avea 
următoarea structură: 








MINISTERUL EDUCAȚIEI, CERCETĂRII ŞI INOVĂRII 
UNIVERSITATEA „| DECEMBRIE 1918” ALBA IULIA 

SPECIALIZAREA: 

LIMBA ŞI LITERATURA ROMÂNĂ-LIMBA ŞI 
LITERATURA FRANCEZĂ 

sau 

LIMBA ŞI LITERATURA ROMÂNĂ-LIMBA ŞI 
LITERATURA ENGLEZĂ 

sau 

LIMBA ŞI LITERATURA FRANCEZĂ- LIMBA ŞI 

LITERATURA ENGLEZĂ 





TITLUL LUCRĂRII 


COORDONATOR: 


(se va indica funcția didactică şi numele profesorului) 


ABSOLVENT: 
lt (nume şi prenume)........... 


2009 

ÎN LOC DE CONCLUZII... 


CÂTEVA CONFESIUNI... 

NI se întâmplă tot mai des să discutăm cu mai 
tinerii prieteni (elevi, studenți, colegi) despre un 
fenomen care pare să fie, din nefericire, din ce în ce 
mai prezent în destinele noastre culturale: tinerii citesc 
tot mai puţin, folosesc un discurs de la hotarele 
inferioare ale inteligenţei şi ale limbajului, iar cultura 
lor riscă să devină un mozaic de surogate... Ce este mai 
grav este faptul că acest „a nu mai citi” s-a transformat 
într-un fel de modă şi nu se mai înțelege că în absenţa 
lecturilor fundamentale omul se  cufundă în 
superficialități, devine comod în chiar modul cum 
percepe viaţa şi lumea, îşi şubrezeşte cu bună ştiinţă 
esenţele inteligenţei. Ne gândim cu nostalgie la ceea ce 
reuşeau să producă foarte tinerii oameni de cultură — 
gânditorii consacrați de mai târziu — în perioada 
interbelică, spre exemplu, generaţia tânără fiind atunci 
ea însăşi o excelentă propunătoare de modele. Ceea ce 
am pierdut pe drum este conştiinţa nobleţei culturale şi 
se pare că ne încăpățânăm adesea să nu mai acceptăm 
tocmai fundamentul culturii temeinice: o cetate 
culturală nu se naşte din nimic, ci are nevoie de toate 
cele specifice unei cetăți — temelie, ziduri zdravene, 
structuri de apărare, coloane înalte şi, neapărat, turnuri. 
Dacă analizaţi cu atenție toate aceste elemente, veți 
vedea că, pentru fiecare în parte, sunt necesare lecturi 
decisive, cărţi-constructor... 

Dar aşa cum ne sperie arta fugii din preajma 
cărților, tot aşa trebuie să ne temem şi de un alt 
fenomen: ce anume mai citesc copiii şi tinerii, atunci 
când se dedică, totuşi, acestei activități. Preferințele au 
devenit tot mai stranii şi se pare că fisura este mult mai 
adâncă: s-au cam destrămat grilele de valori şi 
principiile selecției! Se citesc pe nerăsuflate cărți de la 
periferia culturii, adesea doldora de temele din zona 
agresivităţii, războiului, vulgarității, degradării... Până 
şi cărțile destinate copiilor sunt invadate de acest morb. 
Probabil că aici trebuie lucrat, la reaşezarea valorilor 
etice şi estetice într-o necesară complementaritate 
atunci când e vorba de un fapt cultural. 

Circulă agresiv printre noi şi o strategie care are 
rădăcini, paradoxal, în... economia de piaţă: în ce 
măsură sunt vandabile cărțile? Mai mult, se 
promovează un concept sub umbrela căruia stau la loc 
călduţ şi pseudo-valorile: aşa-zisa „literatură de masă”. 
Regretăm să afirmăm, dar suntem de părere că aceasta 
este un fel de ...gogoriță, un construct artificial în care 
mulți se zbat să îndese tot soiul de raţiuni, tehnici, 
estetici, sensuri, doar-doar vor câştiga, dacă nu statutul 
de autor de... best-seller, măcar un profit pecuniar. Ne 
întrebăm totuşi dacă nu cumva ideea aceasta de 
„literatură de masă”, adesea cu o valoare îndoielnică, 
nu presupune o manipulare prin uniformizare, o 
aducere la numitor comun inferior a orizontului de 
aşteptare... Să recunoaştem, totuşi, că nici în cazul 
scriitorilor, dar nici în cazul cititorilor, procesul de 
uniformizare nu are ce căuta, ba, din contră, trebuie 

obligatoriu tăiat de la rădăcină. Fiecare produs al 
culturii îşi caută receptorul ideal; aşa cum cititorii, în 
funcție de orizontul personal de aşteptare, îşi caută 
cărțile pe măsură, tot astfel şi cărțile, în graiul lor 
specific, îşi caută cititorul ideal. E o problemă de 
libertate şi de educaţie. Implicit, ceea ce ne grăbim să 
numim „literatură de masă” s-ar putea să fie un joc 
ratat, cu atât mai mult cu cât, adesea, în vecinătatea 
acestei sintagme stau câteva atribute de tipul: accesibil, 
ușor, deconectant, vandabil, ficţionalitate lejeră, tentant. 
Între acestea şi cultura temeinică drumul este lung. În 
plus, supunem şi scriitorii unui risc pe care mulți nu-l 
merită: promovându-i sub acest semn al accesibilității, 
le răpim adesea dreptul de a avea cititori performanţi cu 
adevărat, adică aceia care aplică analitic şi critic 
judecăţi de valoare serioase şi care trec dincolo de 
suprafaţa textului. 

În strânsă legătură cu aceste aspecte, se ridică şi 
mult discutata problemă a conflictului 
CALCULATOR-CARTE. Intervine aici, exact ca în 
medicină, un principiu: este mai uşor să previi decât să 
tratezi! Până să conciliem cele două repere — 
calculatorul şi cartea — trebuie să nu permitem să se 
nască starea conflictuală. Căci fiecare are utilitatea sa, 
de ce neapărat s-ar afla în concurență?! Numai că 
intervine şi aici o problemă de educaţie, care vizează 
modul în care ne pregătim să accesăm informaţia. Aşa, 
bunăoară, este foarte important ce anume le punem în 
mână copiilor la vârsta primelor lecturi necesare. Pentru 


99 


copilul tentat să butoneze „în joacă” tastatura 

calculatorului (care înseamnă, evident, fascinație a 
tehnicii, culoare, mişcare, surpriză ş.a.), se poate găsi o 
minunată alternativă tot de tip „joc”: cea din bătrâni, 
spre exemplu, sănătoasă, întemeietoare de principii — 
Povestea. „Obligatoriu poveşti cu Făt-Frumos şi Ileana 
Cosânzeana, cu Scufița Roşie, Albă-ca-Zăpada şi cei 
şapte pitici?” veţi întreba... Răspunsul meu vine ferm: 
„Da!”, astfel de poveşti (şi nu cele... postmoderne, cu 
gigănţei hidoşi şi prostănaci, cu maşini de război 
îndopate cu te miri ce combustibil ingenios în loc de cai 
năzdrăvani cu aripi şi înţelepciune), cu lumi feerice şi 
blânde, nu cu sedii ale violenţei şi ale opulenţei! Nu 
credem că s-a născut copilul care să nu rezoneze 
emoțional la literatura curată, specifică vârstei, dar este 
important cum îi apropiem pe cei mici de Carte şi mai 
ales... de ce fel de cărți îi lăsăm să se apropie. Primele 
întâlniri cu cartea pot să fie generatoare de direcţie 
culturală, la fel de bine cum pot fi traumatizante. În 
acest din urmă caz, copilul va fugi instinctiv de lectură 
ŞI, evident, îşi va căuta spaţii compensative, se va 
refugia în lumea virtuală a calculatorului. Mai apoi este 
foarte greu să reconstruieşti plăcerea pierdută! Există 
pentru fiecare lucru un timp potrivit. 

Apare, însă, complementar, şi un alt pericol, cel 
puţin la fel de primejdios pentru cultura română: 
degradarea limbii române... Astăzi, cu greu se mai 
poate vorbi de o paradigmă echilibrată a limbajului, dat 
fund faptul că s-a denaturat unul dintre atributele 
primare ale limbii şi anume asimilarea ei conceptuală 
unei ființe vii, cu un destin ascendent, mereu revigorat 

de determinări ori de factori interiori şi exteriori. Mai 
degrabă vorbim, în curtea casei limbii române, despre 
evadarea din lege şi ordine a structurilor lingvistice care 
urmează, fidel şi indubitabil, linia de evoluţie a 
societăţii şi a gândirii noastre. Nichita Stănescu spunea 
într-o secvenţă din Starea poeziei: „Nu eu mă lupt cu 
limbajul, el se luptă cu mine...” şi se pare că această 
metaforă-problemă  contabilizează,  premonitoriu, 
tocmai destinul actual al limbii române vorbite. Astăzi 
nici nu mai ştim prea bine cine pe cine conduce în 
relația dintre om şi limbaj, la fel cum nu mai putem 
discerne cu prea mare obiectivitate în ce măsură 
sistemul limbii mai poate da măsura adevărată a 
identității afective şi intelectuale a românilor. Asta 
pentru că se constată o repliere a normelor limbii 
vorbite — dacă se mai poate vorbi de caracterul normat! 
— pe paliere de vârstă, atitudini culturale şi ştiinţifice, 
profesii, exigenţe, altele decât cele teoretizate de şcolile 
lingvistice istorice. Mutaţiuile socialului şi perspectiva 
atât de discutabilă a societăţii consumiste a imprimat 
limbii române o supranormă, dictată nu de nevoile 
directe ale comunicării, ci mai ales de imperativele 
adaptabilității şi, mai grav, ale imitaţiei impuse din 
exterior. A face față invaziei tehnologiei moderne 
înseamnă, pentru sistemul limbii române actuale, a 
trece printr-un şir de probe inițiatice ce presupun 
capacitatea limbii de a absorbi mecanic (şi adesea fără 
să-şi impună propriile norme) o terminologie neologică 
şi o gamă de structuri lingvistice fără precedent. 
Vorbim, practic, de o agresivitate a pătrunderii 

limbajului occidental specializat pe criteriile 
tehnologiei şi de o subminare a valorilor spirituale ale 
limbii noastre. 

Un alt aspect care umbreşte destinul limbii 
române vorbite azi considerăm că vine dinspre regula 
impusă de înşişi cei chemaţi să conducă destinul limbii 
noastre şi să străjuiască devenirea ei: se aude tot mai 
des formula „uzul bate norma”. Problema este... cine 
imprimă limbii „uzuale” norma intrinsecă a utilizării ei 
în contexte variate şi câtă libertate i se permite 
vorbitorului? Și, mai ales, ce mai înseamnă astăzi 
autenticitatea rostirii româneşti? Aici intervine poate 
cea mai discutabilă dintre reacțiile societăţii la fluxul 
limbii române. Nu putem ascunde faptul că în 
societatea post-postmodernă pe care o traversăm, omul 
contemporan fuge sistematic de responsabilități morale 
şi de orice contexte care i-ar putea stânjeni libertatea 
asumată cu tot fastul (dar cu efecte discutabile!). Nu 
mai vorbim atunci de faptul că dispare progresiv 
responsabilitatea morală pentru limba română vorbită 
(pentru limba scrisă rămân, totuşi, active regulile care 
conduc verificarea caracterului normat, după sistemul 
oficial). Limbajul a devenit un simplu instrument, 
adaptabil, aidoma unei unelte, la cerințele socio- 
culturale şi ştiinţifice. Greu se mai aduce azi în discuţie, 
în discursul oral, nevoia de a respecta normele 
gramaticale şi structurile semantice atestate, prioritare 
fiind nevoia de relaxare a acestor norme şi crearea unor 
forme deviante spre utilitatea pragmatică a limbajului 
(a se vedea incredibilul limbaj agramat al mesajelor 

telefonice scrise, de tip SMS.). Grăbit şi veşnic tentat să 
inoveze ori să resemantizeze lumea, omul contemporan 
scurtează totul: foloseşte maşini şi maşinării care să îi 
permită să-şi concentreze munca şi să-şi sporească 
timpul liber sau, în spaţiul limbii, a prins de veste că 
scurtarea cuvintelor şi  sintagmelor, reducerea 
limbajului la minimum necesar ori chiar substituirea lui 
totală prin gesturi şi mimică 1-ar putea aduce un plus de 
expresivitate. Mediile în care astfel de reacții sunt 
evidente sunt însă limitate, din fericire, fie la grupuri cu 
o anumită identitate profesională, fie la grupuri de tineri 
aflați la vârsta la care se mai crede că ieşirea din normă 
poate genera originalitate, fie la grupurile periferice 
(unde, din nefericire, poluarea semantică şi fonică a 
limbajului nu mai este un accident, ci o constantă). 
Ceea ce ne sperie însă cel mai tare este faptul că 
se produc mutații grave ale cadrului lingvistic către 
zona vulgului sau a unei expresivități artificiale. 
Traversăm un timp în care a reînceput să germineze — 
după o stagnare de câţiva ani — anti-limbajul, 
brutalizarea limbii sau cosmetizarea ei în sens negativ. 
Constatăm, cu surpriză, că înjurătura grosolană a 
devenit, pe stradă, nu un accident lingvistic, ci o formă 
de expresivitate, la fel cum se întâmplă cu numeroase 
alte achiziții din structurile de tip underground. Se 
întâmplă astfel în detrimentul rostirii paremiologice, 
care pierde teren, deşi limba română este, în esențe ei, 
cum spunea C. Noica, vorbire pilduitoare şi are un 
caracter privilegiat. Ajungem, pe de altă parte, să nu 
mai avem acelaşi cod de comunicare cu reprezentanții 

anumitor medii socio-profesionale, ca şi cum s-ar fi 
renunțat la esența funcției  metalingvistice (în 
accepțiunea formulată de R. Jakobson): codurile nu se 
mai întâlnesc, riscăm să ratăm până şi în variantă 
metaforică înțelegerea sensului discursului, la fel cum 
riscăm să nu mai asimilăm nimic din simbolismul 
Turnului Babel... 

Prostul-gust nu mai este un intrus în 
mecanismele vieţii noastre cotidiene şi acest lucru ar 
trebui să ne sperie întrucât ne sunt subminate valorile 
din chiar interiorul identității noastre. Prostul-gust 
amenință să devină normă, artificializarea limbii de 
asemenea şi atunci nu le rămâne dascălilor şi 
specialiştilor, dar şi omului de rând decât să procedeze 
la o asanare a mlaştinilor lingvistice fetide pe care le 
auzim zi de zi colcăind în limbajul nostru. În fond, 
oricât am încerca să ne ferim, trebuie să acceptăm 
adevărul potrivit căruia limba română este „casa” 
identității noastre. Poate că nu i-ar prinde deloc rău 
limbii române o primenire după principiile culturale şi 
morale interbelice!!! 

În cazul tinerilor, este nevoie de o serioasă 
selecţie a priorităților şi de educarea gustului. Tânărul 
cu adevărat educat va căuta Cultura la ea acasă, în cărți 
adică, fiind învăţat să simtă mirosul odihnitor al filelor 
de carte întoarse în răstimpuri, care are şi el avantajele 
lui, de netăgăduit: libertate de judecată şi de selecţie, 
antrenarea intelectuală şi afectivă, implicare şi, până la 
urmă, confirmarea calităţii de ființă căutătoare de 
sensuri. Știm doar că întotdeauna drumul este mai 

important, mai constructiv decât ajungerea la ţintă... În 
viață, ca şi în cărți! 


ŞI UN GÂND... 

Încercaţi să respectaţi sfaturile din volum şi să le 
folosiți constant! E posibil să aveţi surpriza să 
constatați că aţi scăpat astfel de un şir întreg de 
probleme de care vă temeaţi. Şi nu uitaţi: de vreme ce 
deţineţi informaţiile necesare cercetării în domeniul 
ştiinţelor umaniste, învățați să le împărtăşiți, cu plus de 
dărnicie, şi celorlalți care au nevoie de ele. Aceste 
informaţii (norme, tehnici, teorii) sunt valabile în orice 
domeniu de cercetare. Cu siguranță însă, aşa cum am 
precizat în interiorul lucrării, şi aceste norme suferă 
mutații, adaptându-se din mers la nevoile cercetătorilor. 
Ceea ce nu înseamnă că putem să le ignorăm, luându-ne 
libertatea de a redacta după bunul plac. Important este 
să rămânem fideli standardului academic, aşa cum 
funcționează el într-un timp sau altul al culturii, într-o 
arie de cercetare sau alta. Succes! 

